**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 23 Νοεμβρίου 2023, ημέρα Πέμπτη και ώρα 10.15΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης την εξέταση του σχεδίου νόμου του Υπουργείου Εθνικής Οικονομίας και Οικονομικών «Κύρωση του Κρατικού Προϋπολογισμού οικονομικού έτους 2024».(1η συνεδρίαση)

Στη συνεδρίαση παρέστησαν ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης, ο Υφυπουργός Εθνικής Οικονομίας και Οικονομικών, κ. Θεοχάρης (Χάρης) Θεοχάρης, ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Καραγκούνης Κωνσταντίνος (Κώστας), Καράογλου Θεόδωρος, Καρασμάνης Γεώργιος, Κρητικός Νεοκλής, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Καραμέρος Γεώργιος, Μαμουλάκης Χαράλαμπος (Χάρης), Παππάς Νικόλαος, Αποστολάκη Ελένη-Μαρία (Μιλένα), Βατσινά Ελένη, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη, Τσακαλώτος Ευκλείδης και Χουρδάκης Μιχαήλ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση, παρουσία του Υπουργού Εθνικής Οικονομίας και Οικονομικών, κυρίου Χατζηδάκη και των Υφυπουργών, κυρίου Θεοχάρη και κυρίου Πετραλιά, με θέμα ημερήσιας διάταξης την εξέταση του σχεδίου νόμου του Υπουργείου Εθνικής Οικονομίας και Οικονομικών «Κύρωση του Κρατικού Προϋπολογισμού οικονομικού έτους 2024».

Την Τρίτη, 21 Νοεμβρίου 2023, ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης κατέθεσε στη Βουλή τον κρατικό Προϋπολογισμό οικονομικού έτους 2024 με την εισηγητική του έκθεση, όπως επίσης τον Προϋπολογισμό Επιδόσεων οικονομικού έτους 2024, την έκθεση επί των φορολογικών δαπανών, τις εκθέσεις των Γενικών Διευθυντών του Γενικού Λογιστηρίου του Κράτους, φορολογικής διοίκησης, τελωνείων και ειδικών φόρων κατανάλωσης, δημόσιας περιουσίας και κοινωφελών περιουσιών του Υπουργείου Εθνικής Οικονομίας και Οικονομικών, την ετήσια έκθεση ελέγχου της Γενικής Διεύθυνσης Δημοσιονομικών Ελέγχων του Γενικού Λογιστηρίου του Κράτους, καθώς και τις δηλώσεις που προβλέπονται στο άρθρο 58 του ν.4270/2014, όπως αυτός ισχύει.

Όπως ορίζεται στο άρθρο 121 παρ. 10 του Κανονισμού της Βουλής, η εξέταση του Προϋπολογισμού του Κράτους από τη Διαρκή Επιτροπή Οικονομικών Υποθέσεων ολοκληρώνεται σε τέσσερις, το πολύ, συνεχείς συνεδριάσεις.

Σύμφωνα με τον δικό μας προγραμματισμό, η δεύτερη συνεδρίαση θα διεξαχθεί σήμερα, Πέμπτη 23 Νοεμβρίου και ώρα 14.00΄, η τρίτη συνεδρίαση αύριο, Παρασκευή 24 Νοεμβρίου, ώρα 09.00΄ και η τέταρτη συνεδρίαση τη Δευτέρα 27 Νοεμβρίου, ώρα 13.00΄, όλες στην Αίθουσα της Γερουσίας.

Όσον αφορά στην οργάνωση της συζήτησης, στην παρούσα συνεδρίαση, τον λόγο θα λάβουν οι Γενικοί Εισηγητές.

Στη δεύτερη συνεδρίαση, που θα ακολουθήσει στις 14.00΄, θα τοποθετηθούν οι Ειδικοί Εισηγητές.

Να σας ενημερώσω ότι έχουν οριστεί οκτώ Γενικοί Εισηγητές, ένας από κάθε Κοινοβουλευτική Ομάδα, και δεκαπέντε Ειδικοί Εισηγητές, ως εξής: τέσσερις από τη Νέα Δημοκρατία, τρεις από τον ΣΥΡΙΖΑ, δύο από το ΠΑΣΟΚ- Κίνημα Αλλαγής, από ένας από το Κομμουνιστικό Κόμμα Ελλάδας, την ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ, τους Σπαρτιάτες, το Δημοκρατικό Πατριωτικό Κίνημα «Νίκη» και την Πλεύση Ελευθερίας - Ζωή Κωνσταντοπούλου. Εκ μέρους των Ανεξαρτήτων, όπως προβλέπεται στο άρθρο 121 παρ. 8 του Κανονισμού της Βουλής, θα τοποθετηθεί ως Ειδικός Εισηγητής ο ανεξάρτητος βουλευτής - μέλος της Επιτροπής, κ. Ευκλείδης Τσακαλώτος.

Ο Υπουργός, ο Αναπληρωτής Υπουργός και οι δύο Υφυπουργοί Εθνικής Οικονομίας και Οικονομικών, θα τοποθετηθούν, ως είθισται, όποτε ζητήσουν τον λόγο.

Ως προς τη διάρκεια των αγορεύσεων, ακολουθώντας την κοινοβουλευτική πρακτική, προτείνω οι Γενικοί Εισηγητές να μιλήσουν για 20', οι Ειδικοί Εισηγητές για 15', ο Υπουργός Εθνικής Οικονομίας και Οικονομικών για 35', ο Αναπληρωτής Υπουργός Εθνικής Οικονομίας και Οικονομικών για 20΄, οι Υφυπουργοί Εθνικής Οικονομίας και Οικονομικών για 15' και οι εγγεγραμμένοι βουλευτές από 6' ο καθένας.

Τέλος, θα ήθελα να σας υπενθυμίσω ότι οι Γενικοί και Ειδικοί Εισηγητές θα πρέπει να αποστείλουν τις εισηγήσεις τους, μέσω ηλεκτρονικού ταχυδρομείου στην αρμόδια Διεύθυνση Διαρκών Επιτροπών, το συντομότερο δυνατό, προκειμένου να ενσωματωθούν εγκαίρωςστην Έκθεση της Επιτροπής, όπως προβλέπεται στο σχετικό άρθρο του Κανονισμού της Βουλής.

Τον λόγο, τώρα, έχει ο Γενικός Εισηγητής της Κ.Ο. της Ν.Δ., κ. Στυλιανός Πέτσας.

**ΠΕΤΣΑΣ ΣΤΥΛΙΑΝΟΣ (Γενικός Εισηγητής της Νέας Δημοκρατίας):**Ευχαριστώ πολύ, κύριε Πρόεδρε. Κύριε Υπουργέ, κύριοι Υφυπουργοί, κυρίες και κύριοι συνάδελφοι, συζητούμε σήμερα το Σχέδιο του Κρατικού Προϋπολογισμού 2024, σε ένα ευμετάβλητο και ρευστό διεθνές περιβάλλον, που χαρακτηρίζεται από τους πολέμους στη γειτονιά μας, στην Ουκρανία και τη Μέση Ανατολή, από τη συνέχιση των πληθωριστικών πιέσεων που δημιουργεί η ενεργειακή κρίση, αλλά και από τις συνέπειες των φυσικών καταστροφών που προκαλεί με μεγαλύτερη ένταση και συχνότητα η κλιματική κρίση. Είναι, πραγματικά, πολύ δύσκολο να προβλέψει κανείς πώς θα επηρεαστούν διαφορετικές γωνιές του πλανήτη μας από αυτό το πλέγμα των συνδυασμένων προκλήσεων.

Για αυτό, κυρίες και κύριοι συνάδελφοι, είναι πολύ σημαντικό να ενισχύσουμε την ανθεκτικότητα της Ελληνικής οικονομίας, προκειμένου να αντιμετωπίζει αυτές τις προκλήσεις, και αυτό γίνεται με μεταρρυθμίσεις και, εν γένει, δημόσιες πολιτικές που ενισχύουν τη βιώσιμη ανάπτυξη, την απασχόληση και την κοινωνική συνοχή. Και θεωρώ ότι ο Προϋπολογισμός του 2024 εμπεδώνει την εμπιστοσύνη, την ανθεκτικότητα, την αλληλεγγύη, τη σταθερότητα, την αξιοπιστία και την πρόοδο, που πέτυχε η Ελλάδα, μετά από την πολυετή κρίση της περασμένης δεκαετίας και τις αλλεπάλληλες εξωγενείς κρίσεις των τελευταίων ετών.

Ο Προϋπολογισμός του 2024 είναι ένας Προϋπολογισμός βιώσιμης ανάπτυξης και κοινωνικής συνοχής. Ένας Προϋπολογισμός, που μεγαλώνει την πίτα του εθνικού εισοδήματος και ταυτόχρονα μειώνει τις ανισότητες στην κατανομή αυτής της πίτας, μεταξύ των μελών της κοινωνίας μας. Μάλιστα, αυτό το καταφέρνει διασφαλίζοντας τη δημοσιονομική ισορροπία που τόσο κοπιάσαμε όλοι μας να αποκαταστήσουμε την τετραετία που πέρασε. Γιατί ακριβώς αυτό το τρίπτυχο – βιώσιμη ανάπτυξη, κοινωνική συνοχή, δημοσιονομική ισορροπία – εμπεδώνει την εμπιστοσύνη. Αυτή την έννοια που από πολύτιμο άυλο κεφάλαιο για την οικονομία μετουσιώνεται σε διαρκή ενδυνάμωση για την κοινωνία. Εμπιστοσύνη, που αντικατοπτρίζεται στην ανάκτηση, μετά από 13 ολόκληρα χρόνια, της επενδυτικής βαθμίδας για την ελληνική οικονομία.

Πριν μιλήσουμε για τα μεγέθη του Προϋπολογισμού, αξίζει, κυρίες και κύριοι συνάδελφοι, να σταθούμε σε αυτό. Οι αλλεπάλληλες αναβαθμίσεις του αξιόχρεου της Ελλάδας στην επενδυτική βαθμίδα από διεθνείς οίκους πιστοληπτικής αξιολόγησης, συνιστά επίτευγμα κομβικής σημασίας για την ελληνική οικονομία. Οι οίκοι αξιολόγησης επιβραβεύουν τη συνετή και στιβαρή οικονομική πολιτική που εφαρμόζουμε, αξιολογούν θετικά την πολιτική σταθερότητα και βλέπουν τη θετική δυναμική και προοπτική της εθνικής μας οικονομίας.

Η ανάκτηση της επενδυτικής βαθμίδας αφορά όλους μας άμεσα ή έμμεσα, καθώς φέρνει, πρώτον, περισσότερες επενδύσεις, νέες καλά αμειβόμενες θέσεις εργασίας και υψηλότερους μισθούς σε όλο το φάσμα της οικονομίας, καθώς απελευθερώνονται πόροι, από το φθηνότερο κεφάλαιο, υπέρ της εργασίας, ενισχύοντας την ανταγωνιστικότητα της ελληνικής οικονομίας και την ευημερία της κοινωνίας.

Δεύτερον, μείωση του κόστους δανεισμού με μερική αντιστάθμιση των δυσμενών επιπτώσεων από τον κύκλο αυξήσεων των επιτοκίων της Ευρωπαϊκής Κεντρικής Τράπεζας για νοικοκυριά και επιχειρήσεις και ισχυρή εμπέδωση της αξιοπιστίας που συστηματικά οικοδομεί η εθνική οικονομία μας, εδώ και τέσσερα χρόνια.

Τρίτον, μείωση του «κινδύνου χώρας», country risk, και αύξηση των επενδύσεων σε ομόλογα του Ελληνικού Δημοσίου, προσελκύοντας έτσι ισχυρότερη ζήτηση για ελληνικούς τίτλους. Το γεγονός αυτό συμβάλλει με τη σειρά του στη διατήρηση του κόστους δανεισμού της χώρας σε χαμηλότερα επίπεδα, κάτι που έχει προφανή οικονομικά οφέλη τόσο για την εγχώρια κεφαλαιαγορά όσο και για τους λεγόμενους «εθνικούς πρωταθλητές» στους κλάδους τους, όπως, για παράδειγμα, στις τηλεπικοινωνίες και την ενέργεια, καθώς θα διευκολύνει την επιτάχυνση γενναίων, μακροπρόθεσμου χαρακτήρα επενδύσεων με πολλαπλασιαστικά τελικά οφέλη για την πραγματική οικονομία και την κοινωνία.

 Τέταρτον, προβιβασμό της Ελλάδας στο γκρουπ των πιο ελκυστικών οικονομιών. Ο δυναμισμός της ελληνικής επιχειρηματικότητας σε κάθε πεδίο της οικονομίας, το υψηλής κατάρτισης ανθρώπινο δυναμικό, η ελκυστικότητα της Ελλάδας για άμεσες ξένες επενδύσεις και επενδύσεις χαρτοφυλακίου, καθώς και η νωπή ετυμηγορία των Ελλήνων στις εθνικές εκλογές, που δείχνει τη βούληση της μεγάλης πλειοψηφίας των Ελλήνων να προχωρήσουμε μπροστά με τολμηρές μεταρρυθμίσεις, αποδεικνύουν στα μάτια των αγορών και των Ελλήνων και αλλοδαπών επενδυτών ότι η Ελλάδα ανέβηκε κατηγορία.

Κυρίες και Κύριοι συνάδελφοι, σε αυτό το πλαίσιο, ο Κρατικός Προϋπολογισμός 2024 οικοδομεί ένα πιο φωτεινό αύριο για την Ελλάδα, που βασίζεται σε γερά θεμέλια, πρώτον στην ισχυρή και βιώσιμη ανάπτυξη για όλους. Η οικονομική ανάπτυξη στην Ελλάδα αναμένεται στο 2,4% φέτος και στο 2,9% το 2024 – τριπλάσια φέτος και υπερδιπλάσια του χρόνου – σε σχέση με το σύνολο της Ευρωζώνης, που εκτιμάται στο 0,6% και στο 1,2%, αντιστοίχως, σύμφωνα με τις πρόσφατες φθινοπωρινές προβλέψεις της Ευρωπαϊκής Επιτροπής.

Το ΑΕΠ της χώρας σε ονομαστικούς όρους αναμένεται να αυξηθεί από τα 223 δισ. ευρώ το 2023, στα 234 δισ. ευρώ το 2024, υπερβαίνοντας σημαντικά το επίπεδο του 2010, κλείνοντας έτσι την υπερδεκαετή «ουλή» που άνοιξε στο σώμα της εθνικής οικονομίας η μακρά και επίπονη δημοσιονομική κρίση χρέους. Αλλά και μεσομακροπρόθεσμα, η Ελληνική οικονομία αναμένεται να αναπτύσσεται ταχύτερα από τον μέσο όρο των εταίρων μας σε Ευρωζώνη και Ευρωπαϊκή Ένωση, καλύπτοντας έτσι συστηματικά το χαμένο έδαφος της προηγούμενης δεκαετίας. Υπογραμμίζω ότι στη φετινή επίδοση της εθνικής οικονομίας συμβάλλει τόσο η αύξηση της ιδιωτικής κατανάλωσης κατά 2,9% σε σταθερές τιμές όσο και η αύξηση των επενδύσεων κατά 7,1%, καθώς και των εξαγωγών αγαθών και υπηρεσιών, που αναμένεται να αυξηθούν ταχύτερα από τις εισαγωγές.

Δεύτερον, στη συνετή δημοσιονομική πολιτική. Τα δημόσια οικονομικά έχουν εξυγιανθεί, καθώς η χώρα πέτυχε πέρυσι πρωτογενές πλεόνασμα ύψους 0,1% του ΑΕΠ, έναντι της πρόβλεψης για πρωτογενές έλλειμμα της Γενικής Κυβέρνησης ύψους 1,6% του ΑΕΠ. Σύμφωνα με τον Προϋπολογισμό, το πρωτογενές αποτέλεσμα Γενικής Κυβέρνησης εκτιμάται ότι θα διαμορφωθεί σε πλεόνασμα ύψους 2,56 δισ. ευρώ ή 1,1% του ΑΕΠ το 2023, και σε 2,1% του ΑΕΠ το 2024. Ενώ το δημόσιο χρέος, ως ποσοστό του ΑΕΠ βρίσκεται σε απότομη καθοδική τροχιά, καθώς παρουσίασε μείωση στο 172,6% του ΑΕΠ το 2022 και αναμένεται να κλείσει στο 160,3% του ΑΕΠ φέτος και στο 152,3% του ΑΕΠ το 2024. Δηλαδή, θα έχουμε πάνω από 20 ποσοστιαίες μονάδες περαιτέρω μείωση του Δημοσίου Χρέους ως ποσοστού του ΑΕΠ τη διετία 2023-2024, την ταχύτερη μείωση στην Ευρωζώνη και στην Ε.Ε..

Τρίτον, στην αύξηση των επενδύσεων. Συγκεκριμένα, αναμένεται να αυξηθούν κατά 7,1% κατά το τρέχον έτος – όπως προανέφερα – και, ακόμη περισσότερο, κατά 15,1% το 2024. Σε συνδυασμό με τους δημόσιους πόρους που μοχλεύονται από εγχώρια και συγχρηματοδοτούμενα από την ΕΕ χρηματοδοτικά εργαλεία, όλα αυτά φέρνουν περισσότερες δουλειές και ισχυρή, βιώσιμη, ανάπτυξη.

Τέταρτο, στην ενίσχυση του εισοδήματος των Ελλήνων. Το πραγματικό κατά κεφαλήν ΑΕΠ, σύμφωνα με την ΕΛΣΤΑΤ, αυξήθηκε σημαντικά κατά 9,0% το 2021 και 6,5% το 2022. Οι αμοιβές εξαρτημένης εργασίας αναμένεται να αυξηθούν το 2023 σε ετήσια βάση κατά 7,5%, ενώ, σύμφωνα με τα στοιχεία των τριμηνιαίων εθνικών λογαριασμών της ΕΛΣΤΑΤ, το σύνολο των αμοιβών εξαρτημένης εργασίας παρουσιάζει ήδη αύξηση 7,1% το δεύτερο τρίμηνο του 2023 έναντι του αντίστοιχου τριμήνου του 2022.

Πέμπτο, στη μείωση της ανεργίας σε χαμηλό ποσοστό δεκαπενταετίας. Το ποσοστό ανεργίας στο δεύτερο τρίμηνο του 2023 ανήλθε σε 11,2%, υποχωρώντας τόσο σε σχέση με το ποσοστό 11,8% του 1ου τριμήνου όσο και με το ποσοστό 12,4% του αντίστοιχου τριμήνου του προηγούμενου έτους. Η ανεργία το 2024 αναμένεται να διαμορφωθεί στο 11,2%, δηλαδή, στο χαμηλότερο ποσοστό που έχει καταγραφεί τα τελευταία 15 χρόνια. Επίδοση που δείχνει ότι οι δημόσιες πολιτικές που εφαρμόστηκαν στην αγορά εργασίας τα τελευταία χρόνια, η μείωση του μη μισθολογικού κόστους της εργασίας και, φυσικά, η αύξηση των επενδύσεων, αποδίδει καρπούς.

Έκτο, στην υποχώρηση του πληθωρισμού. Μετά την έκρηξη στο 9,3% το 2022, λόγω της ενεργειακής κρίσης και του πολέμου στην Ουκρανία, ο πληθωρισμός αναμένεται να διαμορφωθεί στο 4,1%, έναντι 4,5% που προβλεπόταν στο Πρόγραμμα Σταθερότητας για το 2023, και να αποκλιμακωθεί περαιτέρω στο 2,6% το 2024. Ενώ και το ισοζύγιο τρεχουσών συναλλαγών, που σε τρέχουσες τιμές επιδεινώθηκε το 2022, εξαιτίας της ενεργειακής κρίσης και του πολέμου στην Ουκρανία, καταγράφοντας έλλειμμα ύψους 9,7% του ΑΕΠ, παρουσιάζει βελτίωση στο εννεάμηνο του 2023, με το έλλειμμα να περιορίζεται στα 4,6 δισ. ευρώ, έναντι 7,3 δισ. ευρώ την αντίστοιχη περίοδο του 2022.

Έβδομο, στην προβλεψιμότητα, καθώς συνεχίζουμε να κάνουμε ό,τι λέμε. Για του λόγου το αληθές, στον Προϋπολογισμό που συζητούμε σήμερα, έχουν συμπεριληφθεί όλα τα μέτρα που έχουν εξαγγελθεί προεκλογικά προς εφαρμογή το 2023 και όλα τα μέτρα που εξαγγέλθηκαν στη Διεθνή Έκθεση Θεσσαλονίκης.

Κυρίες και κύριοι συνάδελφοι, πάνω σε αυτά τα γερά θεμέλια, ο Προϋπολογισμός του 2024 επιβεβαιώνει ότι η πρώτη μας προτεραιότητα είναι η αύξηση του εισοδήματος των Ελλήνων. Για αυτό, αυξάνουμε τους μισθούς των δημοσίων υπαλλήλων, αίρουμε το πάγωμα των τριετιών για τους μισθωτούς, αυξάνουμε το αφορολόγητο για οικογένειες με παιδιά, αυξάνουμε το ελάχιστο εγγυημένο εισόδημα, αυξάνουμε εκ νέου τις συντάξεις και, παράλληλα, κινητοποιούμε επενδυτικούς πόρους ύψους 12,17 δισ. ευρώ μέσω του Προγράμματος Δημοσίων Επενδύσεων, 8,55 δισ. ευρώ, και του Ταμείου Ανάκαμψης και Ανθεκτικότητας, 3,62 δισ. ευρώ, που αναμένεται να εισρεύσουν στην οικονομία εντός του 2024.

Επιπλέον, ενισχύουμε τον τομέα της υγείας με αύξηση της επιχορήγησης των νοσοκομείων, κατά 481 εκατ. ευρώ ή κατά περίπου 20%. Επίσης, προτεραιοποιούμε τις μεγάλες αλλαγές που έχει ανάγκη η χώρα με σειρά μέτρων που έχουν ανακοινωθεί για την καταπολέμηση της φοροδιαφυγής. Τα χρήματα από τον περιορισμό της φοροδιαφυγής συνιστούν κοινωνικό μέρισμα. Γιατί είναι σαφής η δέσμευση του Πρωθυπουργού να επιστρέψουν τα χρήματα αυτά στην κοινωνία, με καλύτερη δημόσια υγεία, περισσότερες δαπάνες για την παιδεία, ενίσχυση της δημόσιας ασφάλειας και της άμυνας της Πατρίδας μας.

Και δεν αναφερόμαστε μόνο στη μείωση της φοροδιαφυγής στους άμεσους φόρους, αλλά και στους έμμεσους φόρους. Για παράδειγμα, μετά την ήδη σημαντική μείωση του κενού ΦΠΑ, VAT Gap, τα προηγούμενα χρόνια, στόχος είναι να μειωθεί περαιτέρω στο μέσο επίπεδο των χωρών της ΕΕ, που σύμφωνα με τις τελευταίες διαθέσιμες μετρήσεις ανέρχεται σε περίπου 9%, έως το 2026. Και επειδή το μέρισμα από την οικονομική ανάπτυξη και τη μείωση της φοροδιαφυγής πρέπει να διαχέεται ισόρροπα στην κοινωνία, ο Κρατικός Προϋπολογισμός 2024 συμπεριλαμβάνει δημοσιονομικές παρεμβάσεις, ύψους 2,5 δις. ευρώ που ενισχύουν το εισόδημα, ιδίως, των χαμηλόμισθων και των χαμηλοσυνταξιούχων, και συμβάλλουν στην άμβλυνση των κοινωνικών ανισοτήτων και τη μείωση του κινδύνου φτώχειας, όπως αποδεικνύεται και από την ανάλυση της αναδιανεμητικής επίπτωσης αυτών των δημοσιονομικών παρεμβάσεων, στην ενότητα 3.10, στις σελίδες 192 έως 195 της Εισηγητικής Έκθεσης.

Σε αυτές τις παρεμβάσεις περιλαμβάνονται η αναμόρφωση του ειδικού μισθολογίου των ιατρών του ΕΣΥ με μεσοσταθμική αύξηση 10% και κόστος 92 εκατ. ευρώ για το 2023 και 65 εκατ. ευρώ για το 2024 και εφεξής. Η κατάργηση εισφοράς αλληλεγγύης και στους δημοσίους υπαλλήλους με κόστος 202 εκατ. ευρώ ετησίως και στους συνταξιούχους με κόστος 274 εκατ. ευρώ ετησίως. Η διευθέτηση μισθολογικών αιτημάτων των Ενόπλων Δυνάμεων με κόστος 58,5 εκατ. ευρώ ετησίως. Η κατάργηση ειδικής εισφοράς 1% υπέρ του Ταμείου Πρόνοιας Δημοσίων Υπαλλήλων, ΤΠΔΥ, με ετήσιο κόστος 80 εκατ. ευρώ. Η καταβολή τον Μάρτιο 2023 εφάπαξ οικονομικής ενίσχυσης από 200 έως 300 ευρώ σε συνταξιούχους, που δεν έλαβαν αύξηση στις συντάξεις τους το 2023, λόγω προσωπικής διαφοράς με κόστος 280 εκατ. ευρώ.

Η αύξηση της διάρκειας του επιδόματος μητρότητας σε εννέα μήνες για γυναίκες απασχολούμενες στον ιδιωτικό τομέα, με κόστος 64 εκατ. ευρώ ετησίως. Η αύξηση των επιδομάτων αναπηρίας του Οργανισμού Προνοιακών Επιδομάτων και Κοινωνικής Αλληλεγγύης, ΟΠΕΚΑ, και του Ενιαίου Φορέα Κοινωνικής Ασφάλισης, ΕΦΚΑ, κατά 8% από 1ης Μαΐου 2023, με κόστος 63 εκατ. ευρώ για το 2023 και 95 εκατ. ευρώ για το 2024 και εφεξής.

Η αύξηση των μισθών του δημόσιου τομέα (συνολικό δημοσιονομικό κόστος 25 εκατ. ευρώ για το 2023 και 931 εκατ. ευρώ για το 2024).

Οι βασικές παρεμβάσεις αφορούν στην οριζόντια αύξηση κατά 70 ευρώ στον βασικό μισθό, στην αύξηση της οικογενειακής παροχής από 20 έως 50 ευρώ μηνιαίως, στην αύξηση των επιδομάτων θέσης ευθύνης κατά 30% και στην αύξηση του επιδόματος παραμεθορίου και ειδικών συνθηκών εργασίας στα στελέχη των Ενόπλων Δυνάμεων και των Σωμάτων Ασφαλείας. Παράλληλα, αυξάνεται το μισθολόγιο των μελών ΔΕΠ, καθώς και τα έξοδα διανυκτέρευσης του πολιτικού και ένστολου προσωπικού.

Η αύξηση των συντάξεων ειδικών κατηγοριών, οι οποίες υπάγονται στη δικαιοδοσία του Υπουργείου Εθνικής Οικονομίας και Οικονομικών, ΓΛΚ. Λόγω της αναδρομικής ισχύος της ρύθμισης, ανάλογα με την κατηγορία των συνταξιούχων, το δημοσιονομικό κόστος εκτιμάται σε 5 εκατ. ευρώ για το 2023 και 56 εκατ. ευρώ το 2024.

Η χορήγηση μόνιμης παροχής, ύψους 150 ευρώ, σε περίπου 200.000 νέων, ηλικίας 18 και 19 ετών, για την πραγματοποίηση αγορών από επιχειρήσεις που δραστηριοποιούνται στους τομείς του πολιτισμού, του τουρισμού και των μεταφορών, με συνολικό δημοσιονομικό κόστος 31 εκατ. ευρώ για καθένα από τα έτη 2023 και 2024.

Η έκτακτη ενίσχυση από 100 έως 200 ευρώ τον Δεκέμβριο 2023, σε περίπου 750.000 συνταξιούχους, με συντάξεις έως 1.600 ευρώ που έχουν προσωπική διαφορά άνω των 10 ευρώ, με δημοσιονομικό κόστος 107 εκατ. ευρώ. Η πλήρης απαλλαγή, περίπου 200.000 πρώην δικαιούχων ΕΚΑΣ από τη συμμετοχή τους στη φαρμακευτική δαπάνη, με δημοσιονομικό κόστος 38 εκατ. ευρώ κατ’ έτος. Η αύξηση του ελάχιστου εγγυημένου εισοδήματος περίπου 225.000 ευάλωτων νοικοκυριών, κατά 8%, με δημοσιονομικό κόστος 4 εκατ. ευρώ για το 2023 και 43 εκατ. ευρώ για το 2024.

Η επέκταση του επιδόματος μητρότητας στους ελεύθερους επαγγελματίες και τους αγρότες στους εννέα μήνες, σε συνέχεια και της ήδη θεσμοθετημένης αύξησης σε εννέα μήνες για τους μισθωτούς του ιδιωτικού τομέα, με δημοσιονομικό κόστος 40 εκατ. ευρώ για το 2024.

Η αναδρομική, από 1ης Ιουλίου 2023, αύξηση στο πτητικό επίδομα για τους πιλότους και τα πληρώματα των πυροσβεστικών αεροσκαφών. Το “ξεπάγωμα” των τριετιών στους μισθωτούς από τον Ιανουάριο 2024. Η κατάργηση του «πέναλτι» 30% επί των συντάξεων για τους απασχολούμενους συνταξιούχους και η αντικατάστασή του με εισφορά 10% επί των πρόσθετων αμοιβών που λαμβάνουν από την εργασία τους. Η από την 1η Ιανουαρίου 2024 νέα αύξηση των συντάξεων, κατά τον μέσο όρο της αύξησης του ΑΕΠ και του πληθωρισμού 2023, με υπολογιζόμενο κόστος 430 εκατ. ευρώ.

Η αύξηση του αφορολόγητου κατά 1.000 ευρώ στους φορολογούμενους, με ένα ή περισσότερα εξαρτώμενα τέκνα, με δημοσιονομικό κόστος 135 εκατ. ευρώ για το 2024. Η μείωση του ΕΝΦΙΑ, κατά 10%, για κατοικίες που ασφαλίζονται για φυσικές καταστροφές. Η αναμόρφωση του πλαισίου λειτουργίας της κεφαλαιαγοράς, με σημαντικά επενδυτικά και φορολογικά κίνητρα όπως, πρώτον, μείωση του φόρου συγκέντρωσης κεφαλαίων από 0,5% σε 0,2%, ετήσιο δημοσιονομικό κόστος 22 εκατ. ευρώ, δεύτερον, μείωση κατά 50% του φόρου χρηματιστηριακών συναλλαγών, ετήσιο δημοσιονομικό κόστος 21 εκατ. ευρώ, και, τρίτον, κατάργηση του φόρου τόκων ομολόγων σε κρατικά ομόλογα, ετήσιο δημοσιονομικό κόστος 7 εκατ. ευρώ.

Επιπροσθέτως, με στόχο τη ρύθμιση της αγοράς των βραχυχρόνιων μισθώσεων και την αντιμετώπιση των δευτερογενών αρνητικών επιπτώσεων στην κτηματαγορά και τα ενοίκια, επιβάλλεται ΦΠΑ 13% και τέλος παρεπιδημούντων στις βραχυχρόνιες μισθώσεις ακινήτων, τύπου airbnb, στα νομικά πρόσωπα και στα φυσικά πρόσωπα με τρία ή περισσότερα εκμισθωμένα διαμερίσματα.

Επιπλέον, συνεχίζονται οι δημοσιονομικές παρεμβάσεις αντιμετώπισης των πληθωριστικών πιέσεων λόγω, της ενεργειακής κρίσης, ύψους 2.584 εκατ. ευρώ, με κυριότερα μέτρα τις επιδοτήσεις στην κατανάλωση ηλεκτρικής ενέργειας νοικοκυριών και επιχειρήσεων, την επέκταση του «market pass» έως τον Δεκέμβριο 2023 για τις πληγείσες από τις πλημμύρες περιοχές και τον Έβρο, την επιδότηση του πετρελαίου θέρμανσης, με κόστος 237 εκατ., ευρώ για τη χειμερινή περίοδο 2023 - 2024, την επιστροφή του ΕΦΚ στο πετρέλαιο κίνησης στους αγρότες εντός του 2023 με δημοσιονομικό κόστος 79 εκατ. ευρώ.

Βέβαια, συνεχίζονται οι δημοσιονομικές παρεμβάσεις αντιμετώπισης των οικονομικών συνεπειών των φυσικών καταστροφών, όπως η άμεση κάλυψη των αναγκών για την καταβολή αποζημιώσεων, πρώτη αρωγή και αγροτικές αποζημιώσεις, καθώς και επισκευές και βελτιώσεις υποδομών, συνολικού ύψους 600 εκατ. ευρώ, ενώ, παράλληλα, θα αξιοποιηθούν οι πόροι του ΕΣΠΑ 2014 - 2020, του ΤΑΑ, το οποίο αναθεωρείται εκ νέου, και του ΕΣΠΑ 2021 - 2027 για την αποκατάσταση των υποδομών.

Προϋπολογίζονται από το 2024 και εφεξής πόροι ύψους 600 εκατ. ευρώ στο εθνικό ΠΔΕ, ώστε να καλύπτονται σε μόνιμη βάση οι δαπάνες κρατικής αρωγής, έναντι φυσικών καταστροφών. Για τον σκοπό αυτό, επιβάλλεται τέλος αντιμετώπισης των συνεπειών της κλιματικής αλλαγής, συμπληρωματικά του φόρου διαμονής στα τουριστικά καταλύματα και στη βραχυχρόνια μίσθωση.

Κυρίες και Κύριοι συνάδελφοι, αυτές οι 28 δημοσιονομικές παρεμβάσεις είναι πολλές, όπως όμως είναι πολλές και οι ανάγκες της κοινωνίας μας. Αν κανείς αναρωτιέται από πού θα χρηματοδοτηθούν όλες αυτές οι παρεμβάσεις για τη στήριξη της κοινωνίας, τους προτρέπω να δουν τον Πίνακα 3.2 στη σελίδα 108 της Εισηγητικής Έκθεσης. Εκεί θα δουν τα Καθαρά Έσοδα του Κρατικού Προϋπολογισμού το 2024 να προβλέπονται σε 68,4 δισ. ευρώ, κατά περίπου 3,2 δισ. ευρώ ή 5% αυξημένα έναντι του 2023. Και αυτό είναι το εντυπωσιακό, αλλά, συνάμα, απόλυτα συμβατό με τη δική μας φιλοσοφία. Αυξάνονται τα έσοδα, ενώ μειώνονται οι φόροι και οι ασφαλιστικές εισφορές.

Αυτό συμβαίνει γιατί αυξάνεται το ΑΕΠ κατά 11 δισ. Ευρώ, μεταξύ του 2023 και 2024 και κατά ένα μικρό μέρος λόγω της αποκάλυψης εισοδημάτων που αποκρύπτονταν. Αυτή η πολιτική της βιώσιμης ανάπτυξης που στηρίζει τους πιο ευάλωτους, χωρίς να στραγγαλίζει τους συνεπείς φορολογούμενους, είναι και η πυξίδα μας για το μέλλον. Πάντα με σύνεση, για να μην διαταράσσεται η δημοσιονομική ισορροπία.

Κυρίες και κύριοι συνάδελφοι, κλείνω, τονίζοντας ότι από τον Ιούλιο του 2019 η διακυβέρνηση του Κυριάκου Μητσοτάκη και της Νέας Δημοκρατίας οδηγεί μεθοδικά, με όραμα και με ασφάλεια, το καράβι της Πατρίδας μας σε ένα καλύτερο αύριο. Ο Προϋπολογισμός του 2024 στηρίζει την εθνική οικονομία, τα νοικοκυριά και τις επιχειρήσεις με τρόπο που συμβάλλει και στη βιώσιμη ανάπτυξη και στην κοινωνική συνοχή, έτσι ώστε να μειώνονται οι ανισότητες, να μην μένει κανείς πίσω, να πηγαίνουμε, όλοι μαζί, μπροστά και η Ελλάδα μας ακόμα πιο ψηλά. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Παππάς.

**ΝΙΚΟΛΑΟΣ ΠΑΠΠΑΣ (Γενικός Εισηγητής του Συνασπισμού Ριζοσπαστικής Αριστεράς – Προοδευτική Συμμαχία):** Ευχαριστώ πάρα πολύ, κύριε Πρόεδρε. Άκουσα με προσοχή τον Εισηγητή της Πλειοψηφίας και επιτρέψτε μου να πω ότι συζητάμε τον Προϋπολογισμό σε ένα διεθνές πλαίσιο, ένα πλαίσιο εξελίξεων οικονομικών, οι οποίες δεν μπορεί να χαρακτηριστούν ευοίωνες. Μιλάω για την επιβράδυνση των οικονομιών της Ευρωζώνης, οι οποίες είναι οι βασικοί εμπορικοί μας εταίροι, με τη Γερμανία να μπαίνει επισήμως, έστω και για λίγο, σε ύφεση, με την Ευρώπη να επανέρχεται στους κανόνες της δημοσιονομικής πειθαρχίας.

Διεξάγεται μια συζήτηση, κύριε Υπουργέ, από την οποία η Ελλάδα είναι απούσα. Μας απαντήσατε και επισήμως, ότι δεν σας αφορά η συμμετοχή σε αυτή τη συζήτηση. Είναι μια θέση με την οποία διαφωνούμε θεμελιωδώς. Θεωρούμε ότι η Ελλάδα έπρεπε να παίξει ενεργητικό ρόλο, για να μην πω πρωτοπόρο, στη συζήτηση που άνοιξε υπό το φως των αποτυχιών του Συμφώνου Σταθερότητας και Ανάπτυξης, για την αλλαγή του, για την αλλαγή των κανόνων και είναι, κατά τη γνώμη μας, αδόκιμο. Είναι κάτι το οποίο είναι μη επιτρεπτό, η Ελλάδα, η οποία, λόγω πολύ συγκεκριμένων λόγων, έχει το μεγαλύτερο ποσοστό χρέους σε σχέση με το ΑΕΠ στην Ευρώπη, να μην συμμετέχει ενεργά σε αυτόν τον διάλογο.

Όταν σας παραθέσαμε αυτή μας τη θέση, όταν την κάναμε δημόσια, δεχτήκαμε επιθέσεις και μας είπατε ότι είμαστε υπέρ των ελλειμμάτων και υπέρ του αντάρτικου. Τίποτα από αυτά δεν συμβαίνει, αλλά είναι δυνατόν να μην έχει η Ελλάδα θέση για το ευρωπαϊκό σύμφωνο, να μην επιδιώκει να προκύψουν κανόνες, που, ενδεχομένως, να επιβάλλουν ομαλότερη προσαρμογή στα χρέη, τα οποία έχει φορτωθεί ο ελληνικός λαός; Δεν την καταλαβαίνουμε αυτή την αποχή. Έχει πυροδοτηθεί μία συζήτηση στην Ευρώπη. Γιατί απουσιάζει εκκωφαντικά η Ελλάδα;

Δεν θα έπρεπε, πόσο μάλλον σε ένα περιβάλλον όπου ανεβαίνει το κόστος της χρηματοδότησης με την άνοδο των επιτοκίων; Ειρήσθω εν παρόδω, έδωσε σήμα περιορισμού των αυξήσεων στους μισθούς η Ευρωπαϊκή Κεντρική Τράπεζα, διότι είπε η κυρία Λαγκάρντ ότι τα νομισματικά εργαλεία είπε τελείωσαν για την τιθάσευση του πληθωρισμού, τώρα πάμε στις περικοπές και στη σταθεροποίηση των μισθών. Και βεβαίως, περιστοιχίζεται και η περιοχή μας από συγκρούσεις, οι οποίες, αν μη τι άλλο, προδιαγράφουν ένα μεσοπρόθεσμο μέλλον με πάρα πολύ υψηλές τιμές ενέργειας.

Άκουσα με μεγάλη προσοχή τον Εισηγητή της Πλειοψηφίας. Είπε ότι ο ρυθμός ανάπτυξης θα ανέλθει στο 2,4 και είναι ο τρίτος υψηλότερος στην Ευρωπαϊκή Ένωση. Στην τριετία που πέρασε, ποια είναι η κατάταξη της Ελλάδας στους ρυθμούς ανάπτυξης, κυρίες και κύριοι συνάδελφοι; Είναι 25η στους 36 που παρακολουθεί η Eurostat. Σε ονομαστικούς όρους η Ελλάδα είναι 32η στους 36.

Ακούσαμε, επίσης, ότι θα πέσει έτι περαιτέρω – όχι πάρα πολύ, κύριε Πέτσα, όντως υπογραμμίσατε με ακρίβεια τους αριθμούς – ο εναρμονισμένος δείκτης τιμών καταναλωτή. Είπατε ότι θα πάει στο 4,1. Για τον Οκτώβριο η Ελλάδα ήταν πρωταθλήτρια στον πληθωρισμό τροφίμων, η πρώτη, και αναρωτιέμαι, πόση αξία μπορεί να έχουν στον δημόσιο διάλογο τα επιχειρήματα ότι η μείωση των έμμεσων φόρων δεν επηρεάζει τις τιμές και δεν επηρεάζει τον πληθωρισμό, τη στιγμή που στην Πορτογαλία έχουμε μια πτώση πληθωρισμού σχεδόν 18%, στην Κύπρο έχει πάει στο 5,5%, στην Ισπανία 9,3% και, βεβαίως, στην Ε.Ε. ο μέσος όρος είναι 7,3% και η Ελλάδα είναι στο 10,3%.

Άκουσα, επίσης, τον αγαπητό κ. Πέτσα να λέει ότι οι επενδύσεις αναμένεται για το 2023 να αυξηθούν κατά 7,1%. Τι έλεγε ο Προϋπολογισμός, ο προηγούμενος, κύριε Πέτσα; Ότι θα αυξανόταν 15%, ό,τι λέει και ο φετινός. Περιμένω, λοιπόν, και σε αυτή την Επιτροπή και στις επόμενες τρεις και στην Ολομέλεια θα περιμένουμε, να μας πείτε τι διαφορετικό θα συμβεί το 2024 που δεν συνέβη το 2023. Λέγατε ότι θα αυξηθούν οι επενδύσεις κατά 15%. Αυξήθηκαν κατά 7%.

Δικαίως έρχεστε εδώ να παραθέσετε την εκτίμηση ότι θα αυξηθούν κατά 7% το 2023 οι επενδύσεις και επανέρχεστε στην πρόβλεψη την προηγούμενη, ακριβώς την ίδια πρόβλεψη, 15% λέγατε για το 2023. Αυξήθηκαν 7% και έρχεστε να μας πείτε για το 2024 πάλι 15% θα αυξηθούν. Μην έρθετε, όμως, και στον επόμενο Προϋπολογισμό να μας πείτε πάλι 15%, ενώ θα έχουν αυξηθεί 4%, 5%, 6% ή 7%. Πρέπει να μας εξηγήσετε, λοιπόν, εάν κάποια από τις υποθέσεις εργασίας που είχατε πέρσι δεν λειτούργησε, ποια ήταν αυτή και τι σας οδηγεί φέτος να κάνετε μία αντίστοιχη εκτίμηση για το ύψος των επενδύσεων.

Όσο αφορά την ανεργία, πέφτει η ανεργία. Πρωτάθλημα, εκεί και αν έχετε σπάσει το ρεκόρ, κύριοι. Ποιο ρεκόρ έχετε σπάσει; Το ρεκόρ απόκλισης στον αριθμό των ανέργων μεταξύ ΟΑΕΔ και ΕΛΣΤΑΤ. Ο ΟΑΕΔ λέει 1.030.000 άνεργοι και η ΕΛΣΤΑΤ λέει 508.000, μισό εκατομμύριο απόκλιση. Δεν είναι ούτε 10.000 ούτε 20.000, και εσείς έρχεστε εδώ και μας κομίζετε το νούμερο της ΕΛΣΤΑΤ επειδή βολεύει.

Επίσης, προσέξτε να δείτε τώρα, διότι ο δείκτης της ανεργίας μας δείχνει το ποσοστό του εργατικού δυναμικού που αναζητά εργασία και δεν μπορεί να βρει. Είμαστε 300.000 θέσεις εργασίας από το 2009 - 2010 παρακάτω. Η μεγάλη εικόνα της κρίσης στην Ελλάδα είναι η απώλεια 1.000.000 θέσεων εργασίας το 2010 - 2014. Η εθνική οικονομία κέρδισε 400.000 έως 500.000 την περίοδο 2015 -2019 και έφτασε τα 4.000.000 η απασχόληση. Από τότε μέχρι τώρα έχει καλυφθεί κάποιο έδαφος, αλλά δεν έχουμε πιάσει το επίπεδο της απασχόλησης του 2009 και αυτό νομίζω ότι θα πρέπει, σε κάθε περίπτωση, να σημειωθεί.

Άκουσα, επίσης, ότι έχουμε αύξηση των εσόδων από τη φορολογία, χωρίς να έχουμε την αύξηση των φόρων. Νομίζω, υπό το φως των τελευταίων εξελίξεων και της χθεσινής μεγαλειώδους κινητοποίησης των ανθρώπων που εξαπατήθηκαν από το προεκλογικό σας πρόγραμμα, που τους λέγατε ότι δεν θα έχουν καμία επιβάρυνση, παρέλκει ως επιχείρημα και παρέλκει και υπό το φως μιας στατιστικής παρατήρησης, που λέει ότι το 2022 η Ελλάδα έκανε ρεκόρ είσπραξης φόρων στο ύψος του 29% του ΑΕΠ, ρεκόρ 27 ετών. Οι φόροι είναι στο 29% του ΑΕΠ, μαζί με τις ασφαλιστικές εισφορές στο 43%. Το ξέρετε και εσείς, γνωρίζετε ότι έχετε αποκλίσεις σε σχέση με τις εκτιμήσεις των βασικών μακροοικονομικών μεγεθών με τις υπηρεσίες της Ευρωπαϊκής Ένωσης.

Για το κενό ΦΠΑ, επίσης, άκουσα με προσοχή τον κ. Πέτσα να τοποθετείται. Στην τριετία – δεν ξέρω πόσο κενό ΦΠΑ καλύπτεται – είχαμε αύξηση του κονδυλίου που εισπράττει το Κράτος από τον ΦΠΑ, κατά 41%. Αντιλαμβάνεστε ότι αυτό είναι μια τεράστια μεταβολή στη δομή των εσόδων και η οποία, βεβαίως, οφείλεται στην ακατάσχετη ακρίβεια, η οποία επιμένει και για την οποία έχετε και εσείς δηλώσει ότι δεν έχετε παρά πολλά να κάνετε. Για τις επενδύσεις μόνο μία σημείωση. Από τις επενδύσεις τις καινούργιες, τις νέες επενδύσεις, το 63% αφορά χρηματοπιστωτικές κυρίως επενδύσεις, δηλαδή, τη μεταφορά ιδιοκτησίας των κόκκινων, κοκκινοπράσινων μπουκέτων δανείων στα funds, 280 εκατομμύρια στις κατασκευές, 250 στη διασκέδαση - ψυχαγωγία, 210 στα μέσα μαζικής ενημέρωσης και 170 εκατομμύρια στις αγορές ακινήτων.

Για τον μέσο μισθό θα θέλαμε και εδώ μία απάντηση, εάν ισχύει η δέσμευσή σας ότι θα πάει το 2025 - 2026 στα 1.500 ευρώ, διότι δεν προκύπτει αυτό, όπως αντιλαμβάνεστε. Είναι μια αύξηση της τάξης του 42% - αν δεν κάνω λάθος, είμαστε στα 1.050 ύψος μέσου μισθού – και η Κομισιόν για τα επόμενα τέσσερα χρόνια προβλέπει αυξήσεις 1,3%, 0,3%, 1,1% και σχεδόν 0. Σωρευτικά, λοιπόν, κύριε Πέτσα, κύριοι Υπουργοί, αυτό απέχει έτη φωτός από τη βασική, κεντρική σας υπόσχεση προς τους μισθωτούς, η οποία υπήρχε προεκλογικά και εδώ θα θέλαμε, επίσης, πάρα πολύ συγκεκριμένες απαντήσεις.

Οι συνθήκες, λοιπόν, της ελληνικής οικονομίας χαρακτηρίζονται από την πανευρωπαϊκή πρωτιά στον πληθωρισμό τροφίμων, από τον πρωταθλητισμό στις τιμές ενέργειας και, βεβαίως, από την πρωτιά στην Ε.Ε. που δαπανούν τα νοικοκυριά για τη στέγασή τους. Γιατί αναφέρομαι σε αυτά τα τρία μεγέθη; Διότι είναι οι βασικές πηγές γέννησης και διεύρυνσης των ανισοτήτων. Διότι τα χαμηλά εισοδήματα τη μερίδα του λέοντος, για να μην πω το σύνολο του εισοδήματός τους, το δαπανούν στη στέγη, την τροφή και την ενέργεια, και εκεί, ακριβώς, είναι που βρίσκεται μία ρίζα πολλαπλασιασμού των ανισοτήτων, για την οποία η δική σας Κυβέρνηση δεν έχει να πει τίποτα.

Βεβαίως, η χώρα μας βιώνει και τις επιπτώσεις της κλιματικής κρίσης μαζί με τη δική σας αδράνεια και, αν μη τι άλλο, το γνωρίζετε πάρα πολύ καλά, δεν είναι, κύριε Χατζηδάκη, στους αριθμούς που επιλέγετε να επικοινωνείτε προς τον κόσμο, είτε στη Βουλή είτε στις τηλεοπτικές σας εμφανίσεις. Υπάρχει το μεγάλο πρόβλημα του ιδιωτικού χρέους, με 1,5 εκατομμύριο ΑΦΜ σε μέτρα αναγκαστικής είσπραξης και με αύξηση των ληξιπρόθεσμων οφειλών και των νοικοκυριών και των επιχειρήσεων τα τελευταία τρία χρόνια. Στη δική σας λογική αυτό είναι ένα πρόβλημα, που θα το υπερβούμε, μέσω της εκκαθάρισης νοικοκυριών, μικρών και μεσαίων επιχειρήσεων. Είναι αποτυπωμένο στην έκθεση Πισσαρίδη ευθαρσώς. Δεν σας κατηγορούμε τόσο πολύ για κρυψίνοια. Νομίζω μένει το σχέδιο πλέον γυμνό.

Χθες ο κ. Παπαθανάσης – και δεν ξέρω, κύριε Χατζηδάκη, αν ήταν κατόπιν εντολής σας ή από μόνος του έκανε αυτή τη δήλωση – ζήτησε και από εμάς, προφανώς και από την επιχειρηματική κοινότητα, να αντιληφθεί ότι το Ταμείο Ανάκαμψης είναι μόνο για τις μεγάλες επιχειρήσεις. Γιατί οι μεγάλες επιχειρήσεις έχουν πρόσβαση στον τραπεζικό δανεισμό, ενώ οι υπόλοιπες επιχειρήσεις δεν έχουν πρόσβαση στον τραπεζικό δανεισμό.

Είναι αυτή η λογική σας; Δεν είχα ακούσει με τέτοια ευκρίνεια, τέτοια ευθύτητα, τέτοιο κυνισμό, θα σας έλεγα, μία διατύπωση από κυβερνητικό στέλεχος, που λέει ότι το Ταμείο Ανάκαμψης είναι κομμένο και ραμμένο, προορίζεται, για τις μεγάλες επιχειρήσεις. Πραγματικά, δεν το είχα ακούσει. Σας είχαμε ρωτήσει και στη συνεδρίαση της Επιτροπής μας, την προηγούμενη φορά και δεν πήραμε απάντηση.

Εντοπίσαμε, για παράδειγμα, δύο επιχειρήσεις από αυτές για τις οποίες προορίζονται τα 12 δις των δανείων – έχουν διανεμηθεί τα 5 - 5,5 δις, αν θυμάμαι καλά, σύμφωνα με την παρουσίαση που μας έκανε ο κ. Παπαθανάσης – δύο εταιρείες ενοικίασης αυτοκινήτων, οι οποίες δανείστηκαν, αξιοποίησαν, δηλαδή, διαθέσιμους πόρους, δανείστηκαν για να εισάγουν ηλεκτρικά αυτοκίνητα 300 εκατ. ευρώ, αθροιστικά οι δύο εταιρείες. Να μην την έκαναν αυτή την επένδυση; Δεν λέμε όχι. Βεβαίως. Αλλά γιατί να μην πάνε στον τραπεζικό δανεισμό; Δεν έχουν πρόσβαση στον τραπεζικό δανεισμό; Αυτό δεν είπε ο κ. Παπαθανάσης, ότι οι εταιρείες αυτού του μεγέθους έχουν πρόσβαση στον τραπεζικό δανεισμό; Να πάει να δανειστεί, λοιπόν, με τα επιτόκια της αγοράς. Η επιχείρηση, η οποία θέλει να κάνει αυτή την επένδυση – την καλωσορίζουμε, κανένα πρόβλημα – δεν έχει τόση προστιθέμενη αξία για την εγχώρια οικονομία, επιτρέψτε μου να πω. Είναι μία μεγάλης κλίμακας εισαγωγή – συμφωνείτε, νομίζω – και να αφήσει διαθέσιμους πόρους, διαθέσιμα κονδύλια, διαθέσιμα δάνεια, για το κομμάτι της αγοράς, που εσείς θέλετε να αποκλείσετε.

Ταυτόχρονα, υπάρχει και ένα τεράστιο ζήτημα, στο οποίο θα επανέλθω και στο κλείσιμο της τοποθέτησής μου, σε σχέση με τις τράπεζες, τα κέρδη που καταγράφουν και τον τρόπο με τον οποίο το Δημόσιο έχει επιλέξει, έχετε επιλέξει, να αποσυρθεί από το μετοχικό κεφάλαιο των τραπεζών. Οι φόροι, λοιπόν, σε σχέση με το 2023, κυρίες και κύριοι της Πλειοψηφίας, κυρίες και κύριοι συνάδελφοι, αναμένονται αυξημένοι κατά 8%, πάνω από τους στόχους του προηγούμενου Προϋπολογισμού. Έχουμε μία πτώση της ιδιωτικής κατανάλωσης, την οποία ευθέως προβλέπετε, η οποία θα πάει κάτω από τους ρυθμούς ανάπτυξης και αυτό είναι δηλωτικό. Για τις επενδύσεις, σας είπαμε ότι είστε υπεραισιόδοξοι. Έχετε, επαναλαμβάνω, μία πρόβλεψη 15% για την επόμενη χρονιά. Πρέπει να μας πείτε που εδράζεται και τι πήγε άσχημα σε σχέση με την πρόβλεψη που κάνατε για το 2023.

 Για το 2023 λέγατε ότι θα αυξηθούν οι επενδύσεις κατά 15%. Αυξάνονται κατά 7% και έρχεστε τώρα να μας πείτε ότι και για το 2024 θα αυξηθούν 15%. Διαφορά στις προβλέψεις σας και σε σχέση με τις εξαγωγές υπάρχει με την Κομισιόν. Για το Πρόγραμμα Δημοσίων Επενδύσεων, για το Ταμείο Ανάκαμψης, ακούσαμε και χθες τον κ. Μηλιώνη, από το Ευρωπαϊκό Ελεγκτικό Συνέδριο, να λέει ότι οι ρυθμοί απορρόφησης υπολείπονται του επιθυμητού και του ευκταίου και, βεβαίως, αντίστοιχη είναι η εικόνα για τα άλλα συγχρηματοδοτούμενα προγράμματα.

Δεν απαντάει, λοιπόν, ο Προϋπολογισμός σας στις αιτίες που γεννούν τις μεγάλες ανισότητες. Δεν απαντά στην ακρίβεια. Δεν παρεμβαίνετε με ελέγχους και με μείωση των έμμεσων φόρων, όπως έκαναν μία σειρά από χώρες. Δεν παρεμβαίνετε και στην αύξηση των εισοδημάτων. Εβδομήντα ευρώ αύξηση για τους δημοσίους υπαλλήλους, αντιλαμβάνεστε ότι απέχει πάρα-πάρα πολύ από το αναγκαίο, για να καλυφθεί και να διατηρηθεί το επίπεδο ζωής και κατανάλωσης. Ο μέσος μισθός – σας είπα και πριν – είχατε πει ότι θα είναι στα 1.500 ευρώ και είναι στα 1.050 ευρώ. Θέλουμε μία καθαρή απάντηση αν ισχύει ο στόχος και τι θα πείτε στην Κομισιόν, η οποία προβλέπει σωρευτική αύξηση κοντά στο 4%- 5% για τα επόμενα τέσσερα χρόνια. Εδώ θέλουμε μια πραγματική απάντηση, την οποία θα αναμένουμε με ενδιαφέρον.

Όσο αφορά το ιδιωτικό χρέος, έχει αυξηθεί 12% το ληξιπρόθεσμο των φυσικών προσώπων από τον Ιούλιο του 2020, από τα 36 δισ. ευρώ, πήγε στα 40 δισ. ευρώ. Από τα 69 δισ. ευρώ στα 71,5 δισ. ευρώ το ληξιπρόθεσμο των νομικών προσώπων και, βεβαίως, 1,5 εκατομμύριο ΑΦΜ, όπως σας είπα και πριν, είναι σε μέτρα αναγκαστικής είσπραξης. Εδώ τη θέση τη δική μας την γνωρίζετε. Πρέπει να υπάρξει μία συνολική ρύθμιση. Είναι μία αιτία καχεξίας της ελληνικής οικονομίας. Δεν αφορά κάποιους κακοπληρωτές. Αφορά το γεγονός ότι η ελληνική οικονομία βυθίστηκε σε μία πολυετή κρίση και δεν είναι δυνατόν να πολιτεύεται μία Κυβέρνηση υπονοώντας ότι η μεγάλη πλειοψηφία νοικοκυριών και επιχειρήσεων είναι κακοπληρωτές ή ότι είναι φοροφυγάδες.

Την είδατε και νομίζω θα σας εξέπληξε και εσάς, η μαζικότητα της χθεσινής διαμαρτυρίας, κύριε Υπουργέ. Είδα πολλούς ανθρώπους, και μεγαλύτερης ηλικίας και ώριμους και νέους ανθρώπους, να διαδηλώνουν. Δεν μπορώ να πιστέψω ότι στα μάτια τα δικά σας – δεν θα ήθελα να το πιστέψω, βοηθήστε με να μην το πιστέψω – όλοι αυτοί οι άνθρωποι απλώς φοροδιαφεύγουν. Δικηγόροι, οι οποίοι δεν έχουν γραφείο και δουλεύουν από το σπίτι τους και αγωνίζονται για να βγάζουν τα προς το ζην, μικροί και μεσαίοι ή και μικρότεροι επαγγελματίες, αυτοαπασχολούμενοι, οι οποίοι δεν έχουν τη δυνατότητα ούτε καν να καλύπτουν τις ασφαλιστικές τους εισφορές. Μη σας κάνει εντύπωση ότι, ναι, μπορεί να υπάρχουν άνθρωποι οι οποίοι έχουν εισόδημα χαμηλότερο από τις 11.000 ευρώ ή με τις τριετίες 15.000 ευρώ. Γιατί αν λάβουμε υπόψη και τις τριετίες, ανεβαίνει πάρα πολύ.

Τώρα, επιτρέψτε μου να κλείσω με το εξής και αυτό αφορά και εσάς, κύριε Πρόεδρε της Επιτροπής μας, κύριε Βεσυρόπουλε. Οι τράπεζες το 2022 και το 2023 κατέγραψαν κέρδη 7,5 δισ. ευρώ και τα κατέγραψαν όχι επειδή χρηματοδότησαν την ελληνική οικονομία, πράγμα που θα ήταν στα πλαίσια του εύλογου, του λογικού, δηλαδή να κάνουν επιτυχείς επιλογές στη χρηματοδότησή τους, οι επενδύσεις οι οποίες χρηματοδοτούν να μεγαλώνουν την πίτα της οικονομίας μας και από εκεί να καταγράφουν και τα κέρδη τους. Τα τερατώδη κέρδη των τραπεζών έχουν βγει από δύο πηγές. Από τις τεράστιες χρεώσεις, τις οποίες κάνουν για τη μεταφορά χρημάτων από τις προμήθειες τις οποίες παίρνουν και, βεβαίως, από το τεράστιο spread επιτοκίων χορηγήσεων και καταθέσεων.

Υπάρχει ένα τεράστιο επεισόδιο – αυτές τις μέρες σας άκουσα να πανηγυρίζετε και εσάς προσωπικά, κύριε Μητσοτάκη – αναδιανομής στη χώρα και όχι για τον φετινό Προϋπολογισμό. Ένα επεισόδιο, το οποίο θα επηρεάσει και τους επόμενους προϋπολογισμούς και αναφέρομαι, βεβαίως, στο γεγονός ότι αποσύρετε το Δημόσιο από το μετοχικό κεφάλαιο των τραπεζών. Η μελέτη του ΚΕΠΕ δείχνει ότι το Ελληνικό Δημόσιο θα έχει μία απώλεια 40 δισ. ευρώ. Δεν σας λέμε ότι θα έπρεπε να ισοφαρίσετε πριν φύγετε, αλλά τα καμπανάκια δεν τα ακούμε; Αποχωρεί το Δημόσιο από το μετοχικό κεφάλαιο των τραπεζών, για να εισπράξει πόσα χρήματα, 2 δις, 3 δις, 4 δις και έχει βάλει 46 δις;

Σας προτείνουμε κάποιο επαναστατικό μέτρο; Ποια επανάσταση έγινε στις Ηνωμένες Πολιτείες και το Ηνωμένο Βασίλειο και βγήκαν είτε με μικρά κέρδη, είτε χωρίς απώλειες από τις τράπεζες οι κυβερνήσεις; Ποιος ο λόγος να αποχωρήσουμε τώρα που, δυνητικά, από τη συμμετοχή του Έλληνα φορολογούμενου στο μετοχικό κεφάλαιο των τραπεζών, τα μερίσματα για τη χρονιά που έρχεται, θα μπορούσε να είναι 750 εκατομμύρια ευρώ, περίπου όσα εισπράττετε από τον κεφαλικό φόρο στους ελεύθερους επαγγελματίες, τις μικρές και μεσαίες επιχειρήσεις;

Επομένως και επειδή τίποτα στη δημοκρατία μας δεν πρέπει να μένει αναπάντητο, έχουμε ζητήσει, οι βουλευτές του ΣΥ.ΡΙΖ.Α.- Προοδευτική Συμμαχία, που συμμετέχουμε στις δύο Επιτροπές, Επιτροπή Παραγωγής και Εμπορίου και Επιτροπή Οικονομικών Υποθέσεων, να γίνει μια ειδική συνεδρίαση – δεν μπορώ να φανταστώ ότι θα υπάρχει αντίρρηση από πουθενά – με την παρουσία της διοίκησης του ΤΧΣ, για να μας εξηγήσουν στη βάση ποιων μελετών, στη βάση ποιων συμβουλών, στη βάση ποιων ιεραρχήσεων, στη βάση ποιων εντολών, κάνουν αυτές τις επιλογές.

Αντιλαμβάνεστε, ότι 40 δισ. ευρώ είναι πάρα πολύ μεγάλο ποσό. Είναι 30- 40 φορές παραπάνω απ’ όσο θέλετε να μαζέψετε από τους ελεύθερους επαγγελματίες και τα 40 δις πάνω στο δημόσιο χρέος θα επηρεάσουν τους επόμενους προϋπολογισμούς. Θέλει πολλά χρόνια για να αποπληρωθεί αυτό το ποσό, ακόμα κι αν έχουμε πληθωρισμό 11% να το σβήνει χρονιά - χρονιά.

Θα θέλαμε, λοιπόν – αυτό αφορά και τον αγαπητό Πρόεδρο της Επιτροπής μας, ο οποίος, οφείλω να πω, ότι έχει με αξιοσύνη και δικαιοσύνη παίξει τον ρόλο του μέχρι στιγμής- να συνεννοηθεί με την Κυβέρνηση, για να δούμε πότε μπορούμε – σύντομα θα θέλαμε εμείς, πριν ολοκληρώσετε την οριστική και αμετάκλητη αποχώρηση του Δημοσίου από το μετοχικό κεφάλαιο των τραπεζών – να ενημερωθούμε εδώ, στις αρμόδιες Επιτροπές, για να ξέρει και ο ελληνικός λαός ποιοι και πώς και με ποιο τρόπο, με ποια ελατήρια, με ποιες εντολές, πήραν αυτές τις αποφάσεις.

Θέλω να σας παρακαλέσω, προκαταβολικά, διότι το έχω ακούσει πολλές φορές, να μη μας κάνετε κριτική για τον λόγο του ότι εμείς επιθυμούμε να υπάρχει δημόσια τράπεζα. Αυτό είναι άλλο ζήτημα. Βεβαίως, επιθυμούμε και θέλουμε και πιστεύουμε ότι πρέπει να υπάρχει δημόσιος πυλώνας στο τραπεζικό σύστημα. Αλλά ακόμα και πολιτικές δυνάμεις που δεν συμφωνούν με αυτή τη θέση, δεν μπορώ να φανταστώ ότι το θεωρούν αυτονόητο, ότι το Ελληνικό Δημόσιο θα απωλέσει 40 δις, έτσι κι αλλιώς, από το μπες βγες στο μετοχικό κεφάλαιο των τραπεζών.

Αυτό το ζήτημα, κυρίες και κύριοι, κυρίως της Κοινοβουλευτικής Πλειοψηφίας, να ξέρετε ότι είναι τεραστίων διαστάσεων, πολλαπλάσιας σημαντικότητας από τον Προϋπολογισμό, ο οποίος αφορά μόνο την επόμενη χρήση. Τα 40 δις που φορτώνονται στο δημόσιο χρέος ανεπιστρεπτί και που θα μπορούσαν με άλλους χειρισμούς, ενδεχομένως, να είναι τα μισά, θα επηρεάσουν όλους τους προϋπολογισμούς των επόμενων ετών.

Για όλα αυτά, αλλά και για όσα με μεγαλύτερη λεπτομέρεια και για τα θέματα του εργασιακού και για τα θέματα του συνταξιοδοτικού και για τα θέματα της ακρίβειας και για τα θέματα του κοινωνικού κράτους, θέλουμε απαντήσεις. Θα μιλήσουν οι ειδικοί εισηγητές μας, αλλά νομίζω ότι και από τη σημερινή Επιτροπή μπορούμε να κάνουμε ένα βήμα, για να μην γίνει και καταλήξει αυτή η διαδικασία μια σειρά παράλληλων μονολόγων. Σας έχουμε θέσει πολύ συγκεκριμένα ερωτήματα, θέλουμε πολύ συγκεκριμένες απαντήσεις. Έχουμε περιθώριο και στις τρεις επόμενες συνεδριάσεις των Επιτροπών να βελτιώσουμε τη διαφάνεια, να δικαιώσουμε τον ρόλο της Επιτροπής και στοιχειωδώς να αποκαταστήσουμε και την αξιοπιστία, την τραυματισμένη, του Κοινοβουλίου στα μάτια του ελληνικού λαού. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Και εμείς σας ευχαριστούμε. Θα εξετάσουμε το αίτημα, κύριε συνάδελφε, για να οργανώσουμε μία τέτοια συνεδρίαση, αλλά θα δούμε λίγο και τις ημερομηνίες, γιατί όπως ξέρετε μέχρι το κλείσιμο της Βουλής, τα Χριστούγεννα, η Επιτροπή έχει να συνεδριάσει για τον προϋπολογισμό και άλλα τρία νομοσχέδια. Θα δούμε το χρόνο, και το συντομότερο δυνατό θα οργανώσουμε μια τέτοια συνεδρίαση.

**ΝΙΚΟΛΑΟΣ ΠΑΠΠΑΣ (Γενικός Εισηγητής Κ.Ο. Συνασπισμός Ριζοσπαστικής Αριστεράς – Προοδευτική Συμμαχία):** Σας ευχαριστώ, κύριε Πρόεδρε. Αν είχαμε τη δυνατότητα, αυτή η συνεδρίαση, να μπει πριν την τελική συζήτηση του προϋπολογισμού, θα έκανε και τη συζήτηση του προϋπολογισμού πολύ πιο παραγωγική. Σας ευχαριστώ, πάντως, για τη διάθεσή σας να οργανωθεί.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Τώρα τον λόγο έχει ο κ. Κουκουλόπουλος Παρασκευάς, Γενικός Εισηγητής της Κοινοβουλευτικής Ομάδας ΠΑΣΟΚ- Κίνημα Αλλαγής.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Γενικός Εισηγητής ΠΑΣΟΚ- Κίνημα Αλλαγής):** Ευχαριστώ κύριε Πρόεδρε, κυρίες και κύριοι συνάδελφοι, κύριε Υπουργέ. Θα ξεκινήσω με το μείζον γεγονός των ημερών, που έχει βγάλει τους ελεύθερους επαγγελματίες στο δρόμο, ζητώντας σας, καθαρά, κύριε Υπουργέ, να αποσύρετε αυτό το νομοσχέδιο. Όχι μόνο γιατί είναι οριζόντιο, άρα, κατά συνέπεια, εξ ορισμού άδικο. Όχι μόνο γιατί είναι ένας μεγάλος αναχρονισμός,  γιατί ενώ βρισκόμαστε  στην ψηφιακή εποχή μας γυρίζει στην εποχή των τεκμηρίων, τριάντα χρόνια πίσω. Αλλά και  γιατί, κύριε Υπουργέ,  ο ίδιος ο προϋπολογισμός, με την έκθεση φορολογικών δαπανών, καθιστά τουλάχιστον προβληματική την πρωτοβουλία σας.

Θέλετε να μιλήσουμε σοβαρά για φοροαπαλλαγή, φοροαποφυγή, φοροδιαφυγή, για υγιή, πραγματικά έσοδα στον προϋπολογισμό; Ανοίξτε το διάλογο μέσα στη Βουλή με όλους τους κοινωνικούς εταίρους, να μιλήσουμε για την έκθεση φορολογικών δαπανών. Είναι σοκαριστικά τα νούμερα, πραγματικά, που έχει η έκθεση φορολογικών  δαπανών, για το ποιοι φοροαποφεύγουν που δεν είναι βέβαια αυτοί τους οποίους διαρκώς εκθέτετε με τα επικοινωνιακά σας εργαλεία, το επικοινωνιακό σας imperium. Αλλά είναι όσοι κατέχουν μεγάλες περιουσίες, οι οποίοι έχουν γίνει αποδέκτες τρομακτικών  φοροαπαλλαγών αυτά τα χρόνια και πρόκειται για ένα τεράστιο ζήτημα.

Ο ίδιος ο προϋπολογισμός, κυρίες και κύριοι Συνάδελφοι, έχει  χαρακτηριστεί από εμάς, πριν ένα μήνα, κοινωνικά άδικος, αναπτυξιακά ανεπαρκής και με άγνοια κινδύνου. Μέχρι σήμερα, δεν έχει αλλάξει η θεώρησή μας, τουναντίον, έχει ενισχυθεί. Έχει ενισχυθεί από τον ίδιο τον προϋπολογισμό -έκανα μια μικρή αναφορά, θα πω και άλλα στη συνέχεια- αλλά επιπλέον και απ’ όλα όσα έχουν μεσολαβήσει και μεσολάβησαν αρκετά σε αυτό τον μήνα, δεν είναι μόνο το φορολογικό.

Η προσεκτική ανάλυση των στοιχείων του προϋπολογισμού, κυρίες και κύριοι συνάδελφοι, δείχνει ότι στην Ελλάδα, κάτω από τον μεγάλο “κρότο” της πανδημίας και της ενεργειακής κρίσης, που  μονοπώλησαν και λογικό ήταν, το δημόσιο διάλογο και τον καθένα μας στο σπιτικό του,  εξελίσσεται σιωπηρά μια τεράστια αναδιανομή πλούτου στη Χώρα.  Αυτό είναι το κεντρικό ζήτημα. Τεράστια αναδιανομή πλούτου, υπέρ λίγων και  ισχυρών.

Αυτή τη στιγμή, διαμορφώνεται μiα κατάσταση στην Ελλάδα, όπου στο βαγόνι της πρώτης θέσης, το έχετε μεγαλώσει ομολογώ,  δεν είναι πια λίγες εκατοντάδες οικογένειες. Είναι αρκετές δεκάδες, χιλιάδες οικογένειες, που πραγματικά ευημερούν με τα μέτρα σας. Είναι στην πρώτη θέση, μαζί με την ολιγαρχία της Χώρας. Στη δεύτερη θέση είναι η μεσαία τάξη. Στη μια πλευρά κάθεται ένα μέρος που τα βγάζει πέρα. Στην άλλη μεριά κάθεται ένα μεγάλο κομμάτι, που ασφυκτιώντας  προσπαθεί να κρατήσει τη θέση του. Στο τρίτο βαγόνι παραπίσω, έχετε  τους μικρομεσαίους, που τους έχετε εγκλωβισμένους. Ένα μεγάλο μέρος από αυτούς, επίσης κάθεται  στη μία πλευρά και τα κουτσοβολεύει και  ένα άλλο μεγάλο μέρος είναι παγιδευμένο, στην παγίδα του ιδιωτικού χρέους. Και στο τελευταίο βαγόνι, βέβαια,  είναι οι κοινωνικά ευάλωτοι, που τους κρατάτε στην ομηρία των επιδομάτων. Αυτή είναι η εικόνα της ελληνικής κοινωνίας και μη λέτε ότι χρησιμοποιούμε γκρίζες εκφράσεις ή μαύρες περιγραφές, κύριε Υπουργέ. Τουλάχιστον, από την πλευρά τη δική μας του ΠΑΣΟΚ – Κινήματος Αλλαγής, τέτοιες κριτικές δεν δεχόμαστε. Την αλήθεια περιγράφουμε και τίποτα περισσότερο τίποτα λιγότερο.

Τίποτα δεν ταιριάζει περισσότερο στην Ελλάδα του σήμερα και στον προϋπολογισμό σας του 2024, από την ιστορική ρήση «*οι αριθμοί ευημερούν και οι Άνθρωποι δυστυχούν*». Είναι η ιστορική ρήση του “γέρου της Δημοκρατίας”, που ειπώθηκε τη δεκαετία του ’60, όταν πραγματικά όλοι οι δείκτες μιλούσαν και έδειχναν οικονομικό θαύμα και την ίδια ώρα περίσσευαν τα προβλήματα και διευρύνονταν οι ανισότητες. Ακριβώς, το αντίστοιχο φυσικά, διότι δεν είμαστε στο 1960, κάτι αντίστοιχο  συμβαίνει και σήμερα.

Έρχομαι, λοιπόν,  βήμα - βήμα στον προϋπολογισμό, να εμπλουτίσω όσα είχαμε πει στο προσχέδιο, με όλα όσα περιέχει ο ίδιος ο προϋπολογισμός, όπως είπα και με όλα όσα έχουν συμβεί, γιατί έχετε  κάνει επιλογές και έχει βγει και μια άλλη κρυφή ατζέντα, για την οποία θα μιλήσω. Την ξέρετε πολύ καλά, κύριε Υπουργέ, είναι από άλλο Υπουργείο, αλλά είστε ο θεμελιωτής.  Αναφέρομαι στην ενέργεια. Θα τα πούμε όλα.

Ο προϋπολογισμός, κυρίες και κύριοι συνάδελφοι,  είναι κοινωνικά άδικος, πρώτα απ’ όλα, γιατί υποβάλλεται σε συνθήκες όπου η ακρίβεια, πραγματικά, σαρώνει. Το γεγονός ότι η Κυβέρνηση έχει βάλει 4-5 πρόστιμα, το μόνο που κάνει είναι ότι την εκθέτει. Όταν επί δυόμισι χρόνια υπάρχει αυτό το φαινόμενο και έρχεται να αμυνθεί  με 4 - 5 πρόστιμα, εκτίθεται η ίδια. Όταν ο Υπουργός Ανάπτυξης, ο κ. Σκρέκας, απευθύνει έκκληση σε δημοσίους λειτουργούς να στελεχώσουν την Επιτροπή Ανταγωνισμού, ομολογεί ότι είναι υποστελεχωμένη. Μια νευραλγική Υπηρεσία για ελέγχους στην αγορά.

Και δεν είναι μόνο οι έλεγχοι στην αγορά και το περίφημο «καλάθι του νοικοκυριού», είναι ότι έχουμε τις ακριβότερες τηλεπικοινωνιακές υπηρεσίες στην Ευρώπη, το κινητό μας, δηλαδή, κοστίζει 67% πάνω από το μέσο ευρωπαϊκό όρο, το κόστος κατοικίας για όσους στερούνται πρώτης κατοικίας εξελίσσεται με έναν τρόπο ιδιαίτερα αρνητικό, στα καύσιμα είναι γνωστό ότι στους ειδικούς φόρους κατανάλωσης έχουμε μια τεράστια επιβάρυνση. Πέρα, λοιπόν, από την κλασική υπόθεση ΦΠΑ, ακρίβεια στα βασικά είδη διατροφής, έχουμε βασικούς τομείς - ενέργεια, τηλεπικοινωνίες και μεταφορές - όπου υπάρχει ένα τεράστιο κόστος που μας ανεβάζει τον πληθωρισμό και, βέβαια, τροφοδοτεί την ακρίβεια. Δεν είναι τυχαίο, το έχουμε ξαναπεί, ότι ενώ είμαστε 18οι στην ΕΕ σε κατά κεφαλήν εισόδημα - δεν είναι κακή επίδοση μετά από τόσα χρόνια κρίσης - ξαφνικά ως προς την αγοραστική δύναμη πέφτουμε στην προτελευταία θέση. Δεν είναι, λοιπόν, το ζήτημα της ακρίβειας ένα δεύτερο ζήτημα γιατί η αντιμετώπιση της ακρίβειας δεν έχει να κάνει μόνο με τα μέτρα αντιμετώπισής της, δηλαδή με το χτύπημα της κερδοσκοπίας, έχει να κάνει και με κάτι άλλο το οποίο αποφεύγετε “όπως ο διάολος το λιβάνι”, κύριε Υπουργέ. Αποφεύγετε να δώσετε διαρθρωτικές λύσεις ιδιαίτερα στα χαμηλά εισοδήματα, γιατί είστε επιρρεπείς, όπως είπαμε,  στην επιδοματική πολιτική.

Είναι κοινωνικά άδικος γιατί, θα τα πούμε την άλλη εβδομάδα για το ιδιωτικό χρέος, ελάχιστα ή καθόλου πράγματα κάνετε για όλους αυτούς που είναι εγκλωβισμένοι, δεν κάνετε μια γαλαντόμα ρύθμιση, αλλά είστε γαλαντόμοι μόνον στους έχοντες και κατέχοντες. Με όλους αυτούς που ζητούν μια δεύτερη ευκαιρία είστε απίστευτα σκληροί. Είναι πραγματικά ακατανόητο και δείχνει ακριβώς τον τελικό σας σχεδιασμό.

Είναι κοινωνικά άδικος γιατί διατηρεί σε πολύ υψηλά επίπεδα τη σχέση έμμεσων -άμεσων φόρων, που είναι η βασική πηγή ανισοτήτων σε κάθε χώρα, άρα και στην Ελλάδα. Δεν είναι τυχαίο ότι είναι εύρωστοι οι αριθμοί λόγω πληθωρισμού, υπάρχει στις αναλύσεις σ’ έναν πίνακα φοβερό, ο ΦΠΑ το 2023 ήταν 1,5 δις μεγαλύτερος από το 2022, κύριε Υπουργέ, με τα δικά σας στοιχεία, και τον προϋπολογίζετε 1,15 δις περισσότερο το 2024. Δεν λέω ολόκληρα τα νούμερα, λέω πόσο έχει αυξηθεί. Αν αθροίσουμε αυτά τα νούμερα, είναι περίπου ένα μέρος αυτών που επιστρέφετε με επιδόματα. Από τον κόσμο τα παίρνετε και τα επιστρέφετε. Περί αυτού πρόκειται, αλλά, εν τω μεταξύ, συντελείται μια άλλη διαδικασία αναδιανομής, όπως είπα, καθώς φορολογείτε λιγότερο τα νομικά πρόσωπα. Πρωτοφανές. Αναμένετε και λιγότερα έσοδα, μάλιστα. Σε ό,τι αφορά δε τον Ειδικό Φόρο Κατανάλωσης, υπάρχει ένα φοβερό στοιχείο ότι θα είναι κάτι παραπάνω, κάποιες δεκάδες εκατομμύρια ευρώ, όχι μεγάλα νούμερα, λίγο μεγαλύτερος και από το 2022 το 2024, παρότι το 2022 βρίσκονταν στα ύψη οι ενεργειακές τιμές. Αυτό δείχνει ότι η διατήρηση του ΦΠΑ και του Ειδικού Φόρου Κατανάλωσης σε τόσο υψηλά επίπεδα, με ελάχιστη άνοδο θα δώσει μεγαλύτερα έσοδα στον Ειδικό Φόρο Κατανάλωσης. Δεν υποκρύπτει καμιά ανάλυση, ούτε τίποτε άλλο. Υποκρύπτει  μια ολόκληρη λογική.

Είναι, λοιπόν, κοινωνικά άδικος, κυρίες και κύριοι Συνάδελφοι, ο προϋπολογισμός, αλλά είναι και αναπτυξιακά ανεπαρκής. Βασίζεται στον τουρισμό και την κατανάλωση, βασίζεται στην golden visa και το real estate, σε αυτούς δηλαδή που έχουν τύχει φοβερών φοροαπαλλαγών, συντελώντας στον αφελληνισμό της ελληνικής οικονομίας.

Αλλά και η υστέρηση του Ταμείου Ανάκαμψης είναι ένα πρόβλημα. Πράγματι, κύριε Υπουργέ, θέλουμε μία σοβαρή εξήγηση σ’ αυτό το σημείο, απευθύνω σε αυτό το σημείο ένα ερώτημα. Οι απορροφήσεις του Ταμείου Ανάκαμψης υστερούν, δεν ξέρω εάν θα υπάρξουν έως 31/12 άλλα στοιχεία, αλλά οι εκτιμήσεις σας λένε για μια μεγάλη υστέρηση στην απορρόφηση του Ταμείου Ανάκαμψης και από την άλλη προϋπολογίζετε σχεδόν διπλάσια απορρόφηση το επόμενο έτος. Πού βασίζετε αυτή την αισιοδοξία κι εάν, θέλετε, καλύτερα πού οφείλεται η χαμηλή απορροφητικότητα και πού αντίστοιχα βασίζετε την αισιοδοξία σας;

Είναι αναπτυξιακά ανεπαρκής, κυρίες και κύριοι Συνάδελφοι, γιατί ουσιαστικά δεν βάζει κανένα μεγάλο ζήτημα μπροστά, γιατί το Ταμείο Ανάκαμψης εκτός του ότι έχει υστέρηση στην απόδοσή του, χαρακτηρίζεται από άλλα δύο στοιχεία. Το ένα είναι η αδιαφάνεια. Έχουμε ζητήσει σύσσωμη η Κοινοβουλευτική Ομάδα του ΠΑΣΟΚ – Κινήματος Αλλαγής απλά στοιχεία, δεν ζητήσαμε ονοματεπώνυμα, ζητήσαμε στοιχεία για την αναθεώρηση που έχει προωθηθεί και αρνηθήκατε να μας τα παραχωρήσετε, είναι πρωτοφανές στην Ελλάδα της Ευρώπης του 2023 να μην μας παρέχετε στοιχεία. Όταν βέβαια ρωτήσαμε συγκεκριμένα, έτυχε να κάνω εγώ την Ερώτηση, αποκαλύπτονται ενδιαφέροντα στοιχεία. Ακούστε, κυρίες και κύριοι Συνάδελφοι, το Ταμείο Ανάκαμψης έχει δώσει πρακτικά άτοκο δάνειο στην κοινοπραξία ΔΕΗ - RWE για να κάνουν φωτοβολταϊκό 2G στη Δυτική Μακεδονία. Η ΔΕΗ, δηλαδή, με τη γερμανική RWE παίρνουν 60.000 στρέμματα παραγωγική γης  για να κάνουν φωτοβολταϊκό πάρκο και δανείζονται με άτοκο δάνειο, εάν είναι δυνατόν, για μια επένδυση, προσέξτε, όχι υψηλού κέρδους - ξέρω καλά τον τομέα - αλλά σίγουρου κέρδους. Μηδενικού ρίσκου πρακτικά είναι αυτή η επένδυση. Αυτό δείχνει από μόνο του για ποιον λόγο αρνηθήκατε να μας δώσετε όλα τα υπόλοιπα, κύριε Υπουργέ.

Κυρίως, όμως, και πάνω απ’ όλα, κυρίες και κύριοι Συνάδελφοι, ο προϋπολογισμός χαρακτηρίζεται από άγνοια κινδύνου. Οι εξελίξεις στην Ευρώπη που αντιμετωπίζει απειλή ύφεσης, οι δυσκολίες στο να επέλθει συμφωνία για το νέο δημοσιονομικό πλαίσιο, γιατί πιέζουν πολλές χώρες δεν λένε να βάλουν μυαλό από την άνοδο του AFD, της Λεπέν και τη νίκη της ακροδεξιάς στην Ολλανδία, πιέζουν κάποιοι αμετανόητοι να σφίξει ξανά το πλαίσιο αφόρητα και θα δούμε που θα ισορροπήσει όλη αυτή η αντιπαράθεση μέσα στην Ευρώπη. Αυτά, όμως, δημιουργούν αβεβαιότητες, γιατί η Ελλάδα, κυρίως στον τουρισμό της που τροφοδοτεί την ανάπτυξη, έχει πραγματικά μια μεγάλη εξάρτηση από τις ευρωπαϊκές οικονομίες. Το ίδιο, φυσικά, ισχύει και με τη Γάζα, στην οποία έχουμε φυσικά θετικές εξελίξεις, μακάρι να μην γυρίσουμε ξανά σε όλο τον εφιάλτη που ζούσαν οι ίδιοι πρώτα απ’ όλα οι άμαχοι στη Γάζα και στη συνέχεια, βέβαια, όλη η ανθρωπότητα που αντιλαμβάνεται στοιχειωδώς τι συμβαίνει εκεί.

Μιλάμε για άγνοια κινδύνου, κυρίες και κύριοι Συνάδελφοι, κυρίως όμως και πάνω απ’ όλα για ένα λόγο. Προσέξτε, είναι κάτι που θα δυσκολευτείτε να το βρείτε στις σελίδες του προϋπολογισμού, αλλά το βρίσκει εύκολα κανείς αναζητώντας - στην εποχή μας είναι πολύ εύκολη η αναζήτηση. Τα μακροοικονομικά μοντέλα όλων των επιστημόνων, όλων των Οίκων, της Τράπεζας της Ελλάδος, του Υπουργείου Οικονομικών, όλα τα μακροοικονομικά μοντέλα λένε ότι μετά από ένα - δύο χρόνια η Ελλάδα περίπου θα κινείται με έναν ρυθμό ανάπτυξης που μεσοσταθμικά θα είναι συν πλην στο 1,7%. Από την άλλη, έχουμε το ορόσημο του χρέους που τελειώνει το 2032. Η Ελλάδα σήμερα, λόγω του κατασυκοφαντημένου PSI, έχει χαμηλή εξυπηρέτηση χρέους μέχρι το 2032 και το  1,7% ανάπτυξη μετά από ένα - δύο χρόνια και για έξι – επτά ως το 2032, θα μας φέρει μπροστά σε δυσάρεστες εκπλήξεις το 2032. Δεν κινδυνολογούμε. Υπάρχει αρκετός χρόνος για να αλλάξουμε ρότα. Ο τρόπος, όμως, με τον οποίο έχετε επιλέξει την ανάπτυξη της Χώρας και οι επιλογές σας δεν οδηγούν καθόλου σε αισιόδοξα μηνύματα. Είπαμε έχετε βασιστεί στον τουρισμό, την κατανάλωση, το real estate, την golden visa σε αφελληνισμό της ελληνικής οικονομίας. Αυτό, βέβαια, δεν προοιωνίζεται κάτι ευχάριστο και εμείς δεν θα σταματήσουμε ποτέ να το επισημαίνουμε, κύριε Υπουργέ, το ορόσημο του 2032 πρέπει να λειτουργεί για όλο το πολιτικό σύστημα και πρώτη την Κυβέρνηση ως μια “κλεψύδρα”.

Όχι, για να κινδυνολογούμε και να στείλουμε στα καταφύγια στους πολίτες, αλλά για να κάνουμε μεταξύ μας ένα ειλικρινή διάλογο με ποιον τρόπο θα φύγουμε από μια παγίδα στην οποία φαίνεται ότι πάμε να μπούμε. Μιλάμε υπεύθυνα. Δε μπορεί να ξαναμπεί η Χώρα σε περιπέτειες, τουναντίον πρέπει να δώσουμε αισιόδοξα μηνύματα, αλλά η Κυβέρνηση στέλνει άλλα μηνύματα. Αναφέρομαι στη λεγόμενη κρυφή ατζέντα, που φανερώθηκε από τις ενέργειές σας, κ. Υπουργέ, το μήνα που μεσολάβησε. Μίλησα για κρυφή ατζέντα και στην αρχή και θα σας πω κάποια πράγματα.

Το νέο Εθνικό Σχέδιο για την Ενέργεια και το Κλίμα (ΕΣΕΚ) που κατατέθηκε πριν 15 μέρες είναι αποκαλυπτικό. Πραγματικά δεν ξέρω αν όλο αυτό που υλοποιείται είναι από το δικό σας χέρι κύριε Χατζηδάκη, γιατί ήσασταν Υπουργός Ενέργειας όταν έγιναν οι βασικές επιλογές εξάρτησης της Χώρας από το φυσικό αέριο, αλλά όπως είπα είναι αποκαλυπτικό. Κυρίες & Κύριοι Συνάδελφοι, μόνο από τις εισαγωγές του φυσικού αερίου με τα στοιχεία της ίδιας της Κυβέρνησης που κατατέθηκαν επίσημα στις Βρυξέλλες, μόνο από το φυσικό αέριο επιβαρύνεται το ισοζύγιο εξωτερικών συναλλαγών από 1 δισεκατομμύριο προ κρίσης με 7 δισεκατομμύρια. Με απλά λόγια, 6 δισεκατομμύρια ευρώ έχουν προστεθεί στο έλλειμμα του ισοζυγίου τρεχουσών συναλλαγών από την εξάρτηση της Χώρας στο φυσικό αέριο, όσο είναι περίπου το έλλειμμα του εννεαμήνου σύμφωνα με τον Προϋπολογισμό. Δεύτερον, δε λέει κουβέντα για το τρένο. Δέστε τι έγινε και στην Πάτρα χθες. Δεν υπάρχει πουθενά στις επιλογές τρένο με ηλεκτροκίνηση. Υπάρχει, όμως, η εισαγωγή πεντακοσίων χιλιάδων οχημάτων ηλεκτρικών τα επόμενα χρόνια. Όπως μας λέει το ΕΣΕΚ, επειδή θα μειωθεί η κατανάλωση καυσίμων και θα υπάρχει απώλεια εσόδων θα πρέπει να κληθούμε να πληρώσουμε ένα νέο φόρο. Την ίδια ώρα που ένα μαζικό μέσο μεταφοράς που είναι το καλύτερο, φιλικότερο στο περιβάλλον και το οικονομικότερο, όπως το τρένο, απουσιάζει παντελώς από το ΕΣΕΚ. Το πιο φοβερό από όλα που ξέρει προσωπικά ο κ. Υπουργός είναι κάτι άλλο. Ότι οι μονάδες φυσικού αερίου θα έχουν μεγαλύτερη ισχύ τα επόμενα χρόνια, αφού κατασκευάζεται και καινούργια, μονάδα, αλλά θα δίνουν λιγότερη ενέργεια στο σύστημα γιατί είναι ρυπογόνες και θα συμμετέχουν ολοένα και λιγότερο στο ενεργειακό μείγμα. Το ΕΣΕΚ πολύ κομψά μας ενημερώνει ότι τα επόμενα χρόνια θα πρέπει να αποζημιωθούν αυτές οι μονάδες. που θα υπολειτουργούν και άρα δεν θα έχουν αποσβεστεί. Από ποιον θα αποζημιωθούν αν όχι από τους φόρους όλων μας; Που ακριβώς το πάτε, κ. Υπουργέ, μας χρωστάτε καθαρές απαντήσεις.

Αλήθεια τι παραγωγικό γίνεται σε αυτή τη Χώρα για να θεμελιώσουμε ένα νέο αφήγημα, για να κοιτάξουμε την κοινωνία και τους νέους ιδιαίτερα στα μάτια; Λείπει παντελώς η κεντρική ιδέα από την πολιτική σας και αυτή είναι η πιο βασική μας κριτική. Η Χώρα έχει στα χέρια της ένα γιγαντιαίο ποσό, ιστορικών διαστάσεων, πάνω από 70 δισεκατομμύρια με το ΕΣΠΑ και το Ταμείο Ανάκαμψης και αδυνατείτε να πείτε στον Έλληνα πολίτη τι θα αλλάξει μετά από 5 χρόνια στη ζωή του με τη χρήση αυτών των πόρων. “Κλείνετε το μάτι” σε πάρα πολλούς που περιμένουν να εισπράξουν, αλλά δεν μπορείτε να πείτε για παράδειγμα ότι θα αλλάξει κάτι συγκεκριμένο στην υγεία ή στις μεταφορές ή στην ενέργεια ή στην παιδεία.

Όσο για την επενδυτική βαθμίδα, την οποία επικαλείστε μονίμως, θέλω να σας πω για άλλη μια φορά ότι εμείς τη χαιρετίζουμε και διεκδικούμε ένα μεγάλο μερίδιο ως ΠΑΣΟΚ από την κατάκτηση της, γιατί αν δεν ήταν η Χώρα στο ευρώ πρώτα απ’ όλα, δεν θα είχε διεκδικήσει καμία επενδυτική βαθμίδα. Και εκεί η συμβολή του ΠΑΣΟΚ δεν ήταν απλά μεγάλη, υπήρξε καθοριστική.

Αφού, λοιπόν, η επενδυτική βαθμίδα πρώτα απ’ όλα συνεπάγεται πιο χαμηλότοκο δανεισμό, γιατί τέτοια σπουδή για την αποεπένδυση των τραπεζών;

Γιατί τέτοια σπουδή για την AEGEAN και απουσιάζατε όταν έθεσα το ζήτημα, κ. Υπουργέ. Πήρατε πίσω τη συμμετοχή του Κράτους μειωμένη κατά 35 εκατομμύρια ευρώ την ίδια ώρα που τα 60 εκατομμύρια που έβαλαν οι μέτοχοι αποτιμώνται σήμερα σε 215. Το Δημόσιο έβαλε 120 και πήρε πίσω 85, οι ιδιώτες βάλανε 60 και σήμερα έχουν 215. Τι λογαριασμοί είναι αυτοί και τι επιλογές είναι αυτές που κάνετε; Μάλιστα, δηλώνετε μονίμως υπερήφανοι για όλες τις επιλογές σας. Προφανώς και ήταν λάθος η επιλογή ενίσχυσης με τη μέθοδο των warrants, όπως σας είχε πει τότε η αντιπολίτευση, γι’ αυτό και αυτή η μεγάλη διαφορά αποτίμησης, τα 120 εκατ. του Δημοσίου είναι 85 εκατ. και τα 60 εκατ. των μετόχων είναι σήμερα 213 εκατ. Μας απάντησε ο κ. Πετραλιάς, ότι επιλέξατε να πάρετε άρον άρον πίσω ένα μέρος από τη συμμετοχή του Δημοσίου, γιατί είχε πρόσφατα ιστορικά υψηλό η AEGEAN και για το λόγο ότι είχε ρίσκο να περιμένουμε. Μπορεί να πέσει η μετοχή. Εάν έχει ρίσκο μια ρεαλιστική πρόβλεψη για το που θα πάει η μετοχή της AEGEAN τότε έχει ρίσκο όλος ο Προϋπολογισμός, που η βασικότερη υπόθεση εργασίας στην οποία στηρίζεται είναι η αύξηση του τουρισμού. Δεν συνιστούμε σε κανένα Έλληνα να αγοράσει μετοχές προφανώς, δεν αλλάζουμε ρόλο. Πολιτικό κόμμα είμαστε, πολιτικοί είμαστε, πολιτικά μιλάμε. Όταν όμως ως το 2026 μπορούσαμε να περιμένουμε ώστε να ανακτήσουμε όλο το πόσο της κρατικής ενίσχυσης γιατί τέτοια σπουδή και τέτοια βλάβη για τα κρατικά ταμεία;

Προφανώς, για τον λόγο ότι θέλετε να καλύπτετε τις τρύπες που έχουν δημιουργήσει οι μεγάλες φοροαπαλλαγές και θα κλείσω με αυτό που ξεκίνησα. Σας έχουμε πει ότι τα τρία μεγάλα μέτωπα φοροαπαλλαγών, στα οποία έχουμε κάθετα αντίθετη άποψη, είναι η απαλλαγή φόρου στις μεταβιβάσεις ακινήτων μέχρι 4 εκατ. ευρώ, εμείς προτείνουμε μέχρι 800 χιλ. ευρώ. Είναι τεράστιες οι απώλειες του Κρατικού Προϋπολογισμού από αυτή σας την επιλογή. Είναι ο συμπληρωματικός ΕΝΦΙΑ της μεγάλης περιουσίας που καταψηφίσαμε όταν τον καταργήσατε και είναι και η φορολόγηση των μερισμάτων με βάση τα ευρωπαϊκά δεδομένα. Είναι οι τρεις μεγάλοι τομείς που μπορούν να αποδώσουν έσοδα χωρίς να ανακόψουμε καμία πορεία προσέλκυσης επενδυτών και επενδύσεων. Μπορούν να αποδώσουν πολλαπλάσια από αυτά που προσδοκάτε να πάρετε από τους ελεύθερους επαγγελματίες, από τους οποίους, επίσης μπορούμε να βελτιώσουμε αισθητά τα έσοδα, αλλά με έναν τρόπο σύγχρονο και δίκαιο. Με ηλεκτρονικές συναλλαγές, με διασταυρώσεις στοιχείων, μένοντας προσηλωμένοι στο λογιστικό προσδιορισμό και όχι, βέβαια, με fast-track οριζόντια μέτρα που είναι εξ ορισμού κοινωνικά άδικα και θα εξοντώσουν πολλούς. Ιδιαίτερα στα χωριά, μαγαζί ανοιχτό, καφενείο, δεν πρόκειται να μείνει. Δεν είναι το κεντρικό ζήτημα του φορολογικού, είναι όμως η πιο ακραία συνέπειά του, η οποία από μόνη της δείχνει ότι πρέπει να αποσύρετε το συγκεκριμένο Νομοσχέδιο.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Το λόγο έχει ο κ. Καραθανασόπουλος.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καράογλου Θεόδωρος, Καρασμάνης Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Καραμέρος Γεώργιος, Μαμουλάκης Χαράλαμπος (Χάρης), Παππάς Νικόλαος, Αποστολάκη Ελένη-Μαρία (Μιλένα), Βατσινά Ελένη, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη, Τσακαλώτος Ευκλείδης και Χουρδάκης Μιχαήλ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Γενικός Εισηγητής της Κ.Ο. του ΚΚΕ):** Ευχαριστώ, κύριε Πρόεδρε. Ο δρόμος της ανάπτυξής σας, κύριοι της Κυβέρνησης, είναι ένας δρόμος δοκιμασμένος και οδηγεί με μαθηματική ακρίβεια στη διεύρυνση της ψαλίδας ανάμεσα στο επίπεδο των δυνατοτήτων των αντικειμενικών που υπάρχουν, αλλά και στο επίπεδο ικανοποίησης των λαϊκών αναγκών.

Οδηγούν στη διεύρυνση των κοινωνικών ανισοτήτων ανάμεσα στη συγκέντρωση του πλούτου σε όλο και λιγότερα χέρια, από τη μια μεριά και από την άλλη, στη διεύρυνση της σχετικής, αλλά και απόλυτης εξαθλίωσης των λαϊκών στρωμάτων, αλλά και, βεβαίως, είναι ένας δρόμος που θα οδηγήσει σε εκδήλωση μιας νέας καπιταλιστικής κρίσης, αναπόφευκτα.

Όλοι σας, Κυβέρνηση και Αντιπολίτευση, πλην Κ.Κ.Ε., υπερασπίζεστε ένα σύστημα το οποίο δεν πρέπει να γίνει πιο ανθρώπινο, αλλά αντίθετα θα γίνεται όλο και πιο βάρβαρο, πιο αντιδραστικό και πιο απάνθρωπο. Η διέξοδος, βεβαίως, από αυτή την κατάσταση υπάρχει, είναι ρεαλιστική και είναι και αναγκαία. Δηλαδή οργάνωση της οικονομίας με τέτοιο τρόπο που στο επίκεντρό της θα έχει την ικανοποίηση των λαϊκών αναγκών και όχι το καπιταλιστικό κέρδος. Αυτό τι σημαίνει; Σημαίνει κοινωνική ιδιοκτησία στο σύνολο των παραγωγικών δυνατοτήτων και των παραγωγικών δυνάμεων, σε συνδυασμό με τον επιστημονικό κεντρικό σχεδιασμό και τον εργατικό έλεγχο.

Αυτές οι προϋποθέσεις θα οδηγήσουν σε μία απελευθέρωση των παραγωγικών δυνατοτήτων και των δυνάμεων από τη σκλαβιά της ατομικής ιδιοκτησίας και της εκμετάλλευσης. Θα οδηγήσουν στην εκτόξευση της παραγωγικότητας της εργασίας και στην ικανοποίηση του συνόλου των λαϊκών αναγκών. Θα οδηγήσουν στην απελευθέρωση του ίδιου του ανθρώπου για να μπορεί να αναπτύξει μια ολοκληρωμένη προσωπικότητα. Προϋπόθεση για να γίνουν αυτά είναι να αλλάξει χέρια η εξουσία, για να απαλλαγούμε μια και καλή από το βραχνά του κέρδους, ο οποίος πηγάζει από τη μορφή ιδιοκτησίας την καπιταλιστική. Και μέσα από αυτή τη διαδικασία αποδέσμευση από την Ευρωπαϊκή Ένωση, αλλά και απαλλαγή από ένα κράτος-δυνάστη, ένα κράτος εχθρικό για τον λαό, όπως είναι το αστικό κράτος.

Κυρίες και κύριοι, μετά από τρία χρόνια συνεχούς ανάπτυξης του ΑΕΠ, η εργατική λαϊκή οικογένεια δέχεται συνεχή και συνδυασμένα πλήγματα, τα οποία οδηγούν σε μια διαρκή επιδείνωση της θέσης της. Παράδειγμα είναι η ακρίβεια, η οποία αποτελεί ένα συνδυασμό των τιμών, των φόρων και του εισοδήματος. Μπαίνει το ερώτημα για τις τιμές. Είναι εσωτερικό πρόβλημα, όπως λένε τα άλλα τα κόμματα ή εξωτερικό, όπως λέει η Κυβέρνηση; Αυτό, το αν είναι εσωτερικό ή εξωτερικό πρόβλημα, είναι ψευτοδίλημμα. Γιατί ίδιες είναι οι αιτίες, τόσο μέσα όσο και έξω. Πηγή αυτών των αιτιών δεν είναι άλλη, παρά η θωράκιση και η μεγέθυνση της καπιταλιστικής κερδοφορίας.

Μιλάνε κάποιοι για τον πληθωρισμό της απληστίας. Μα οι καπιταλιστές κυνηγούν το κέρδος και μάλιστα φτάνουν στο σημείο να διαπράττουν και τα πιο σοβαρά εγκλήματα σε βάρος της ανθρωπότητας μόνο και μόνο για να κερδίσουν και τώρα μιλάτε για πληθωρισμό απληστίας; Αυτή είναι η βασική πηγή, η καπιταλιστική κερδοφορία. Και αυτό πώς επιτυγχάνεται; Πρώτον, με τη μονοπώληση της αγοράς. Όλο και λιγότερες επιχειρήσεις ελέγχουν την αγορά, τους κλάδους της οικονομίας, άρα μπορούν να καθορίσουν, μέσω των trust μέσω διαφόρων άλλων, συγκεκριμένες τιμές.

Δεύτερον. Καθορίζεται από τις ίδιες τις στρατηγικές επιλογές Ευρωπαϊκής Ένωσης και κυβερνήσεων. Ποιες είναι αυτές οι στρατηγικές επιλογές που έχουν οδηγήσει στην εκτόξευση της ακρίβειας; Η απελευθέρωση των αγορών. Παράδειγμα, ακτοπλοϊκές μεταφορές. Υπήρξε απελευθέρωση, μονοπωλιακές τιμές, πανάκριβα τα ακτοπλοϊκά εισιτήρια. Το ίδιο για τις αερομεταφορές, το ίδιο στις τηλεπικοινωνίες, το ίδιο παρατηρούμε και στην ενέργεια, που σε συνδυασμό, βεβαίως, με την «πράσινη» μετάβαση, έχει διαμορφώσει ένα ανεπαρκές, αλλά και πολύ πιο ακριβό ενεργειακό μείγμα και αυτό ευθύνεται βεβαίως για τις υψηλές τιμές στην ενέργεια.

Είναι η εμπορευματοποίηση τομέων της οικονομίας και της κοινωνίας για να μπορέσουν να κερδοφορήσουν οι επιχειρηματικοί όμιλοι στην υγεία, στην παιδεία, στην πρόνοια, με αποτέλεσμα να βάζει πιο βαθιά το χέρι στην τσέπη η λαϊκή οικογένεια για να εξυπηρετεί ανάγκες της. Είναι η ίδια η πολιτική σας επιλογή της εξωστρέφειας της οικονομίας. Αυτό το μοντέλο υπερασπίζεστε, ένα εξωστρεφές οικονομικό μοντέλο, που τι σημαίνει αυτό και που οδηγεί αυτό επί της ουσίας; Οδηγεί, για παράδειγμα, τα ενοίκια να εκτοξεύονται λόγω της αύξησης του ρυθμού εισροής των τουριστών και της ανεπάρκειας της στέγης.

Δεύτερον, οδηγεί σε αύξηση των τιμών στις τουριστικές περιοχές, γιατί ακριβώς οι επιχειρήσεις και απευθύνονται σε εισοδήματα διαφορετικού επιπέδου από το ελληνικό. Άρα, παρατηρήστε πόσο διαφορετικές είναι οι τιμές στις τουριστικές περιοχές από την υπόλοιπη Ελλάδα, 30% παραπάνω και αυτές τις τιμές τις πληρώνουν και οι μόνιμοι κάτοικοι οι οποίοι ζουν σε αυτές τις περιοχές.

Τρίτος παράγοντας, είναι τα διάφορα μείγματα διαχείρισης τα οποία έχουν οδηγήσει στην εκτόξευση. Η επεκτατική νομισματική πολιτική της Ευρωπαϊκής Κεντρικής Τράπεζας οδήγησε στον πληθωρισμό. Για να τιθασεύσει τον πληθωρισμό η Ευρωπαϊκή Κεντρική Τράπεζα αυξάνει τα επιτόκια, το φάρμακο που γίνεται δηλητήριο και το νέο φάρμακο ξαναγίνεται πάλι δηλητήριο. Η αύξηση των επιτοκίων οδηγεί στη δυσκολία στα λαϊκά νοικοκυριά να εξυπηρετήσουν τις δανειακές τους υποχρεώσεις.

Τέταρτος παράγοντας είναι οι ανταγωνισμοί για τον έλεγχο των διεθνών εφοδιαστικών αλυσίδων, οι εμπορικοί πόλεμοι, ιδιαίτερα ανάμεσα στις Ηνωμένες Πολιτείες και στην Κίνα, οι οποίοι έχουν οδηγήσει σε εκτόξευση των τιμών σε παγκόσμιο επίπεδο. Δεν μιλάμε, βεβαίως, για εκεί όπου γίνεται και ξαναγίνεται το μοίρασμα και το ξαναμοίρασμα των αγορών, είτε αυτό σχετίζεται με την ιμπεριαλιστική ειρήνη και το «πιστόλι στον κρόταφο», είτε με τον ιμπεριαλιστικό πόλεμο. Πόλεμος στην Ουκρανία ιμπεριαλιστικός για τον έλεγχο των ενεργειακών πηγών και των ενεργειακών διαδρόμων. Ιμπεριαλιστική επέμβαση από το κράτος-τρομοκράτη στην Παλαιστίνη, για να εξυπηρετηθούν οι ιμπεριαλιστικοί σχεδιασμοί, με τη στήριξη των ελληνικών κυβερνήσεων και στα δύο ζητήματα, αλλά και των Αμερικανών και του ΝΑΤΟ και των συμμάχων μας.

Δεύτερη αιτία για την ακρίβεια είναι οι φόροι και οι φόροι γιατί επιβάλλονται; Γιατί υπάρχουν συγκεκριμένοι δημοσιονομικοί κανόνες, που τα κράτη-μέλη της Ευρωπαϊκής Ένωσης πρέπει να έχουν πλεονασματικούς προϋπολογισμούς. Άρα, λοιπόν, αυξάνει τη φορολογία, η έμμεση φορολογία. Πολύ δε περισσότερο για εκείνα τα κράτη-μέλη όπως είναι η Ελλάδα, η οποία πρέπει να επιτύχει και ματωμένα πρωτογενή πλεονάσματα, άρα πρέπει να έχει περισσότερα φορολογικά έσοδα για να μπορέσει να διαχειριστεί το κρατικό χρέος. Για αυτό και οι έμμεσοι φόροι είναι ακριβώς αυτοί οι οποίοι αποτελούν ένα ακόμη μέσο της αύξησης των τιμών.

Τρίτη αιτία είναι τα εισοδήματα, το επίπεδό τους. Τα εισοδήματα έχουν δεχτεί μια επίθεση ολομέτωπη τουλάχιστον την τελευταία δεκαπενταετία, μια επίθεση στα δικαιώματα της εργατικής τάξης, στο όνομα της θωράκισης της ανταγωνιστικότητας, αλλά και της κερδοφορίας. Γιατί είναι φθηνή η εργατική δύναμη; Για να έχουν κέρδη. Άρα, από παντού εντοπίζουμε την ίδια πηγή, αυξήσεις των τιμών για τα κέρδη. Φόροι για να μπορέσει να υπάρχει δημοσιονομικός χώρος να επιδοτηθούν οι επιχειρηματικοί όμιλοι για να έχουν κέρδη, φτηνή εργατική δύναμη για να αυξηθεί η εκμετάλλευση της εργατικής τάξης για να διασφαλιστεί η κερδοφορία των επιχειρήσεων.

Για αυτόν ακριβώς το λόγο και έχετε διαμορφώσει ένα μηχανισμό συνολικότερο και η σημερινή Κυβέρνηση αλλά και η προηγούμενη, έναν μηχανισμό αναπαραγωγής μιας φτηνής και αναλώσιμης εργατικής δύναμης η οποία είναι προσαρμοσμένη, όχι στην ικανοποίηση των αναγκών του εργαζόμενου, αλλά στην ικανοποίηση των αναγκών των μεταβαλλόμενων συνεχών αναγκών των επιχειρηματικών ομίλων. Άρα, θα δουλεύουν όπως, όποτε και όσο θέλουν οι επιχειρηματικοί όμιλοι και όχι για να καλύπτουν τις ανάγκες τους.

Αυτό ακριβώς είναι που εξηγεί και το εξής παράδοξο, κύριοι Υπουργοί, ότι παρά τους συνεχείς ρυθμούς ανάπτυξης, η επίθεση στα εργατικά δικαιώματα συνεχίζεται με αμείωτη ένταση και με αμείωτο ρυθμό. Πολύ πρόσφατο δεν είναι το νομοσχέδιο το οποίο καθορίζει ημερήσιο χρόνο ως 13 ώρες, αρκεί να είναι σε διαφορετικό εργοδότη; Έως 13 ώρες την ημέρα ημερήσιος χρόνος εργασίας, αυτό είναι προς όφελος του εργαζόμενου; Όχι βέβαια.

Εντατικοποίηση και σε βάρος του ίδιου του εργαζόμενου, του ελεύθερου χρόνου του και, βεβαίως, οι συμβάσεις μηδενικών ωρών που είναι ότι πιο αντιδραστικό έχει σκεφτεί νους, ο οποίος στηρίζει τις ανάγκες των επιχειρηματικών ομίλων. Από αυτή την άποψη, λοιπόν, είναι φανερό ποιες είναι οι αιτίες, πρώτον.

Δεύτερον, κάποιοι επιμένουν σε διαφορές που υπάρχουν ανάμεσα στην Ελλάδα και στις άλλες χώρες. Μα, δεν είναι ακριβώς έτσι τα πράγματα παντού; Αυτές, όμως, οι διαφορές έχουν ως αιτία την εφαρμογή της ίδιας ακριβώς στρατηγικής, δηλαδή το ότι η απελευθέρωση της ηλεκτρικής ενέργειας έχει οδηγήσει σε διαφορετικά μείγματα σε διάφορα κράτη. Στη Γαλλία, για παράδειγμα, διατηρούν τα πυρηνικά εργοστάσια. Άρα μπορούν να έχουν πιο επαρκή και πιο φτηνή ενέργεια. Στη Γερμανία έχουν ένα άλλο διαφορετικό ενεργειακό μείγμα, που τώρα το πληρώνουν λόγω ακριβώς της σύνδεσής τους με το φυσικό αέριο της Ρωσίας.

Οι διαφορές είναι υπαρκτές ανάμεσα στα διάφορα κράτη της Ευρωπαϊκής Ένωσης, ανάμεσα στις ανάγκες προσαρμογής στους δημοσιονομικούς κανόνες. Η Ελλάδα έχει πολύ μεγαλύτερες ανάγκες για να πετύχει «ματωμένα» πρωτογενή πλεονάσματα. Άρα χρειάζεται περισσότερα έσοδα. Άρα, για αυτό όχι μόνο δεν μειώνει τους φόρους, αλλά τους αυξάνει. Αυξάνει τα φορολογικά έσοδα, για να μπορέσει να πετύχει τα «ματωμένα» πρωτογενή πλεονάσματα και αυτό είναι επιλογή της ίδιας στρατηγικής. Σε αυτή τη στρατηγική συμφωνεί η Νέα Δημοκρατία, συμφωνεί ο ΣΥΡΙΖΑ, το ΠΑΣΟΚ και λοιπές δυνάμεις.

Να, λοιπόν, όσοι εστιάζουν την αντιπαράθεση με την Κυβέρνηση σε αυτές τις διαφορές, συγκαλύπτουν το γεγονός ότι στο σύνολο της Ευρωπαϊκής Ένωσης υπάρχει μία συνεχής επιδείνωση των λαών της και της Ελλάδας και, βεβαίως, αυτή η άσφαιρη διαπάλη για το ποιος είναι λίγο ή περισσότερο χειρότερα, θέλει να συσκοτίσει, έχει πολλαπλές στοχεύσεις. Πρώτον, να αποπροσανατολίσει, αλλά και να καλλιεργήσει αυταπάτες ότι υπάρχει κάποιο μαγικό μείγμα που θα τιθασεύσει την ακρίβεια, αλλά τέτοιο μείγμα δεν υπάρχει, όμως και, δεύτερον, να συσκοτίσει τις αιτίες και τους υπευθύνους, αλλά και να συγκαλύψει τις ευθύνες που έχουν όλοι τους, γιατί όλα αυτά τα κόμματα εφάρμοσαν είτε ως Κυβέρνηση, αλλά και τώρα ως Αντιπολίτευση, αυτήν την πολιτική.

Έτσι, λοιπόν, η διέξοδος απέναντι στην ακρίβεια δεν είναι κάποια άλλη, παρά η σύγκρουση με τις αιτίες, με τον πραγματικό υπεύθυνο και μέτρα στόχοι πάλης τέτοιοι που συνδυασμένα μπορούν να οδηγούν στη βελτίωση της θέσης της λαϊκής οικογένειας και της εργατικής τάξης και, βεβαίως, η συνολικότερη ρήξη και ανατροπή. Δεύτερη επίθεση που δέχονται τα λαϊκά εισοδήματα είναι η αύξηση των επιτοκίων, αναφέρθηκε και λίγο πριν, όπου αυξάνεται το κόστος εξυπηρέτησης του δανεισμού τους, άρα και γεννά νέα γενιά «κόκκινων» δανείων.

Τρίτον, είναι η αντιδραστική λογική του κόστους-οφέλους, δηλαδή για να γίνει ένα έργο υποδομής πρέπει να έχει πολλαπλασιαστικό όφελος τόσο για τα δημόσια έσοδα της Ευρωπαϊκής Ένωσης και για της Ελλάδας, αλλά και ταυτόχρονα να δημιουργεί συνθήκες πολλαπλασιασμού του οφέλους του τζίρου, του κύκλου εργασιών και του κέρδους των επιχειρηματικών ομίλων, που θα αξιοποιήσουν τη συγκεκριμένη υποδομή. Με αυτή την «προκρούστεια κλίνη», που πορεύτηκαν όλες οι κυβερνήσεις, τα έργα και οι υποδομές που ήταν αναγκαία για την ικανοποίηση των αναγκών της λαϊκής οικογένειας, αλλά και για την προστασία της, όπως ο ολοκληρωμένος σχεδιασμός για αντιπλημμυρική, αντιπυρική, αντισεισμική θωράκιση, δεν γίνονται. Παραπέμπονται στις καλένδες γιατί υπάρχει ο «κόφτης» της Ευρωπαϊκής Ένωσης, ο «κόφτης» του κόστους-οφέλους.

Αυτή η λογική του κόστους-οφέλους έχει συμβάλει στην περαιτέρω υποβάθμιση της δημόσιας υγείας, της δημόσιας παιδείας και ενισχύει παραπέρα την εμπορευματοποίηση και είναι πρόσχημα, οι αντοχές της οικονομίας, όπως επικαλείστε. Για παράδειγμα τα 12,2 δις του Προγράμματος Δημοσίων Επενδύσεων για το 2024, που σχετίζονται και με το ΕΣΠΑ και με το Ταμείο Ανάκαμψης, πού πηγαίνουν; Πηγαίνουν για να υπηρετηθούν οι ανάγκες των επιχειρηματικών ομίλων, είτε άμεσα, είτε έμμεσα. Οι ανάγκες του λαού; Δεκάρα τσακιστή. Δηλαδή, για τους επιχειρηματικούς ομίλους και τις ανάγκες τους δεν υπάρχουν αντοχές; Αλλά υπάρχουν αντοχές μονόπλευρα, μόνο για την ικανοποίηση των αναγκών της λαϊκής οικογένειας;

Να γιατί λέμε ότι είναι ταξική η θεώρηση αυτής της αντίληψης και, βεβαίως, ένας από τους βασικούς δείκτες επιδείνωσης της κατάστασης της λαϊκής οικογένειας είναι και η πορεία του ιδιωτικού χρέους των λαϊκών νοικοκυριών, όχι μόνο των ληξιπρόθεσμων, που κάποιοι παρατηρούν, δηλαδή τα χρέη που έχουν τα ληξιπρόθεσμα, σε εφορίες, ασφαλιστικά ταμεία ή σε τράπεζες τα λαϊκά στρώματα, αλλά και αυτά τα χρέη που συνεχώς εξακολουθούν να τα εξυπηρετούν. Τα δάνεια που εξυπηρετούνται, δεν είναι χρέος αυτό; Οι δόσεις στην εφορία, δεν είναι χρέη αυτά τα οποία έχουν να πληρώσουν; Στα ασφαλιστικά ταμεία, τι είναι όλα αυτά;

Άρα, λοιπόν, μιλάμε για μια χιονοστιβάδα βαρών τα οποία έχει να σηκώσει η λαϊκή οικογένεια και δεν μπορεί να ανταπεξέλθει και η εκάστοτε Κυβερνητική απάντηση ποια είναι; Είναι να δημιουργηθεί ένας δημοσιονομικός χώρος, λέει, για να μπορέσουμε να δώσουμε ένα επίδομα αλληλεγγύης. Δηλαδή, «να σε κάψω Γιάννη να σε αλείψω λάδι». Τον έχετε οδηγήσει στην εξαθλίωση με τις πολιτικές σας και από πάνω του δίνετε και ένα επίδομα αλληλεγγύης, το οποίο ποιος το πληρώνει αυτό το επίδομα αλληλεγγύης; Οι λιγότερο φτωχοί. Οι λιγότερο φτωχοί πληρώνουν για τους περισσότερο φτωχούς, ενώ οι πλούσιοι μένουν στο απυρόβλητο.

Πανηγυρίζετε, δώσατε αυξήσεις στους δημοσίους υπαλλήλους μετά από 13 χρόνια και είναι επίτευγμα αυτό; Καμαρώνετε που το λέτε ότι δώσατε αυξήσεις μετά από 13 χρόνια; Καλύπτουν τις τεράστιες απώλειες που είχαν οι δημόσιοι υπάλληλοι αυτά τα 13 χρόνια; Όχι. Καλύπτουν τον 13ο και 14ο μισθό που έχουν χάσει; Όχι. Μήπως αυτές οι αυξήσεις καλύπτουν τον τιμάριθμο των τροφίμων; Ούτε αυτό δεν καλύπτουν, ούτε δηλαδή τις σημερινές απώλειες που έχουν οι εργαζόμενοι στο δημόσιο τομέα δεν μπορούν να καλύψουν από αυτές τις αυξήσεις. Δεν μιλάμε για τα περασμένα, τα οποία δεν είναι ξεχασμένα, όμως, για τους ίδιους, γιατί έχουν οδηγήσει σε ραγδαία επιδείνωση της θέσης τους.

Να, λοιπόν, γιατί λέμε ότι συνολικά όλη αυτή η πολιτική η οποία εφαρμόζεται, οδηγεί σε επιδείνωση της θέσης της λαϊκής οικογένειας και, στο κάτω κάτω της γραφής, ο Κρατικός Προϋπολογισμός διαχρονικά τι ήταν; Ένα εργαλείο αναδιανομής του πλούτου. Τα παίρνει από τους πολλούς για να τα δώσει στους λίγους και πολύ περισσότερο αυτό γίνεται όταν μιλάμε για συνθήκες δημοσιονομικής πειθαρχίας, όπως θα είναι από το 2024, που καταργείται η «ρήτρα διαφυγής». Άρα δεν θα πρέπει ο Κρατικός Προϋπολογισμός να υπηρετήσει τα «ματωμένα» πρωτογενή πλεονάσματα; Και έτσι από τη σκοπιά των φόρων είναι καθαρή η εικόνα. Δεν φτάνει μόνο ότι τα λαϊκά στρώματα επιβαρύνθηκαν με περίπου 4 δις παραπάνω φορολογικά βάρη το 2023, αλλά αυτό θα επαναληφθεί και για το 2024 και θα πληρώσουν άλλα 1,6 δις. Συνολικά, δηλαδή, η επιβάρυνση θα είναι στα 6,2 δις.

Από αυτή την άποψη, είναι ακόμη πιο ενδεικτικό το από ποια πηγή φόρων αυξάνονται τα φορολογικά έσοδα. Είναι των έμμεσων φόρων, 1,5 δις παραπάνω έσοδα από έμμεσους φόρους. Άρα μεγαλώνει η πίτα των φορολογικών εσόδων που προέρχεται από τους αντιλαϊκούς, κατεξοχήν αντιλαϊκούς έμμεσους φόρους, τους οποίους τους πληρώνει ακόμη και αυτός που δεν έχει εισόδημα. Αρκεί να πάει να αγοράσει κάτι, ακόμη και αυτός που παίρνει φιλοδώρημα από τον πατέρα του. Και δεν λέμε για αυτούς τους ελάχιστους που παίρνουν το επίδομα ανεργίας, οι οποίοι καταβάλλουν περίπου το 20% του επιδόματος, εφόσον το καταναλώνουν όλοι, γιατί όλο το καταναλώνουν.

Το Φορολογικό σύστημα θα είναι ακόμη πιο άδικο και εξ αιτίας του νέου φορολογικού νομοσχεδίου, με το πρόσχημα της αντιμετώπισης της φοροδιαφυγής. Ποιοι φοροδιαφεύγουν, λέει; Οι επαγγελματίες και οι αυτοαπασχολούμενοι. Οι εφοπλιστές πληρώνουν τους φόρους τους;

**ΒΙΛΙΑΡΔΟΣ ΒΑΣΙΛΕΙΟΣ (Γενικός Εισηγητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** ομιλεί εκτός μικροφώνου.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Γενικός Εισηγητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Όχι, αυτοί που δουλεύουν είναι φοροαποφυγή. Το κάνατε και εσείς όμως και αρνηθήκατε όταν είπε το ΚΚΕ να καταργηθεί η απαλλαγή που είναι συνταγματικά κατοχυρωμένη, των εφοπλιστών. Οι τράπεζες πληρώνουν φόρο αναβαλλόμενο, όλες οι κυβερνήσεις τον αποδέχθηκαν. Πέρα από τις συνεχείς φοροαπαλλαγές, νόμιμες, οι οποίοι δέχονται τμήματα του κεφαλαίου, νέες επενδύσεις και, οι οποίοι βεβαίως, δεν πληρώνουν τίποτα επί της ουσίας.

Φοροαπαλλάσονται, έχουν φοροασυλία, για να μην μιλήσω για τις πολυεθνικές με τις τριγωνικές συναλλαγές, με τους off-shore «παραδείσους», που έχουν και όπου εκεί είναι κρυμμένα δεκάδες τρισεκατομμύρια δολάρια και η ετήσια φοροδιαφυγή ξεπερνάει αυτόν μόνο τον φορολογικό παράδεισο και των πολυεθνικών, τα 11 τρισ. δολάρια με βάση τελευταίες εκτιμήσεις. Όλα αυτά όμως, τα καλύπτουμε κάτω από τη λογική ότι ένας ελεύθερος επαγγελματίας, ένας αυτοαπασχολούμενος πρέπει να έχει 14 μισθούς εισόδημα. Από που και ως που; Δεκατέσσερις μήνες το χρόνο δουλεύει αυτός;

Δώδεκα μήνες έχει ο χρόνος. Βεβαίως ακαθάριστο! Γιατί όλα αυτά, τα οποία δίνει για ασφαλιστικά ταμεία, φορολογίες και τέτοια, πρέπει να είναι τόσο λέει. Αυτό είναι πρόκληση. Γιατί ακριβώς μέσα από αυτή την οριζόντια λογική σας θέλετε να επιταχύνεται τη συγκέντρωση της αγοράς σε όλο και λιγότερους επιχειρηματικούς ομίλους. Από αυτή την άποψη, βεβαίως, δεν μιλάω για το σκέλος των δαπανών, οι όποιες αυξήσεις είναι κάτω από τον πληθωρισμό, άρα μιλάμε για μειώσεις σε πραγματικό επίπεδο, γιατί δεν καλύπτει τον πληθωρισμό και δεν μιλάμε για τις ανάγκες, τις οξυμένες ανάγκες σε παιδεία, υγεία, οι οποίες υπάρχουν και οι οποίες βεβαίως αυτές οι ανάγκες με αυτή την πενιχρή χρηματοδότηση, όχι μόνο δεν καλύπτονται, αλλά διευκολύνουν την επιτάχυνση των ευρύτερων συμπράξεων δημόσιου και ιδιωτικού τομέα, για παράδειγμα στα νοσοκομεία.

Ήδη, για παράδειγμα, νοσοκομείο της Αττικής παραχώρησε τον αξονικό τομογράφο, γιατί δεν μπορούσε να το λειτουργήσει, σε ιδιώτη και λειτουργεί μέσω του ιδιώτη ο αξονικός τομογράφος. Αυτό ποιον εξυπηρετεί; Μα, τα συμφέροντα του ιδιώτη βεβαίως, γιατί αυξάνει το τζίρο του και την κερδοφορία του. Και αυτό θα γίνει συνολικότερα από τη στιγμή που μπαίνουμε στην αντιδραστική λογική ότι υπάρχει Εθνικό Σύστημα Υγείας, το οποίο ισότιμα λέει συμμετέχει το δημόσιο και το ιδιωτικό, δηλαδή τα αρπακτικά της υγείας που σκοπό έχουν την κερδοφορία.

Από αυτή την άποψη, λοιπόν, ολοκληρώνοντας, κύριε Πρόεδρε, το κυβερνητικό αφήγημα είναι σαθρό, είτε αφορά την ανάπτυξη για όλους – το παράδειγμα του τουρισμού είναι αποκαλυπτικό – είτε ότι μέσω της επενδυτικής βαθμίδας θα αντιμετωπιστούν οι παθογένειες της ελληνικής οικονομίας, όπου, επί της ουσίας, για να επιτευχθεί η επενδυτική βαθμίδα και να έχουν φτηνό χρήμα οι επιχειρηματικοί όμιλοι, πρέπει να υπάρχει συνεχή αξιολόγηση από τους οίκους και η συνεχής αξιολόγηση από τους βασικούς δείκτες είναι η τήρηση, «η σιδερένια» πειθαρχία, όσον αφορά τα δημοσιονομικά μεγέθη, άρα δηλαδή την συνεχόμενη επίθεση που θα δέχεται ο λαός.

Από αυτήν την άποψη, εμείς το λέμε καθαρά ότι ο ενάρετος κύκλος που λέει η Κυβέρνηση, μεταξύ μείωσης του χρέους και της οικονομικής ανάπτυξης, δεν είναι κανένας ενάρετος κύκλος. Απλώς, επιταχύνει τη διαδικασία να εκδηλωθεί και νέα κρίση, γιατί είναι στο DNA του καπιταλιστικού συστήματος η εναλλαγή ανάπτυξης με κρίση. Και την ανάπτυξη την καπιταλιστική και την κρίση ο λαός την πληρώνει. Πολύ δε περισσότερο όταν αυτή η ψευδεπίγραφη αντιπαράθεση που κάνουν τα άλλα κόμματα, για πτυχές της πολιτικής που δεν εφαρμόζεται δήθεν καλά από την Κυβέρνηση, θέλει να συγκαλύψει τι; Τα μελλούμενα, αυτά που έρχονται και τα οποία, ακριβώς, είναι «ο ελέφαντας στο δωμάτιο» και ποια είναι αυτά; Ότι η όξυνση των ιμπεριαλιστικών ανταγωνισμών, η γενίκευση των πολέμων και των συγκρούσεων θα επιταχύνει τη διαδικασία εκδήλωσης μιας νέας καπιταλιστικής κρίσης.

Από αυτήν την άποψη, επειδή αποδείχτηκε ότι δεν υπάρχει κανένα μίγμα διαχείρισης προς όφελος του λαού, είτε αυτό είναι επεκτατικό, είτε περιοριστικό, για αυτό ακριβώς το λόγο και εμείς λέμε ότι μονόδρομος για την εργατική τάξη και το λαό είναι να ενισχυθεί ακόμη περισσότερο το ρεύμα αμφισβήτησης της κυρίαρχης πολιτικής Ευρωπαϊκής Ένωσης και των ελληνικών κυβερνήσεων, το ρεύμα αμφισβήτησης των συμφερόντων των μονοπωλιακών ομίλων, αλλά και του ίδιου του αστικού εχθρικού κράτους για το λαό. Μέσα από μια τέτοια οργάνωση της πάλης του λαού, μέσα από τη συγκρότηση της κοινωνικής συμμαχίας, μπορεί να αποτραπεί η επιδείνωση της θέσης του λαού, να πετύχει μέτρα ανακούφισης, αλλά, πάνω από όλα, να ανοίξει το δρόμο της ανατροπής από αυτήν τη βαρβαρότητα την οποία βιώνουμε σήμερα.

 Από αυτή την άποψη, κύριε Πρόεδρε, είναι φανερό ότι το Κ.Κ.Ε. καταψηφίζει τον Προϋπολογισμό της Κυβέρνησης του Κράτους για το 2024.

Σας ευχαριστώ πολύ.

**ΑΠΟΣΤΟΛΟΣ ΒΕΣΣΥΡΟΠΟΥΛΟΣ(Πρόεδρος της Επιτροπής):** Και εμείς σας ευχαριστούμε.

Τον λόγο έχει ο Γενικός Εισηγητής της Κοινοβουλευτικής Ομάδας ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ, ο κύριος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ(Γενικός Εισηγητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Η αναλυτική παρουσίαση των υπουργείων, με το προσωπικό, τις δαπάνες και τα λοιπά στοιχεία τους, είναι μία σημαντική εξέλιξη, για να λέμε και τα καλά. Όσον αφορά την ημερίδα με τις τράπεζες που προτάθηκε, συμφωνούμε και πρέπει να γίνει πριν από τη συζήτηση του Προϋπολογισμού στην Ολομέλεια.

Θα ξεκινήσουμε τώρα από το ότι μία χώρα, για να αναπτυχθεί και να ευημερήσει, δεν χρειάζονται ψέματα και μεγάλα λόγια, αλλά παραγωγικές επενδύσεις, οι οποίες προϋποθέτουν τα εξής γνωστά από δεκαετίες. Πρώτον την απλοποίηση του φορολογικού της συστήματος, με κίνητρα για επενδύσεις, όπου η Κυβέρνηση κάνει το εντελώς αντίθετο, αυξάνοντας επί πλέον συνεχώς τους φόρους. Πώς το κάνει; Με τη διατήρηση των ίδιων φορολογικών συντελεστών στις αυξημένες τιμές, με την αύξηση των αντικειμενικών αξιών όσον αφορά τον ΕΝΦΙΑ και με νέα τεκμήρια, όπως το απαράδεκτο τεκμήριο κερδοφορίας για τους ελεύθερους επαγγελματίες, αντί να καταργήσει τα υφιστάμενα τεκμήρια διαβίωσης, όπως έχουμε απαιτήσει πολλές φορές. Τι προτείνουμε εμείς; Ένα σύστημα εσόδων - εξόδων και γραμμικό φόρο της τάξης του 15%, με τα οποία θα καταπολεμηθεί πλήρως η φοροδιαφυγή, ενώ δεν θα επιβαρύνει τα κρατικά έσοδα, σύμφωνα με υπολογισμούς μας.

Δεύτερον, την καταπολέμηση της γραφειοκρατίας, με την απλοποίηση όλων των διαδικασιών. Τρίτον, ένα αξιόπιστο και σταθερό τραπεζικό σύστημα, που να δανείζει βιώσιμα τις μικρομεσαίες επιχειρήσεις και όχι μόνο τις μεγάλες, καθώς επίσης που να μην κλέβει τους πολίτες, όπως συμβαίνει στην Ελλάδα με τις ληστρικές προμήθειες ή με την τεράστια διαφορά μεταξύ επιτοκίων καταθέσεων και χορηγήσεων. Τέταρτον, την καταπολέμηση της διαφθοράς και της διαπλοκής. Πέμπτον, μία γρήγορη, αποτελεσματική και απλοποιημένη απονομή δικαιοσύνης, όπου ξανά στην Ελλάδα συμβαίνει το ακριβώς αντίθετο, εκτός εάν πρόκειται για πλειστηριασμούς που εξυπηρετούν τα funds.

Έκτο, ένα σωστό και σύγχρονο εκπαιδευτικό σύστημα, συνδεδεμένο με την αγορά εργασίας, αφού διαφορετικά θα παραμείνουμε το «ξενοδοχείο» της ΕΕ και μία χώρα γκαρσονιών, με εξευτελιστικούς μισθούς και με συνθήκες εργασίας γαλέρας. Έβδομο, μία ισχυρή Αρχή ανταγωνισμού που να αποτρέπει τα καρτέλ και την αισχροκέρδεια τους, όπως αυτά της ενέργειας, των τραπεζών, των Σ/Μ κ.λπ.. Όγδοο, μία δίκαιη εργατική νομοθεσία που να παρέχει κίνητρα στους εργαζομένους. Ένατο, αξιοκρατία στα υπουργεία, στελεχωμένα με ικανά άτομα που να λειτουργούν συλλογικά και δέκατο, ένα λειτουργικό οικοσύστημα για τις επιχειρήσεις, έτσι ώστε να μοιράζονται την τεχνογνωσία, το marketing, τα logistics κοκ.

Εάν δεν έχει εξασφαλίσει τα παραπάνω μία χώρα, με τη δημιουργία ενός ορθολογικού κρατικού μηχανισμού που να λειτουργεί ανεξάρτητα από την εκάστοτε πολιτική συγκυρία, δεν μπορεί να προσελκύσει μακροπρόθεσμα κεφάλαια για παραγωγικές επενδύσεις, αλλά μόνο βραχυπρόθεσμα κερδοσκοπικά που την εκμεταλλεύονται και την απομυζούν προς όφελός τους, όπως συμβαίνει στη χώρα μας σήμερα. Η Ελλάδα τώρα δεν ανήκει μετά τα μνημόνια στις προηγμένες οικονομίες, αλλά στις αναπτυσσόμενες, αφού έχει ένα τεράστιο επενδυτικό κενό, ύψους άνω των 100 δισ. ευρώ, που δημιουργήθηκε από την καταστροφική πολιτική των μνημονίων.

Ως αναπτυσσόμενη χώρα λοιπόν, έχει το πλεονέκτημα να μπορεί να πετύχει πολύ πιο ισχυρούς ρυθμούς ανάπτυξης, από τις ανεπτυγμένες ευρωπαϊκές οικονομίες, αρκεί να εισρεύσουν παραγωγικά κεφάλαια που θα καλύψουν αυτό το επενδυτικό κενό, στην ουσία είναι πάρα πολύ εύκολο.

Τέλος, εάν καταφέρει όλα τα παραπάνω μία χώρα, το επόμενο βήμα για να συνεχίσει να αναπτύσσεται είναι η τεχνολογική της εξέλιξη, σε συνδυασμό με ένα πολύ καλά εκπαιδευμένο ανθρώπινο δυναμικό.

Δυστυχώς, όμως, η Ελλάδα δεν έχει καταφέρει απολύτως τίποτα από τα παραπάνω, ενώ η μία και μοναδική «επιτυχία» της Κυβέρνησης που παράγει μόνο ελλείμματα και χρέη, όσον αφορά την οικονομία, ήταν και είναι ο πληθωρισμός. Εν προκειμένω, ο εναρμονισμένος δείκτης τιμών καταναλωτή, αυξήθηκε στις 118,17 μονάδες τον Οκτώβρη του 2023, από περίπου 100 στις αρχές του 2021, οπότε κατά 18,17%, όπως θα καταθέσουμε στα πρακτικά, ενώ στα τρόφιμα η άνοδος των τιμών ήταν πάνω από 30%. Το αναφέρουμε ως «επιτυχία», σε εισαγωγικά φυσικά, επειδή μέσω του πληθωρισμού μειώνεται η σχέση χρέους προς ΑΕΠ, ενώ αυξάνονται τα φορολογικά έσοδα.

Τα εισαγωγικά στη λέξη «επιτυχία» σημαίνουν, λοιπόν, πως ο πληθωρισμός ήταν και είναι μεν ο «από μηχανής Θεός» για την Κυβέρνηση, τις τράπεζες και τις μεγάλες επιχειρήσεις, αλλά η απόλυτη καταστροφή για τους πολίτες. Για τους Έλληνες που δεν υπερφορολογούνται μόνο από το Κράτος και ληστεύονται από τις τράπεζες, καθώς επίσης από τις μεγάλες επιχειρήσεις αλλά, επί πλέον, καταρρέει η αγοραστική αξία των μισθών και των συντάξεων τους, αφού οι αυξήσεις τους είναι μακράν χαμηλότερες του πληθωρισμού. Πρόκειται όμως για μία βραχυπρόθεσμη επιτυχία, αφού αργά ή γρήγορα θα χρεοκοπήσουν οι Πολίτες, οπότε θα ακολουθήσει το Κράτος, μη έχοντας πια τη δυνατότητα να τους φορολογήσει.

Για τις εταιρίες αξιολόγησης είναι βέβαια αδιάφορο, αφού αυτό που τις ενδιαφέρει είναι η μείωση του χρέους ως προς το ΑΕΠ και οι αυξημένοι φόροι, καθώς επίσης μία Κυβέρνηση που να μπορεί να τα επιβάλει χωρίς να αντιδράσουν οι πολίτες, σε συνδυασμό με τη συνέχιση του ξεπουλήματος της δημόσιας και ιδιωτικής περιουσίας. Ο τρόπος που τα έχει επιβάλει τώρα η Κυβέρνηση, είναι με την παροχή επιδομάτων ελεημοσύνης, όπου οι εργαζόμενοι δεν καταλαβαίνουν πως είναι εφάπαξ, οπότε δεν μετρούν στις συντάξεις και στις μισθολογικές τους βελτιώσεις, ενώ προέρχονται από τη δική τους ληστεία. Έτσι δεν αντιδρούν, όπως αντιδρούσαν ανέκαθεν. Άλλωστε, έχουν καμφθεί εντελώς οι υγιείς αντιστάσεις τους, μετά τα τρία διαδοχικά μνημόνια και τη «δολοφονία» της τελευταίας τους ελπίδας από το ΣΥΡΙΖΑ.

Όσον αφορά το ρυθμό ανάπτυξης, που θριαμβολογεί η Κυβέρνηση, στηρίζεται στην ουσία στην κατανάλωση και στον τουρισμό, όπου απλά μας ευνοούν οι συγκυρίες, στο οικονομικό μοντέλο δηλαδή που μας χρεοκόπησε και θα μας χρεοκοπήσει ξανά. Συνεχίζοντας, το κατά κεφαλήν ΑΕΠ της Ελλάδας ανήλθε το 2022, με βάση τις ισοτιμίες αγοραστικής δύναμης, στο επίπεδο που είχε καταγραφεί το 2008. Εν τούτοις, ο βαθμός σύγκλισης με τον ευρωπαϊκό μέσο όρο, δηλαδή το κατά κεφαλήν ΑΕΠ της Ελλάδας ως ποσοστό του κοινοτικού μέσου, δεν έχει προσεγγίσει το επίπεδο του 2008, καταθέτοντας πίνακες στα πρακτικά. Το ποσοστό σύγκλισης δε με την ΕΕ συνεχίζει να είναι αρκετά χαμηλό, αφού διαμορφώθηκε στο 68% το 2022 ή στο τρίτο χαμηλότερο της ΕΕ των 27.

Ειδικότερα, το 2002, το κατά κεφαλήν ΑΕΠ της Ελλάδας ανερχόταν στο 93,3% του αντίστοιχου μεγέθους της ΕΕ των 27, επομένως η διαφορά έκτοτε έχει διευρυνθεί εις βάρος μας κατά 25,3 μονάδες. Από την άλλη πλευρά, ενώ το ΑΕΠ της Ελλάδας σε σταθερές τιμές έχει μειωθεί από το 100 το 2009 στο 84 το 2022, το μέσο ΑΕΠ της Ευρωζώνης έχει αυξηθεί από το 100 στο 117,7 στο ίδιο χρονικό διάστημα – καταθέτοντας το επίσης στα πρακτικά – γεγονός που σημαίνει πως η απόσταση της Ελλάδας έχει διευρυνθεί κατά 33,7 μονάδες από την ίδια αφετηρία. Το παραπάνω μεγέθη είναι τρομακτικά, ενώ επεξηγούν γιατί έχουμε καταντήσει να περνάμε στην ουσία μόνο τη Βουλγαρία και τη Σλοβακία το 2022 σε όρους κατά κεφαλήν εισοδήματος.

Σύμφωνα τώρα με αυτά που είπε ο κ. Πετραλιάς κατά τη συζήτηση του προσχεδίου, ο στόχος της Κυβέρνησης, είναι η μείωση του δημοσιονομικού μας ελλείμματος, έτσι ώστε να μην αυξάνεται το δημόσιο χρέος, κάτι που είναι μεν σωστό, αλλά το θέμα είναι το πώς επιτυγχάνεται. Σίγουρα όχι με την υπερφορολόγηση, αφού έτσι «στραγγαλίζεται» η οικονομία μας, ενώ αυξάνονται επί πλέον τα ελλείμματα του εμπορικού μας ισοζυγίου, στα 40 δισ. ευρώ το 2022 ή στα 18,6 δις χωρίς τα πετρελαιοειδή, τα οποία μειώνουν το ΑΕΠ, εξανεμίζουν τα τουριστικά μας έσοδα και αυξάνουν το εξωτερικό μας χρέος.

Ο στόχος, λοιπόν, είναι διττός και δεν πρέπει ο πρώτος να είναι εις βάρος του δεύτερου. Δηλαδή, εάν δεν στηριχθεί η παραγωγή και συνεχίσει να επιδοτείται η κατανάλωση, με τις επενδύσεις να αφορούν κυρίως τα ακίνητα, το ξεπούλημα των πάντων και τον τουρισμό, η Ελλάδα θα εκτροχιαστεί ξανά στην επόμενη παγκόσμια κρίση, όπως ακριβώς το 2009. Ήδη έχει διπλασιαστεί μέσα σε ένα έτος το μέσο σταθμικό επιτόκιο δανεισμού μας, αυξήθηκαν κατακόρυφα οι ετήσιοι τόκοι και μειώνεται επικίνδυνα η μέση αποπληρωμή του χρέους, γεγονότα που σημαίνουν πως η αντίστροφη μέτρηση προς τη χρεοκοπία έχει ήδη ξεκινήσει.

Περαιτέρω, σε σχέση με το μύθο της αύξησης των εξαγωγών, εάν θέλει να έχει κανείς πραγματικές συγκρίσεις με τα προηγούμενα χρόνια, θα πρέπει να μετρήσει τις εξαγωγές αγαθών και υπηρεσιών, μαζί με τον τουρισμό δηλαδή, σε σταθερές τιμές του 2010, ώστε να μην συμπεριλαμβάνεται ο πληθωρισμός που καθιστά ανόμοιες τις συγκρίσεις μεταξύ τους. Έτσι θα διαπιστώσει πως αυξήθηκαν μεν οι εξαγωγές αγαθών και υπηρεσιών το 2022 σε τρέχουσες τιμές κατά 37,8%, αλλά σε σταθερές τιμές μόλις κατά 2,15% το 2022, σε σχέση με το 2019, από τα 71,7 δισ. ευρώ, στα 73,3 δισ. ευρώ.

Σε σύγκριση με τις άλλες χώρες της ΕΕ, τα εξαγωνικά μας μεγέθη είναι ακόμη πιο απογοητευτικά, αφού είμαστε στην 22η θέση, μεταξύ των 27 χωρών, παρά την τεράστια εσωτερική υποτίμηση και την πληθωριστική συρρίκνωση του κόστους εργασίας που την ακολούθησε. Εκτός του ότι τώρα ένα μεγάλο μέρος της ανόδου των εξαγωγών μας οφείλεται στα πετρελαιοειδή, οι τιμές των οποίων αυξήθηκαν κατακόρυφα το 2022, πολλά άλλα κράτη με ανάλογο ή και με πολύ μικρότερο πληθυσμό, μας ξεπερνούν κατά πολύ.

Με αυτά τα στοιχεία, καταθέτοντας μία σειρά από πίνακες στα πρακτικά και με την απουσία παραγωγικού μοντέλου, ενώ οι ήδη υπάρχουσες δυνατότητές μας έχουν πληγεί, όπως στη Θεσσαλία, η άνοδος των εξαγωγών αγαθών και υπηρεσιών στον προϋπολογισμό κατά 5,6% το 2024, από 6,3% στο προσχέδιο, όταν το 2023 προβλέπεται στο 2,7%, είναι εξαιρετικά αισιόδοξη, εκτός εάν η άνοδος των τιμών του πετρελαίου που προβλέπεται από τις πρόσφατες εξελίξεις στο Ισραήλ, αυξήσει τιμολογιακά τις εξαγωγές πετρελαιοειδών, «στραγγαλίζοντας» όμως τους Πολίτες.

Όσον αφορά την άνοδο των τουριστικών μας εσόδων το 2023, με αποτέλεσμα να είναι υψηλότερα από το 2019 κατά 10,4%, πρόκειται επίσης για ένα μεγάλο ψέμα, αφού θα έπρεπε να αφαιρεθεί ο πληθωρισμός. Σε κάθε περίπτωση, το μεγάλο διαρθρωτικό πρόβλημα της Ελλάδας, που μεγεθύνεται μεν το ΑΕΠ της λόγω του ότι ευνοείται αυτήν την εποχή ως οικονομία υπηρεσιών, ενώ δεν είχε μεγάλη εξάρτηση από τη ρωσική ενέργεια, επιδεινώνεται, το ότι δηλαδή παρουσιάζει μείωση της παραγωγικότητας, αφού ο δείκτης της Eurostat για την παραγωγικότητα από το 105 που ήταν το 2020, μειώθηκε στο 102 το 2021 και στο 99 το 2022.

Σύμφωνα επίσης με την Eurostat, όπως θα καταθέσουμε στα πρακτικά, η παραγωγικότητα της εργασίας έχει μειωθεί σε σχέση με το 2005, στα 15,8 ευρώ ανά ώρα το 2022, από 18 ευρώ το 2005, προφανώς λόγω της κατάρρευσης των επενδύσεων.

Πρόκειται λοιπόν για μία ανάπτυξη που στηρίζεται σε «ξύλινα πόδια», οπότε λογικά θεωρούμε αισιόδοξες τις προβλέψεις του Προϋπολογισμού, αν και για το ΑΕΠ μειώθηκαν σε σχέση με το προσχέδιο από 224,1 δις σε 222,76 δις για το 2023 και από 235,1 δις σε 233,77 δις το 2024. Ονομαστικά βέβαια, με τον πληθωρισμό δηλαδή, αφού το πραγματικό ΑΕΠ είναι περί τα 200 δις.

Σχετικά τώρα με το σχηματισμό παγίου κεφαλαίου, τα διαχρονικά στατιστικά επιβεβαιώνουν ότι, οι κατοικίες και οι κατασκευές αποτελούν το μεγαλύτερο ποσοστό του, όπου ο συγκεκριμένος τομέας αποτελεί το 13,9% του ΑΕΠ και το υψηλότερο στην ΕΕ, όπως θα καταθέσουμε στα πρακτικά. Ουσιαστικά, δηλαδή, έχουμε μια ανακύκλωση κεφαλαίων που αυξάνει το κόστος των ενοικίων, μαζί με το AirBnb, ενώ οι επενδύσεις σε κατοικίες δεν είναι υγιής τρόπος ανάπτυξης, αλλά μία από τις παθογένειες της μεταπολίτευσης.

Για την πρόβλεψη τώρα ανόδου του ακαθάριστου σχηματισμού παγίου κεφαλαίου κατά 15,1% το 2024, από 12,3% στο Προσχέδιο, είμαστε επιφυλακτικοί, με δεδομένο το ότι ο Προϋπολογισμός του 2023 προέβλεπε αύξηση του κατά 15,5%, με την πρόβλεψη τώρα να έχει μειωθεί στο 8,3%, αν και θα στηριχθούν από τις επενδύσεις για τις καταστροφικές πλημμύρες, όπου χάθηκε μεγάλο μέρος παγίου κεφαλαίου και από το Τ.Α., καθώς επίσης από τις παραχωρήσεις της Εγνατίας. που η πληρωμή τους μετατέθηκε στο 2024 και της Αττικής Οδού. Σε κάθε περίπτωση, ο ακαθάριστος σχηματισμός παγίου κεφαλαίου καλύπτει μόνο τις αποσβέσεις, ενώ θα έπρεπε τουλάχιστον να διπλασιασθεί ως ποσοστό του ΑΕΠ στο 25% περίπου.

Όσον αφορά τις άμεσες ξένες επενδύσεις, όπως έχουμε τεκμηριώσει στη συζήτηση του Προσχεδίου, οι παραγωγικές επενδύσεις αντιστοιχούσαν μόλις στο 27,4% του συνόλου το 2022, οπότε ήταν κάτω των 2 δις και χαμηλότερες από τα προηγούμενα χρόνια. Η ανεργία τώρα προβλέπεται να μειωθεί στο 9,3% το 2024 από 9,9% το 2023. Το θέμα είναι όμως πώς υπολογίζεται, αφού μειώνονται μεν οι άνεργοι στους 512.000 κατά την ΕΛΣΤΑΤ, αλλά κατά τη ΔΥΠΑ ανέρχονται στους 905.000. Διαπιστώσαμε πάντως πως αφαιρέσατε την ανοησία της συμμετοχής στο εργατικό δυναμικό στο 85%, προφανώς επειδή σας το είχαμε επισημάνει στο Προσχέδιο, σημειώνοντας πως είναι εξαιρετικά χαμηλή, στο 52,8% στην Ελλάδα, έναντι 75% περίπου του μέσου όρου της Ευρωζώνης, όπως θα καταθέσουμε στα πρακτικά.

Συνεχίζοντας με το πρωτογενές πλεόνασμα, που προβλέπεται στο 2,1% του ΑΕΠ το 2024, από 1,1% το 2023, θα ήταν θετικό εάν δεν οφειλόταν σε μεγάλο βαθμό στην υπερφορολόγηση μέσω του πληθωρισμού, ενώ δεν διαφέρει ουσιαστικά σε σχέση με την υπερφορολόγηση του ΣΥΡΙΖΑ στο παρελθόν, δυστυχώς για τη μεσαία τάξη που είναι το μεγάλο θύμα. Τα έσοδα από φόρους προϋπολογίζονται στα 62,96 δις, άρα πλησίον των 62,9 δις του Προσχεδίου, με τη σημαντική διαφορά, όμως, του ότι αυξήθηκε ο φόρος στα φυσικά πρόσωπα κατά περίπου 300 εκ. ευρώ, από 13,01 δις σε 13,33 δις. Αντίστοιχα, μειώθηκε ο φόρος στις επιχειρήσεις κατά 240 εκ. ευρώ, από 6,93 δις στο Προσχέδιο, στα 6,69 δις. Οφείλεται, αλήθεια, στην προσθήκη του κεφαλικού φόρου των ελευθέρων επαγγελματιών ή έχει προστεθεί με βάση τις οδηγίες του ΔΝΤ, που το επικροτεί στην έκθεσή του, όπως θα καταθέσουμε στα πρακτικά;

Σε κάθε περίπτωση, ο φόρος εισοδήματος στα φυσικά πρόσωπα έχει αυξηθεί από 10,92 δις το 2019, στα 13,31 δις το 2024, οπότε κατά περίπου 20%, ενώ ο ΦΠΑ αυξήθηκε από 17,67 δις το 2019 στα 24,38 δις το 2024 ή κατά 38%. Όλα αυτά έναντι ανόδου του πραγματικού ΑΕΠ περί το 8% και του ονομαστικού κατά 27%, γεγονός που τεκμηριώνει ξανά τη φορολογική ληστεία των Ελλήνων.

Εκτός αυτού ο ΦΠΑ, που επιβαρύνει τις ασθενέστερες εισοδηματικές τάξεις, από 34,5% των συνολικών φορολογικών εσόδων το 2019, αυξάνεται στο 38,7% το 2024, σημειώνοντας πως τα έσοδα από τη φορολογία ιδιωτών, από 48% του φόρου εισοδήματος το 2000, αυξήθηκαν στο 61% το 2024, ενώ των επιχειρήσεων από 44% έχουν μειωθεί στο 30,9%, όπως θα καταθέσουμε στα πρακτικά. Είναι αυτό φορολογική δικαιοσύνη; Πάντως, το 2023 είχαμε υπεραπόδοση στους φόρους, με το φόρο εισοδήματος από επιχειρήσεις να φτάνει στα 6,9 δις το 2023, από 5,1 δις πρόβλεψη, ενώ η αντίστοιχη υπεραπόδοση στα φυσικά πρόσωπα ήταν 1 δις και στον ΦΠΑ επίσης 1 δις.

Παρεμπιπτόντως, εδώ επειδή ο Υπουργός θέλει να δικαιολογήσει τον κεφαλικό φόρο με την επίκληση της φοροδιαφυγής, η εκτιμώμενη κατά κεφαλήν φοροδιαφυγή στην Ελλάδα δεν είναι η υψηλότερη στην Ε.Ε., ενώ αυτό που οφείλει να κάνει είναι να καταπολεμήσει τη φοροαποφυγή, καθώς επίσης να βελτιώσει την ανταποδοτικότητα των φόρων που είναι εξαιρετικά χαμηλή στην Ελλάδα. Όπως αναφέρεται πάντως στην «Έκθεση Φορολογικών Δαπανών 2024» του Υπουργείου Οικονομικών, η οποία απαριθμεί κυρίως τις φοροαπαλλαγές που παρέχονται από την νομοθεσία, είναι συνολικού κόστους 15,5 δις, συμπεριλαμβανομένου του αφορολόγητου εισοδήματος των 3,8 δις, ελπίζοντας να μην αναφέρεται με σκοπό την κατάργηση τους.

Οι δαπάνες τώρα της Κεντρικής Κυβέρνησης προβλέπεται να αυξηθούν στα 74,6 δισ. ευρώ, από 74,08 στο προσχέδιο και 69,9 δις το 2023, όπου, όμως, έκλεισαν στα 72,8 δισ. ευρώ μετά τον συμπληρωματικό Προϋπολογισμό που ψηφίστηκε. Οι παροχές σε εργαζόμενους του Δημοσίου, οι μισθοί, θα ανέλθουν στα 14,8 δις το 2024, από 14,1 δις το 2023. Δηλαδή, πρόκειται για μία μέση αύξηση της τάξης του 4,2%, οπότε κατά πολύ χαμηλότερη του σωρευτικού πληθωρισμού.

Από την άλλη πλευρά, οι συντάξεις στους ΟΚΑ θα ανέλθουν στα 32,9 δις το 2024, από 31,7 δις προϋπολογισθέντα το 2023, οπότε πρόκειται για μία αύξηση 3,7% και ισχύει ο ίδιος εμπαιγμός με τους μισθούς, όσον αφορά το ποσοστό. Σε σχέση με τον προϋπολογισμό των ΟΤΑ, είναι ελλειμματικός στα μείον 297 εκ. το 2024, ενώ οι αδυναμίες τους φάνηκαν στις πλημμύρες που τελικά, στην περίπτωση της Θεσσαλίας, αναλαμβάνει η Κεντρική Διοίκηση.

Συνεχίζοντας με τα εξοπλιστικά, που αποτελούν σημαντικό θέμα εθνικής ασφαλείας, προϋπολογίζονται στα 2,57 δις το 2024, σε σύνολο 6,09 δις δαπανών του ΥπΕθΑ. Εδώ θα θέλαμε να ρωτήσουμε τι ακριβώς συμπεριλαμβάνεται. Σχετικά πάντως με την εξαίρεση των αμυντικών δαπανών που αναφέρθηκε ότι επιδιώκει η Κυβέρνηση, δεν θα εξαιρούταν από το χρέος, αλλά από το έλλειμμα, αφού δεν πρόκειται ασφαλώς να μας τα χαρίσουν.

Περαιτέρω, στα επιδόματα το ποσοστό της φτώχειας των Ελλήνων είναι από τα υψηλότερα στην ΕΕ, ως αποτέλεσμα των μνημονίων και των κυβερνητικών πολιτικών. Συνολικά, προβλέπονται διάφορα επιδόματα για την ανισότητα, ύψους 2,5 δισ. ευρώ το 2024, από 2,1 δις το 2023 και άρα πολύ χαμηλότερα από την υπερφορολόγηση. Είναι σημαντικό τώρα να αποτυπωθούν οι συνέπειες από τις πλημμύρες, τόσο οι ζημίες, όσο και έργα που πρέπει να δρομολογηθούν, αλλά υπάρχει μεγάλη αοριστία. Διαπιστώσαμε πάντως ότι εντάχθηκαν στο ΤΑΑ έργα 600 εκ. ευρώ για επιδιορθώσεις σε δρόμους και στο σιδηρόδρομο, αλλά δεν υπάρχουν ποσά για αντιπλημμυρικά, ούτε για τις ζημίες στη βάση του Στεφανοβικείου και αλλού. Για τις αποζημιώσεις αγροτών δίνονται μόνο 260 εκ., 150 εκ. το 2023 και 110 εκ. το 2024, χωρίς να καλύπτουν όλο το κόστος, αφού μπορεί μεν να αποζημιώνεται ο αγρότης για το 100% της παραγωγής, αλλά με βάση παλαιές τιμές, ενώ είναι θολό τι άλλες ενισχύσεις θα δοθούν, όπως για σπίτια, εγκαταστάσεις κλπ.

Συνεχίζοντας με το ΠΔΕ, το 2024 ανέρχεται σε 8,55 δισ. ευρώ και το ΤΑΑ σε 3,6 δις, οπότε ναι μεν συνολικό ξεπερνούν τα 10 δις που ζητούσαμε ανέκαθεν, αλλά ένα μεγάλο μέρος τους αφορά κοινωνικές δράσεις. Έτσι, όμως, δεν θα έχουμε βιώσιμη ανάπτυξη. Στις ιδιωτικοποιήσεις, όπου τα έως σήμερα έσοδα είναι 8,47 δις, προβλέπονται εισπράξεις 5,77 δις το 2024, κυρίως 3,27 δις από την Αττική Οδό και 1,35 δις από την Εγνατία που παραχωρούνται στην ΤΕΡΝΑ. Τα 1,35 δις θα έπρεπε να έχουν καταβληθεί το 2023, οπότε η ερώτηση μας είναι γιατί καθυστερούν και γιατί είχε ανακοινωθεί το τίμημα στο 1,5 δις;

 Όσον αφορά το χρέος της Γενικής Κυβέρνησης, συνεχίζει να αυξάνεται, αλλά μειώνεται ως ποσοστό του ΑΕΠ λόγω του πληθωρισμού στο 152,3% του ΑΕΠ το 2024, από 195% το 2021. Εάν βέβαια επιστρέψει η ύφεση, θα αυξηθεί απότομα, όπως συνέβη στο παρελθόν. Εκτός του ότι, όμως, αυξάνεται το χρέος, ειδικά του Κεντρικού Κράτους, άνω των 400 δις, αυξάνονται και οι τόκοι, ενώ μειώνεται συνεχώς η μέση διάρκεια αποπληρωμής του, πρόσφατα στα 17,2 έτη από 20,5 το 2019, κάτι που θεωρούμε πολύ επικίνδυνο.

Το χρέος μας πάντως δεν είναι βιώσιμο, αλλά εξυπηρετίσημο, ενώ δεν οφείλεται στο PSI, αλλά στα 95 δισ. ευρώ που ρυθμίσθηκαν το 2018 για μετά το 2032 από το ΣΥΡΙΖΑ, πιθανότατα με αντάλλαγμα την παράδοση του ονόματος της Μακεδονίας. Τέλος, το 2023 είχαμε πληρωμές τοκοχρεολυσίων 13,95 δις, ενώ το 2024 έχουμε λήξεις 8,1 δις χωρίς τα έντοκα, όσο περίπου και το 2025, ενώ από το 2026 αυξάνονται σημαντικά στα 13 δις, με τα repos να έχουν εκτοξευθεί στο 1,4 τρις ευρώ σε ετήσια βάση. Εκτός από το δημόσιο χρέος, υπάρχει βέβαια και το ιδιωτικό που έχει εκτοξευτεί στα ύψη και απειλεί την κοινωνία, ενώ λόγω της ανόδου των επιτοκίων θα υπάρξει σοβαρή επιδείνωση. Σχετικά πάντως με το «μαξιλάρι» που είναι ομιχλώδες, έχουμε καταθέσει γραπτή αναλυτική ερώτηση, ελπίζοντας να απαντηθεί πριν από την Ολομέλεια για τον Προϋπολογισμό.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής) :** Κι εμείς σας ευχαριστούμε.

Το λόγο έχει ο Γενικός Εισηγητής της Κ.Ο. «Σπαρτιάτες», ο κ. Ιωάννης Κόντης.

**ΙΩΑΝΝΗΣ ΚΟΝΤΗΣ (Γενικός Εισηγητής της Κ.Ο. «Σπαρτιάτες») :** Ευχαριστώ κύριε Πρόεδρε.

Κύριε Υπουργέ, κύριε Υφυπουργέ, θα αρχίσω επαναλαμβάνοντας αυτά που είχα πει στην προηγούμενη πρώτη ομιλία, στο προοίμιο του Προϋπολογισμού και θα πω, ότι μου θυμίζει ο τρόπος που προσδιορίζονται τα αναμενόμενα έσοδα, αυτόν τον τρόπο που λειτουργούσαμε και εμείς στο ποδόσφαιρο και που κατέληξε σε όλες τις ομάδες προβληματική κατάσταση.

Όταν εγώ ήμουν στον Άρη, για πολλά χρόνια καταθέταμε κάθε Μάιο έναν προϋπολογισμό στην UEFA και λέγαμε ότι θα πουλήσουμε τόσες χιλιάδες εισιτήρια διαρκείας το καλοκαίρι, θα μπούμε σε ομίλους των ευρωπαϊκών κυπέλλων, οπότε θα πάρουμε τόσα εκατομμύρια. Όταν μπορούσαμε και αποκλείαμε την Ατλέτικο Μαδρίτης ή κάποια άλλη ομάδα και παίζαμε σε ομίλους, φτάναμε τα έσοδα σε μεγάλα ύψη, σε 20 εκατομμύρια. Όταν, όμως, αποκλειόμασταν από κάποια μικρή ομάδα, μέναμε στα 5 - 6 εκατομμύρια και ψάχναμε κι εμείς να δούμε γιατί κάναμε αυτά τα λάθη. Έτσι ήταν και έτσι είναι όλο το ποδόσφαιρο και στις μεγάλες ομάδες, απλά, οι ιδιοκτήτες αναπληρώνουν από την τσέπη τους τις ζημιές.

Εδώ, λοιπόν, έχουμε σε αναμενόμενα έσοδα, σε μεγάλη βαθμίδα πρώτα, τους έμμεσους φόρους. Αλλά αν σταματήσουν κάποτε οι Έλληνες να καταναλώνουν ή να κινούνται με τα αυτοκίνητα, να μην καταναλώνουν βενζίνη, να μην αγοράζουν προϊόντα, τα οποία με την υπερκατανάλωση που είχαν φτάσει τα τελευταία χρόνια αγόραζαν, αν η αγοραστική ικανότητά τους τούς κάνει να περιορίσουν τα έξοδά τους στα απολύτως απαραίτητα για να τρώνε, θα μειωθεί αυτή η αναμενόμενη εισροή φόρων σε ένα τεράστιο βαθμό.

Το ίδιο, επίσης, στοχεύουμε σε μία επενδυτική βαθμίδα, η οποία θα δούμε και αυτή τι θα φέρει, την οποία, όπως μας λέτε, έχουμε κατακτήσει, η οποία θα μας επιφέρει τεράστιες επενδύσεις και θα πουλήσουμε από ομόλογα μέχρι οτιδήποτε μπορεί να πουληθεί. Μακάρι να το δούμε και αυτό. Αλλά είναι και αυτό μία όχι δημιουργούμενη κατάσταση για να εισπράττουμε φόρους, γιατί το Κράτος θα έπρεπε να περιμένει τα έσοδά του να είναι μεγαλύτερα από τους άμεσους φόρους και όχι από τους έμμεσους. Επίσης, ευχόμαστε να πάει καλά ο τουρισμός μας, να έχουμε καλό καλοκαίρι, να μην έχουμε πανδημίες, για να βγάλουμε και από εκεί τα έσοδά μας. Όλα αυτά, βέβαια, με ευχές.

Κοιτάζοντας, όμως, την κοινωνία δίπλα μας και βλέποντας τους Έλληνες σήμερα πώς ζουν, θα πρέπει να αναλογιστούν ποια είναι η πραγματικότητα όλων αυτών των ετών, τι έχουν αποφέρει τα μνημόνια, τα παραμνημόνια, η Ευρωπαϊκή Ένωση, οι προϋπολογισμοί. Όλα αυτά είναι νούμερα, τα οποία χειρίζονται τεχνοκράτες, οικονομολόγοι, οι οποίοι, στην τελική ανάλυση, αν μπορούσαν με τα νούμερα αυτά να λύνουν το πρόβλημα των χωρών και του πλανήτη, δεν θα υπήρχε φτώχεια.

Αναλογίζομαι και πιστεύω, σίγουρα, ότι είναι πολύ δύσκολο να συντάξεις έναν Προϋπολογισμό – πιο εύκολο είναι να μιλάμε απ’ έξω – και να μπορέσεις να λύσεις ένα γρίφο. Γιατί είναι πραγματικός γρίφος τα οικονομικά, τα δημοσιοοικονομικά και οι ανάγκες ενός Κράτους, ακόμα και για πολύ μεγάλους οικονομολόγους και σίγουρα πέφτεις και έξω, διότι υπάρχει ποσοστό απόκλισης δεδομένο. Όμως, δεν έχουμε δει μία καλυτέρευση στη ζωή των πολιτών, των εργαζομένων, όλα τα χρόνια, απ’ όσο θυμάμαι τον εαυτό μου. Μετά το 1980 - 1985 δεν έχουμε δει καλυτέρευση. Έχουμε δει να μειώνεται η αγοραστική τους ικανότητα, να μειώνεται η δύναμή τους στο να αγοράσουν.

Κάποτε, θυμάμαι, ερχόντουσαν σε πλοία εργαζόμενοι, απλοί εργαζόμενοι, όχι αξιωματικοί καταστρώματος ή μηχανής, και με ένα μπάρκο δύο χρόνια αγόραζαν ένα διαμέρισμα. Σήμερα, δεν μπορεί να το κάνει κανείς. Σήμερα, πρέπει να δουλεύει τριάντα χρόνια για να πάρει ένα διαμέρισμα κάποιος και αν θα μπορέσει. Οι Βραζιλιάνοι, με τους οποίους έζησα πολλά χρόνια και κάνουν προϋπολογισμούς, το πρώτο πράγμα που κοιτάνε είναι να μην υποστεί βλάβη η αγοραστική ικανότητα των πολιτών. Εδώ εμάς, δεν μας ενδιαφέρει τι αγόραζε πέρσι ή πρόπερσι ή πριν δέκα χρόνια ο πολίτης. Μας ενδιαφέρει να πούμε ότι θα πάρει 50 ευρώ αύξηση, σε ένα πληθωρισμό, ο οποίος έχει αυξήσει τις τιμές στα αγαθά, τα οποία είναι άμεσα αναγκαία για την επιβίωσή του, σε πάνω από 200% τα τελευταία χρόνια και λέμε, απλά, ότι έχουμε αυξήσει τις δυνατότητες στο να μπορέσει να ζήσει καλύτερα, χωρίς να του εξηγούμε πώς.

Το ζουν, όμως, οι πολίτες στην καθημερινότητά τους. Βλέπουν ότι δεν μπορούν να βγουν, κόβουν από τα παιδιά τους πράγματα, δεν αγοράζουν πλέον ρούχα στα παιδιά τους, δεν τα στέλνουν σε φροντιστήρια, δεν πηγαίνουν στα σχολεία τα καλύτερα που μπορούσαν να τα στείλουν κάποτε, δεν αγοράζουν, ειδικά για τους εαυτούς τους, τίποτα περιττό. Επομένως, πείτε μου τελικά, τι αναμένει ο Έλληνας πολίτης σήμερα; Αναμένει, απλώς, το να βγει ένας Προϋπολογισμός που θα του δίνει τη δυνατότητα απλά να επιβιώνει μέσω κάποιων κουπονιών και να ζει όπως ζούσαν στη Σοβιετική Ένωση;

Γιατί άκουσα κάποιο δημοσιογράφο να λέει ότι πρέπει να μάθουμε κι εμείς να ζούμε όπως ζούσαν στην Ευρώπη. Πώς; Να μην αγοράζουμε λέει, ένα καρπούζι. Να αγοράζουμε μια φέτα καρπούζι. Το είπε κεντρικός δημοσιογράφος σε μεγάλο κανάλι. Λοιπόν, πρέπει αυτό να γίνει; Αυτή την αντίληψη να αποκτήσουμε σαν πολίτες; Αυτή να τους μεταδώσουμε; Να αγοράζουν ένα λεμόνι, 15 γραμμάρια κρέας; Σε λίγο θα τους κόψουμε και το κρέας, γιατί θα πούμε ότι είναι επιβλαβές βάσει της περιβόητης κλιματικής αλλαγής.

Βλέπουμε ότι όλοι οι προϋπολογισμοί της περίφημης Ευρωπαϊκής Ένωσης συγκλίνουν, πλέον στην κλιματική αλλαγή και στην ψηφιοποίηση της ζωής μας. Και τα δύο μπορούμε να τα πούμε «ραπανάκια για την όρεξη», κοινώς. Τι είναι η κλιματική αλλαγή στη ζωή του πολίτη; Τι κάνει στον πολίτη όλη αυτή η προσπάθεια και τι επιφέρει; Πώς θα τον κάνει να ζήσει καλύτερα η ψηφιοποίηση τον άνεργο; Έχουμε 1.100.000 ανέργους, σύμφωνα με τη ΔΥΠΑ και όχι 530.000, όπως είπαμε και την άλλη φορά. Τόσο μεγάλη απόκλιση, κύριε Υπουργέ – 530.000 και η ΔΥΠΑ να λέει τον Ιανουάριο, 1.023.000 ανέργους – εγώ δεν μπορώ να καταλάβω πώς βγαίνει.

Να πω ότι υπήρχε μια μικρή διαφορά ΕΛΣΤΑΤ - ΔΥΠΑ και όλων αυτών, 20 χιλιάδων, αλλά τι θα την κάνει ο άνεργος; Έχει πάρει ψηφιακό πορτοφόλι ανέργου. Μπορεί να δει το δελτίο ανεργίας του, που ήταν χάρτινο, το βλέπει ψηφιακά. Και τι του κάνει αυτό; Τι δυνατότητα του δίνει; Να πάρει ένα εισιτήριο λεωφορείου, με προέκταση μέχρι το αεροδρόμιο που του δίνουν, για να κάνει και βόλτες και να περνάει την ώρα του; Τι κάνει ο άνεργος άνω των 55 ετών; Μπορεί να δουλέψει σήμερα πουθενά;

Ζώντας στην Ελλάδα, λοιπόν, εγώ προχτές έμαθα, γιατί και εγώ πραγματικά δεν μπορώ να ξέρω τόσα πράγματα, ότι υπάρχουν δίπλα μας και 1.100.000 ΑμεΑ, και πολλοί συνάδελφοι ή πολύς κόσμος δεν το ξέρει. Βρέθηκα, προχθές, στη Θεσσαλονίκη και επισκέφθηκα ένα κέντρο Αλτσχάιμερ, το «Διακονία», που κάνουν ένα τρομερό έργο, για όποιον γνωρίζει στη Θεσσαλονίκη. Μια κυρία συνταξιούχος, Καθηγήτρια Πανεπιστημίου, στο οποίο ένας ξενώνας για την τελική μορφή Αλτσχάιμερ, φιλοξενεί 20 άτομα. Εάν δεν υπήρχε η ιδιωτική πρωτοβουλία, δεν θα μπορούσε να επιβιώσει. Ποιος ασχολείται εκεί; Το Κράτος υπάρχει εκεί; Για εμάς, που έχουμε χάσει γονείς από Αλτσχάιμερ και έχουμε ιδιαίτερη ευαισθησία και ξέρουμε τι είναι αυτό, είναι τρομερά σημαντικό το να βοηθηθούν αυτές όλες οι δομές.

Βρέθηκα στην προπόνηση ενός σωματείου που είναι πρωταθλητής Ελλάδος, της «Ελπίδος», που είναι σωματείο ΑμεΑ στο Καυταντζόγλειο και μου είπαν ότι η επιδότηση την οποία λαμβάνουν από τον προϋπολογισμό αυτό των 500 εκατομμυρίων που υποτίθεται πηγαίνει στον αθλητισμό, είναι 2.000 ευρώ τον χρόνο. Αυτοί οι ΑμεΑ, οι οποίοι σαν μόνο αντικείμενο που έχουν πλέον στη ζωή τους ίσως είναι να ξεχνούν τα προβλήματά τους μέσα από τον αθλητισμό και, μάλιστα, έχουν βγει και πρωταθλητές από εκεί και παραολυμπιονίκες, έχουν ένα μέρισμα 2.000 ευρώ σαν σωματείο το χρόνο για να αγοράσουν παπούτσια, ρουχισμό, να αθληθούν, να πληρώσουν τα έξοδά τους.

Έχουμε, λοιπόν, 11% στην Ελλάδα του πληθυσμού μας, ΑμεΑ. Αυτοί, λοιπόν, όλοι είναι οι «παραέλληνες», οι άνεργοι, οι ΑμεΑ, για τους οποίους, η μέριμνα είναι μηδαμινή. Μπορεί να υπάρχουν κάποια προγράμματα, στα οποία δεν μπορούν φυσικά να ενταχθούν όλοι, να παίρνουν κάποια επιδόματα των 200 ευρώ, 300 ευρώ. Αλλά, εάν ανατρέξουμε σε αυτά που εμείς οι ίδιοι λέμε, κάποιος ΑμεΑ με άνω των 80% αναπηρία, δικαιούται να έχει και ένα άτομο να το υποβοηθά. Ούτε αυτά τα άτομα υπάρχουν. Για 100 ΑμεΑ έχουμε 10 άτομα ή 5 άτομα. Δικαιούται επιδόματος, το οποίο οι περισσότεροι λένε ότι είναι 700 ευρώ. Δεν το παίρνουν.

Λοιπόν, εγώ άρχισα από αυτές τις ομάδες συνανθρώπων μας, οι οποίοι ούτε μπορούν να εργαστούν, ούτε μπορούν να επιδοτηθούν, ούτε μπορούν να έχουν φωνή να μιλήσουν, ούτε μπορούν να έχουν κάποιον να στηρίξει τα αιτήματά τους. Και εμείς σε έναν Προϋπολογισμό βλέπουμε ότι δεν υπάρχει μέριμνα για αυτούς, εκτός και αν κάνω λάθος και μετά σίγουρα μπορείτε να με διορθώσετε και θα το δεχόμουν με ιδιαίτερα ευχάριστη. Εάν μου πείτε ότι όλα αυτά που λέω, τελικά, έχουν επιλυθεί ή προσπαθούμε να επιλύσουμε κάποια από αυτά.

Πάμε τώρα στη ζωή των ανθρώπων που εργάζονται, που μπορούν να εργαστούν. Η ανεργία, όπως είπαμε, είναι τόσο μεγάλη στους Έλληνες, είναι γύρω στο 1.000.000 και εμείς ψάχνουμε να βρούμε εισαγωγή εργατών γης, όπως λέμε, 500.000 στον αριθμό ή 150.000 ή 200.000 ανάλογα, γιατί δεν μπορούμε από αυτούς να βρούμε κάποιους, οι οποίοι θα πάνε να απασχοληθούν. Έχει συμβεί αυτό, πραγματικά, σε προγράμματα του ΟΑΕΔ, έχουν γίνει προτάσεις σε ανθρώπους, νέους ειδικά, να πάνε να δουλέψουν και δεν πηγαίνουν; Γιατί εγώ ξέρω ότι πολλοί νέοι φεύγουν το καλοκαίρι και πηγαίνουν να εργαστούν σεζόν, όπως λένε, σε νησιά, πηγαίνουν σε μπαρ, να απασχοληθούν για 5-6 μήνες σε άθλιες καταστάσεις.

Κάποιους τους στοιβάζουν σε κοντέινερ μέσα και ζουν τρεις- τρεις, τέσσερις- τέσσερις, για να δουλέψουν στον τουρισμό ή στα μπαρ ή οπουδήποτε αλλού, για να μπορέσουν να επιβιώσουν. Νέοι, οι οποίοι έχουν σπουδάσει, που σπουδάζουν, οι οποίοι δεν μπορούν να εργαστούν και αν υπήρχε ένας κατάλληλος τρόπος αγροτικού προσανατολισμού, είτε μέσα από την Κυβέρνηση, είτε μέσα από συνεταιρισμούς, θα μπορούσαν, ίσως με καθοδήγηση και όχι άτακτα, να πάνε να απασχοληθούν εκεί.

Αντί αυτού, έχουμε ξενόφερτους, με συμβάσεις ή χωρίς συμβάσεις, εργάτες, οι οποίοι κάνουν μαύρη εργασία, τις περισσότερες φορές, και εκεί το Κράτος χάνει χρήματα και δεν μπορεί να απασχοληθεί κανένας Έλληνας. Για να μην πιάσω τους άνω των 50, οι οποίοι αν έχουν απασχοληθεί σε όλη τη ζωή τους σαν υπάλληλοι γραφείου, δεν μπορούν να κάνουν οποιαδήποτε εργασία, χωρίς να υπάρχει ένας προσδιορισμός, γιατί αρχίζουν και οι ασθένειες, αρχίζουν τα προβλήματα στη μέση, στα πόδια, στις αρθρώσεις. Πρέπει να υπάρχει μια μέριμνα, όπως κάνουν σε όλες τις προηγμένες χώρες και τα προβλέπουν.

Όλα αυτά που ανέφερα, μαζί με την είσοδο την αθρόα των μεταναστών, που βλέπουμε ότι για εκεί υπάρχουν τεράστια κονδύλια, δηλαδή, φέτος στο Υπουργείο Κλιματικής Κρίσης – και έχει μπει μαζί με την Πολιτική Προστασία για την Κλιματική Κρίση – θα δοθούν σχεδόν 1 δις, αλλά στο Μετανάστευσης και Ασύλου θα δοθούν γύρω στα 500 εκατομμύρια ευρώ, 473 εκατομμύρια σε αντιστοιχία με τα 418 που ήταν πέρσι. Εκεί θα θέλαμε να ξέρουμε τελικά, αυτά τα χρήματα που πηγαίνουν. Έχουμε επωμιστεί εμείς σαν λαός να δίνουμε αυτά τα περίφημα πριμ, που τους δίναμε με μια κάρτα που έπαιρνε ο καθένας και τους βλέπουμε στις τράπεζες απέξω κάθε 1η του μήνα, οπότε παίρνουν τα επιδόματα, τους πληρώνουμε σπίτια.

Υπάρχει προοπτική, όπως ρώτησα και άλλη φορά και θα συνεχίσω να ρωτάω, αυτής της περίφημης ένταξης στην Ελληνική Πολιτεία; Ποια είναι η προοπτική των περισσότερων; Γιατί, πλέον, έχουμε εκατομμύρια από αυτούς και δεν μιλάω για τους Αλβανούς που έχουν έρθει ή τους Αφγανούς ή τους Φιλιππινέζους, που έχουν έρθει χρόνια. Μιλάω για τους μετά το 2015, άτακτα εισαγόμενους στην Ελλάδα με βάρκες, κολυμπώντας, που δεν ξέρουμε και ποιοι είναι και βλέπετε ότι κάθε καρυδιάς καρύδι μπορεί να έχει μπει στην Ελλάδα.

Χθες ένας Σύριος συνελήφθη, βίασε μέσα στην Πανεπιστημίου ή μέσα στη Μπενάκη μια 13χρονη κοπέλα και ξέρετε τι απάντησε αν διαβάσετε; Απάντησε ότι βίασα γιατί με έχουν συλλάβει άλλες δέκα φορές, δεν μου κάνουν τίποτα, με αφήνουν να βγαίνω έξω ελεύθερος. Ούτε η Αστυνομία ούτε η Δικαιοσύνη. Η Αστυνομία τον συλλαμβάνει, είμαι σίγουρος. Η Δικαιοσύνη τον αφήνει, δεν ξέρω για ποιους λόγους.

Υπάρχει, λοιπόν, μία μορφή ασυλίας σε αυτούς, την οποία είδαμε και στην εποχή των εμβολιασμών. Δεν εμβολιαζόταν κανένας από αυτούς, κυκλοφορούσαν όλοι αυτοί έξω, εμείς στα σπίτια μας κλεισμένοι και κατά εκατοντάδες κυκλοφορούσαν έξω και δεν τους άγγιζε κανείς. Υποχρεώναμε τους Έλληνες, τους διώχναμε από τις δουλειές τους, βγαίνανε σε αργία οι νοσοκομειακοί που δεν ήθελαν να εμβολιαστούν και αυτοί έκαναν ότι ήθελαν. Πήγαιναν στα νοσοκομεία μας, τους μετέφεραν αν είχαν κορωνοϊό, γιατί δεν τους έλεγχε κανείς και τους έχουμε τώρα να τους επιδοτούμε με 500 εκατομμύρια από τον Προϋπολογισμό μας;

Επιτέλους, να μάθουμε μια μέρα αναλυτικά πού πηγαίνουν, τι είναι. Να μας πείτε ότι είναι στέγαση κάποιων, οι οποίοι θα μείνουν ένα χρόνο ή στέγαση κάποιων, οι οποίοι θα μείνουν 20 χρόνια. Γιατί υπάρχει σε μια δομή, κοντά στο σπίτι μου, σε καλή περιοχή της Αθήνας, της Ύπατης Αρμοστείας του ΟΗΕ και είναι 7 χρόνια τα ίδια άτομα μέσα, οι οποίοι κάθε μέρα κάνουν βόλτες. Αυτοί τι προοπτική έχουν; Αυτά που λέω εγώ τώρα αν τα πω είναι ρατσιστικά, γιατί τα λέω εγώ. Όταν τα είπε η κυρία Άννα Διαμαντοπούλου προχθές, είναι απλά αντιμεταναστευτικά. Γιατί, πλέον, έφτασε να τα λέει και η κυρία Άννα Διαμαντοπούλου, η οποία ήταν η πλέον φανατική υποστηρίκτρια της εισόδου με την Ευρωπαϊκή Ένωση και είπε: «πλέον δεν γίνεται, παιδιά, άλλο». Αυτά ήταν αντιμεταναστευτικά όσα είπε, παρόλο που λέμε τα ίδια, γιατί τα ίδια λέμε.

Θέλω να ρωτήσω, πραγματικά, πιστεύετε ότι όλη αυτή η αλλαγή που επιτελείται στην Ευρωπαϊκή Ένωση, την είδατε και στην Ολλανδία χτες και η στροφή των πολιτών της Ευρωπαϊκής Ένωσης, που μιλάνε πλέον στην Ολλανδία για Νexit, για έξοδο από την Ευρωπαϊκή Ένωση. Αυτή η στροφή που έγινε στην Αγγλία που έγινε το Brexit και που σήμερα, παρόλο όσα μας έλεγαν εδώ οι παπαγάλοι των media ότι είναι δυσαρεστημένοι οι Άγγλοι, εγώ σας βεβαιώνω ότι είναι πολύ ευχαριστημένοι και έχει ανέβει το βιοτικό τους επίπεδο πάρα πολύ.

Στη Σουηδία, που ανέβηκε το ακραίο κόμμα, το οποίο εδώ θα αποκαλούσαν πάλι φασιστικό, το 2% έγινε Κυβέρνηση. Στη Φινλανδία το ίδιο, στην Εσθονία, στην Ισπανία, ανεβαίνουν τα εθνικιστικά κόμματα. Πού οφείλεται νομίζετε, σε κάποια νέα ιδεολογία εθνικιστική που προάγεται; Όχι, οφείλεται στην αντίδραση των πολιτών σε όλα αυτά που συμβαίνουν δίπλα του, που έχουν φτάσει στο απροχώρητο, που δεν μπορούν πλέον να εργάζονται για να συντηρούν αθρόα εισερχόμενους μετανάστες, οι οποίοι έρχονται από το εξωτερικό χωρίς προοπτική.

Να φέρουμε κάποιους οι οποίοι πήγαν, όπως εγώ, σε άλλη χώρα και επί ένα χρόνο έδινα τα διαπιστευτήριά μου και έλεγα ότι εδώ θα βοηθήσω, ναι, να έρθουν, να έρθουν άνθρωποι οι οποίοι, όπως πάνε στην Αμερική, να βοηθήσουν. Είδατε το Πακιστάν πρόσφατα, ξέρετε τι είπε; Θα απελάσει όλους τους παράνομους μετανάστες. Ποιο, το Πακιστάν, το οποίο μας στέλνει εδώ εκατοντάδες χιλιάδες Πακιστανούς, θα απελάσει όλους τους παράνομους μετανάστες. Προχθεσινή είδηση, μία εβδομάδα πριν είναι αυτό.

Στα άλλα θέματα της κοινωνικής δικαιοσύνης, δεν πρέπει να κοιτάξουμε τα νοσοκομεία μας, που ντρέπεται πλέον κάποιος να πάει να περιμένει σαν άνθρωπος να ζητήσει να κάνει μία εξέταση; Μου έλεγαν προχθές, σε αξονικό τομογράφο ή σε μαγνητική τομογραφία, μπορεί να περιμένουν και έξι μήνες. Εάν πάει κάποιος σε ένα νοσοκομείο να ζητήσει εισαγωγή για μια εγχείρηση, πρέπει να έχει μέσον και εσείς σίγουρα θα έχετε κουραστεί να σας παίρνει κόσμος τηλέφωνο να βοηθήσετε να μπει σε νοσοκομείο. Το γνωρίζω ότι γίνεται σε πολλούς φίλους που είναι πολιτικοί πριν εγώ ασχοληθώ εδώ.

Δεν θα πρέπει να έχουμε πρόσβαση στην υγεία μας ισότιμα όλοι οι Έλληνες, έστω οι ασφαλισμένοι, γιατί οι ανασφάλιστοι πλέον είναι στο έλεος του Θεού; Θεωρητικά, με ένα νόμο που είχε κάνει ο ΣΥΡΙΖΑ, έχουν τη δυνατότητα να πηγαίνουν και αυτοί σε ένα νοσοκομείο, αλλά δεν έχουν ασφαλιστική ικανότητα. Έχουν δυσκολία στο να πάρουν φάρμακα, πρέπει να πάνε στα φαρμακεία του ΕΟΠΥΥ κ.λπ.. Δεν θα πρέπει, όμως, τα νοσοκομεία μας να τα φροντίσουμε; Δεν θα πρέπει να κοιτάξουμε να μη χαθεί η δημόσια υγεία, να μην κάνουμε τους γιατρούς μας, όσους αποφοιτούν από τις σχολές, να πηγαίνουν στο εξωτερικό;

Έχουμε χάσει τα καλύτερα μυαλά από γιατρούς, πάρα πολύ ικανούς ιατρούς. Έχω φίλους στα καλύτερα νοσοκομεία της Βοστώνης, στα καλύτερα νοσοκομεία Έλληνες που φεύγουν, είναι περιζήτητοι, και μένουν εδώ αυτοί, οι οποίοι δεν έχουν άλλη δίοδο. Δεν θα πρέπει να βοηθήσουμε την έρευνα που έχει σταματήσει, τον γιατρό μας των νοσοκομειακών, των επιστημόνων, να αρχίσει η Ελλάδα να παράγει;

Δεν πρέπει, στο τέλος της ημέρας, να κοιτάξουμε και τις εταιρείες; Άκουσα πριν για τη ΛΑΡΚΟ. Είναι δυνατόν η ΛΑΡΚΟ, μία από τις μεγαλύτερες εταιρείες στον κόσμο σε δυνατότητα παραγωγής σιδηρονικελίου, να μην μπορεί να επιζήσει και να θέλει να την πάρει ο κύριος, ο οποίος πήρε την Αττική Οδό, ο οποίος δεν μπορεί να αποπληρώσει την Αττική Οδό, η ΤΕΡΝΑ, και να είμαστε τώρα στα δικαστήρια, αναμένοντας στις 12 ή 17 Δεκεμβρίου την απόφαση, κύριε Υπουργέ, για το αν η προσφυγή της ιρλανδικής εταιρείας ευδοκιμήσει ή τελικά θα την πάρει; Και γιατί θέλει να την πάρει αυτήν την τόσο ζημιογόνα ΛΑΡΚΟ η ΤΕΡΝΑ; Πώς θα την κάνει να είναι καλύτερη, αφού μας λένε οι «παπαγάλοι» πάλι, ότι μας έχει βάλει μέσα 108 δισεκατομμύρια τα τελευταία χρόνια;

Το σιδηρονικέλιο, για όποιον δεν ξέρει, είναι η σύγχρονη μορφή πλούτου των χωρών και παραγωγικού πλούτου της κάθε χώρας. Η Ελλάδα είναι τυχερή που έχει τη ΛΑΡΚΟ και όμως θέλουμε να την εκποιήσουμε για 9 εκατομμύρια, αν δεν κάνω λάθος ή είναι παραπάνω το τίμημα; Νομίζω 9 εκατομμύρια ευρώ, όπως 3 εκατομμύρια δόθηκε η Αττική Οδός, η οποία έχει κύκλο εργασιών κάθε χρόνο 1,2 δισ. ευρώ. Δώστε μου την και εμένα να την κάνω κερδοφόρα, χωρίς να σας δώσω τα 3 δις και θα σας τα δώσω σε 10 χρόνια πίσω.

Δεν θα πρέπει να κοιτάξουμε να φροντίσουμε όλες τις δικές μας εταιρίες, αντί να περιμένουμε να έρθει η «golden visa» να αγοράσει πέντε σπίτια ή να έρθουν απέξω κάποιοι αλλοδαποί να αγοράσουν στο κέντρο την ήδη υποβαθμισμένη και επίτηδες υποβαθμισμένη περιοχή όλη γύρω από την Ομόνοια, για να αναβαθμίσουν και να την κάνουν και να τρίβουμε τα μάτια μας μετά από χρόνια, οικιστικά ή σε γραφεία ή οτιδήποτε άλλο κάνουν; Δεν πρέπει εμείς οι ίδιοι να φροντίσουμε να δώσουμε έναυσμα στους Έλληνες;

Δεν πρέπει να βοηθήσουμε την παραμεθόριο, να βοηθήσουμε στον Έβρο ή σε άλλες περιοχές και στις πληγείσες να μειώσουμε τον φόρο, να τον πάμε ακόμα και σε μηδενικά ποσοστά, ώστε να έρθουν να επενδύσουν εκεί πραγματικοί επενδυτές και εταιρείες στις παραμεθόριες και να αναπτύξουμε όλη την παραμεθόριο περιοχή και την επαρχία μας, γιατί έχουμε κάνει ένα υδροκέφαλο Κράτος την Ελλάδα, να είναι Αθήνα-Θεσσαλονίκη και άντε μία δύο άλλες πόλεις και με το ζόρι;

Όλα αυτά ο Προϋπολογισμός θα πρέπει να τα βλέπει σαν ένας πατέρας που βλέπει τα παιδιά του – και το Κράτος – και έτσι θα δείτε ότι και οι Έλληνες θα ανακτήσουν την εμπιστοσύνη που είχαν κάποτε στους πολιτικούς. Γιατί το πιο σημαντικό είναι αυτό. Οι Έλληνες σήμερα δεν πάνε να ψηφίσουν, έχουν απαξιώσει την ψηφοφορία. Είδατε στις δημοτικές εκλογές 30% συμμετοχή είχαμε. Έχουν χάσει την εμπιστοσύνη τους. Αυτό μας αρέσει; Εγώ θεωρώ ότι δεν αρέσει σε κανέναν αυτό. Στο τέλος της ημέρας όλοι Έλληνες εδώ που συμμετέχουμε σε αυτή τη χώρα, είμαστε και όλοι θέλουν υποτίθεται το καλό της. Σίγουρα δεν το θέλουν οι ξένοι, τα ξένα συμφέροντα, η Ε.Ε. και όλοι αυτοί που υποτίθεται μας κηδεμονεύουν.

Εάν αυτοί κάποια μέρα έρθουν και κάνουν μία αποτίμηση του τι κερδίσαμε από όταν μπήκαμε στην εποχή του Ντεγκόλ, όταν μας έβαλε ο Καραμανλής στην Ε.Ε. και τι είμαστε σήμερα σαν πολίτης ο καθένας χωριστά, τι έχουμε πάρει από την Ε.Ε. και με τι χρέος γεννιέται κάθε Ελληνόπουλο, θα δείτε ότι, δυστυχώς, θα πούμε καλύτερα να ζούσαμε εκείνα τα χρόνια, που ζούσαμε εκείνα τα χρόνια, αλλά ήμασταν αξιοπρεπείς. Οι γονείς μας ήταν αξιοπρεπείς, μας σπούδασαν, μας πρόσεξαν και βγαίναμε παιδιά με αρχές, που έφτιαξαν σε ένα βαθμό κάτι καλό για την Ελλάδα, μέχρι κάποια χρόνια. Γιατί μετά ήρθε ο νεωτερισμός, ήρθε η Ε.Ε., ήρθαν τα funky στις τηλεοράσεις, τα ηλεκτρονικά, όλα αυτά και έκαναν τα παιδάκια σήμερα να κάνουν συμμορίες στους δρόμους και να σκοτώνονται μεταξύ τους.

Προχθές ένα κοριτσάκι πέθανε 13 χρόνων από ναρκωτικά που της έδωσαν με το ζόρι άλλοι νέοι. Όλα αυτά είναι η συνέχεια του εκμαυλισμού που έχει επέλθει στην κοινωνία, όχι μόνο βάσει του πληθωρισμού, αλλά και των ηθικών αξιών που έχουν χαθεί. Αυτό είναι που πρέπει να μας καίει περισσότερο, παρά τα απλά νούμερα. Εμείς θα κάνουμε τη Γενική Εισήγησή μας επί του Προϋπολογισμού και γραπτή με προτάσεις. Αυτά είχα να πω μέχρι στιγμής σαν εισαγωγικό.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Γενικός Εισηγητής της Κ.Ο. ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»):** Ευχαριστώ, κύριε Πρόεδρε. Κύριε Υπουργέ, ο Προϋπολογισμός της Κυβέρνησης, όπως μπορεί κανείς εύκολα να παρατηρήσει, δεν εμπνέει καμία εμπιστοσύνη. Δεν υπάρχει σχέδιο για στήριξη της ανάπτυξης, ούτε για την ενίσχυση του παραγωγικού δυναμικού της χώρας. Η Κυβέρνηση διολισθαίνει σε ένα αυστηρό χρηματοπιστωτικό πλαίσιο, με συρρίκνωση των επενδύσεων και πλήρη εφαρμογή των κοινοτικών δεσμεύσεων, για την επίτευξη δημοσιονομικής σταθερότητας, ώστε να αποφευχθεί ο κίνδυνος απώλειας των ευρωπαϊκών δεσμεύσεων, για το χρέος και το έλλειμμα, που είχαν ανασταλεί λόγω της πανδημίας.

Εξάλλου χθες και ο Επίτροπος Οικονομίας, Πάολο Τζεντιλόνι, δήλωσε ότι οι χώρες της Ευρωζώνης καλούνται να υιοθετήσουν το 2024 συντονισμένες συνετές δημοσιονομικές πολιτικές, ξεκινώντας από τη σταδιακή κατάργηση των μέτρων ενεργειακής στήριξης. Οι οποιεσδήποτε ασήμαντες αυξήσεις μισθών και συντάξεων, έχουν εξανεμιστεί μέσα στο πέλαγος της ακρίβειας και της προκλητικής αισχροκέρδειας.

Μέσα από αυτή τη ζοφερή εικόνα, με λύπη διαπιστώνουμε ότι ο Προϋπολογισμός που καταθέτει η Κυβέρνηση σε καμία περίπτωση δεν έχει τη δυνατότητα να επιλύσει ή έστω να περιορίσει τα προβλήματα της ελληνικής οικονομίας, όπως ο πληθωρισμός, η αισχροκέρδεια, το υψηλό δημόσιο και ιδιωτικό χρέος, τα «κόκκινα» δάνεια, τους πλειστηριασμούς, το ξεπούλημα της δημόσιας περιουσίας μέσω του Υπεραταμείου, την κατάρρευση της γεωργικής και κτηνοτροφικής παραγωγής, τις ανύπαρκτες βιομηχανικές επενδύσεις κ.α.. Είναι μία ψυχρή λογιστική αποτύπωση μεγεθών, με αμφίβολη και αναπόδεικτη προσέγγιση και το κυριότερο, χωρίς να απεικονίζεται η εύθραυστη οικονομική κατάσταση του Κράτους και των πολιτών.

Πολλές φορές, το κράτος, το έχω κατονομάσει και το έχω αποκαλέσει κράτος σκαντζόχοιρο, όπου και να το ακουμπήσεις, όπου και να το προσεγγίσεις, σε οποιονδήποτε τομέα, πληγώνεσαι και πονάς. Και το μεγαλύτερο αγκάθι, αυτό που τραυματίζει, θα έλεγα, ανεπανόρθωτα και δια βίου τον ελληνικό λαό, είναι το θέμα της εξωφρενικής σήμερα ακρίβειας.

Είναι ένας Προϋπολογισμός με ανύπαρκτο οικονομικό μοντέλο, στραμμένος στη μονοθεματική αναπτυξιακή κατεύθυνση του εισαγόμενου τουρισμού, του οποίου τα έσοδα αμέσως εξανεμίζονται, λόγω των τεράστιων εισαγωγών, που γίνονται εξαιτίας της έλλειψης εγχώριας παραγωγής. Όλα τα μεγέθη της Ελληνικής οικονομίας αποτυπώνουν μία αδιάψευστη αψίδα ακραίων αρνητικών στοιχείων, που χωρίς αλλαγές στο παραγωγικό μοντέλο, δεν προοιωνίζουν κανένα μέλλον, για τους πολίτες αυτής της Χώρας.

Συγκεκριμένα, το δημόσιο χρέος, ένα από τα μεγαλύτερα στον κόσμο, το οποίο μειώθηκε ελάχιστα στα 355,2 δισ. ευρώ, κυρίως λόγω της ανόδου του πληθωρισμού. Το ληξιπρόθεσμο ιδιωτικό χρέος εκτοξεύθηκε στα 260 δισ. ευρώ και η κατανομή του είναι, χρέη σε εφορία 113,7 δισ. ευρώ, οφειλές προς ΕΦΚΑ 45,67 δισ. ευρώ, «κόκκινα» δάνεια σε funds 87 δισ. ευρώ, μη εξυπηρετούμενα δάνεια σε τράπεζες 13,2 δισ. ευρώ. Ακόμη και σήμερα δημιουργείται μία νέα γενιά «κόκκινων» δανείων, αφού δάνεια, τα οποία είχαν ρυθμιστεί «ξανακοκκινίζουν», καθώς πολλοί δανειολήπτες αδυνατούν να συνεχίσουν την αποπληρωμή τους, λόγω και της συνεχούς αύξησης των επιτοκίων.

Η Δημόσια Περιουσία του Ελληνικού Κράτους ξεπουλιέται μέσω του Υπερταμείου και των θυγατρικών εταιριών, με προκλητικά χαμηλά τιμήματα, ενώ οι εισπράξεις του Ταμείου, κυμαίνονται σε επίπεδα που δεν μπορούν ούτε κατά διάνοια να εξυπηρετήσουν την αποπληρωμή του εξωτερικού χρέους των 355 δισ. ευρώ. Το ισοζύγιο τρεχουσών συναλλαγών, το οποίο εκτοξεύθηκε και δημιουργεί σημαντικά προβλήματα στην ομαλή εκτέλεση του Προϋπολογισμού. Το εμπορικό ισοζύγιο είναι μονίμως αρνητικό, αποτυπώνοντας τις τεράστιες εισαγωγές που πραγματοποιεί η χώρα μας, παρά την οποιαδήποτε προσπάθεια για την αύξηση των εξαγωγών.

Οι εγγυήσεις του Ελληνικού Δημοσίου, οι οποίες αποτελούν ανοικτή πληγή και στην πραγματικότητα αποτελούν άδηλο χρέος. Συμπεριλαμβάνονται σε αυτές οι εγγυήσεις του Ταμείου Εγγυοδοσίας ΤΕΠΙΧ και του προγράμματος «ΗΡΑΚΛΗΣ» των «κόκκινων» δανείων. Την ανεργία των νέων 15-24 ετών, όπου βρισκόμαστε στη 2η θέση ανάμεσα στις χώρες του ΟΟΣΑ και το δεύτερο υψηλότερο ποσοστό ανεργίας στην Ε.Ε. στους νέους 19-24 ετών, ενώ κατέχουμε τα σκήπτρα στο ποσοστό ανεργίας των νέων 25-29 ετών, με 27% και 19% αντίστοιχα.

Δεν υπάρχει κανένα μακροπρόθεσμο σχέδιο για την παραγωγική ανασυγκρότηση της χώρας, ενώ τα αναπτυξιακά δημόσια έργα ή η συντήρηση των υποδομών, ελέγχονται και εγκρίνονται από την Ε.Ε., μέσω του Ταμείου Ανάκαμψης και του Υπερταμείου, ΕΕΣΥΠ. Δηλαδή, με απλά λόγια, ακόμη και η οικονομική ανασυγκρότηση της χώρας, που είναι άρρηκτα συνδεδεμένη με την οικονομική ανάπτυξη, έχει περάσει στα χέρια των εταίρων μας, γεγονός που σημαίνει ότι η χώρα μας θα βγει σίγουρα ζημιωμένη, τουλάχιστον σε ζητήματα με συγκρουόμενα εθνικά συμφέροντα.

Η άνοδος των επιτοκίων με τη σειρά της θα προκαλέσει ύφεση ή σε κάθε περίπτωση μείωση του ρυθμού ανάπτυξης της ελληνικής οικονομίας. Είναι ορατός ο στασιμοπληθωρισμός και η συνεχής δυσχέρεια της Ελληνικής Κυβέρνησης να ανταπεξέλθει στα αυξημένα επιτόκια, ακόμη και για τον βραχυπρόθεσμο δανεισμό της. Παράλληλα, νέα προβλήματα θα προκύψουν από το «κοκκίνισμα» των δανείων, που είχαν ρυθμιστεί προγενέστερα.

Ο πληθωρισμός προσφοράς σε συνδυασμό με την άνοδο των επιτοκίων, θα φέρει σε εξαιρετικά δυσχερή θέση τη χώρα μας, κυρίως όσον αφορά το κόστος ζωής και την αδυναμία αποπληρωμής των δανειακών υποχρεώσεων. Οι λιανικές τιμές στα σουπερμάρκετ και οι τιμές στο ηλεκτρικό ρεύμα αυξάνονται με ρυθμό μεγαλύτερο από τις χονδρικές τιμές. Αυτό σημαίνει περιθώριο κερδοσκοπίας από ολιγάρχες, μεσάζοντες και διαπλεκόμενους.

Οι προτάσεις μας στην Κυβέρνηση για τις υψηλές τιμές και τον πληθωρισμό μπορούν να σταχυολογηθούν στα εξής σημεία. Αντί η Κυβέρνηση να μοιράζει επιδόματα με τα energy pass, που και αυτά σε λίγο θα κοπούν, πρέπει να καταργήσει το Χρηματιστήριο Ενέργειας και να επέμβει στην αλυσίδα παραγωγού-καταναλωτή, ελέγχοντας πλήρως τον ρόλο των μεσαζόντων, πριν είναι αργά και διαρραγεί οριστικά ο κοινωνικός ιστός και ξεφύγει τελείως ο δείκτης της ανθρώπινης φτώχειας στην Ελλάδα.

Πρέπει να γίνει αναπροσαρμογή του περιθωρίου κέρδους, ειδικά από τις αλυσίδες πώλησης τροφίμων λιανικής, δεδομένου ότι υπάρχει σαφής και μεγάλη μείωση, τόσο της κιλοβατώρας όσο και των καυσίμων σε σχέση με πέρυσι. Σε τομείς με υψηλές τιμές προϊόντων, όπου έχουμε ανελαστική ζήτηση και, ειδικότερα, στα τρόφιμα, στην ενέργεια, θέρμανση, μετακίνηση, στα λιπάσματα και τις ζωοτροφές, απαιτείται η επέμβαση του Κράτους για ορισμό πλαφόν και παύση της αισχροκέρδειας. Είναι απαραίτητη η δημοσιοποίηση των προϊόντων στα οποία διαπιστώθηκε αισχροκέρδεια, ως αποτρεπτικό μέτρο και, παράλληλα, μέτρο προφύλαξης των πολιτών.

Προτείνουμε μηδενισμό του Φ.Π.Α. επιλεκτικά και στοχευμένα σε συγκεκριμένα καταναλωτικά αγαθά πρώτης ανάγκης, που έχουν άμεση σχέση με τον βιοπορισμό της λαϊκής οικογένειας, και προτείνουμε μηδενισμό για να προλάβουμε τις δικαιολογίες της Κυβέρνησης για τις επιπτώσεις στα κρατικά έσοδα. Η απλή μείωση του ΦΠΑ, ενδεχόμενα να απορροφηθεί από τους μεσάζοντες και να μην περάσει στην κατανάλωση. Όμως ο μηδενισμός του Φ.Π.Α. σε είδη πρώτης ανάγκης είναι εύκολα ελεγχόμενος από τον ελεγκτικό μηχανισμό και είναι βέβαιο ότι θα μειώσει αντίστοιχα τις τιμές των αγαθών.

Λήψη διοικητικών μέτρων ολιγοήμερου κλεισίματος εκείνων των επιχειρήσεων που αποδεδειγμένα αισχροκερδούν, εκμεταλλευόμενες την κρατική γραφειοκρατία και τη δυσκίνητη δικαιοσύνη, κατατρώγοντας το πενιχρό εισόδημα της Ελληνικής οικογένειας. Το μέτρο αυτό θα αποτελεί αποδοκιμασία και δυσφήμιση για την εμπλεκόμενη εταιρία, αλλά και μέτρο παραδειγματισμού για επίδοξους κερδοσκόπους.

Από το 2024 η Κυβέρνηση καθιστά υποχρεωτική την ιδιωτική ασφάλιση σε επιχειρήσεις, με ετήσιο κύκλο εργασιών άνω των 2 εκατομμυρίων ευρώ.

Θέλουμε να πιστεύουμε ότι η εξέλιξη αυτή δεν θα αποτελέσει το πρώτο βήμα για την υποχρέωση των πολιτών να ασφαλίσουν τα ακίνητά τους σε ιδιωτικές ασφαλιστικές εταιρείες, ώστε η εκάστοτε Κυβέρνηση και το κράτος να αποποιείται των ευθυνών του για κατασκευή και συντήρηση των υποδομών και την παροχή αποζημιώσεων. Δεν θα δεχθούμε, με πρόσχημα το αφήγημα της κλιματικής αλλαγής, να γίνει η Κυβέρνηση «πλασιέ» ασφαλιστικών εταιρειών σε βάρος της δύσμοιρης ελληνικής οικογένειας, που στενάζει οικονομικά να κρατήσει όρθιο τον οικογενειακό της προϋπολογισμό.

Είναι άξιον απορίας γιατί πριμοδοτεί η Κυβέρνηση με φορολογικές ελαφρύνσεις τις κεφαλαιαγορές. Για ποιο λόγο άραγε, στα πλαίσια αναμόρφωσης του πλαισίου λειτουργίας της κεφαλαιαγοράς, θεσπίζεται μείωση φόρου συγκέντρωσης κεφαλαίου με δημοσιονομικό κόστος 22 εκατομμύρια ευρώ, μείωση κατά 50% του φόρου χρηματιστηριακών συναλλαγών, με δημοσιονομικό κόστος 21 εκατομμύρια ευρώ και κατάργηση του φόρου τόκων κρατικών ομολόγων, με δημοσιονομικό κόστος 7 εκατομμύρια ευρώ; Αισθάνεται η Κυβέρνηση την ανάγκη να προσφέρει αδιάντροπα στην πλουτοκρατία και στα funds τέτοιο δώρο, που μειώνει τον φόρο επί των χρηματιστηριακών κερδών τους;

Παρά τις επανειλημμένες εξαγγελίες της Κυβέρνησης περί εισαγόμενου πληθωρισμού, πρέπει να επισημαίνουμε την αναιτιολόγητη αύξηση των καυσίμων, που επηρεάζει όλη την παραγωγική διαδικασία και αυξάνει το κόστος παραγωγής. Τονίζουμε ότι στον χώρο των καυσίμων κάηκε η γούνα της Κυβέρνησης. Ενώ η μέση μηνιαία διεθνή τιμή του πετρελαίου Brent κινήθηκε καθοδικά, από τα 120 δολάρια ανά βαρέλι τον Ιούνιο του 2022, στα 76 έως 86 δολάρια ανά βαρέλι από τον Ιούνιο έως τον Αύγουστο του 2023, τα καύσιμα κίνησης στην εγχώρια αγορά παραμένουν σε πολύ υψηλή τιμή. Δηλαδή, η κερδοσκοπία επιβαρύνει το μεταφορικό κόστος, τόσο των πολιτών, με τις υψηλές τιμές βενζίνης, όσο και των μεταφορικών μέσων μικρομεσαίων επιχειρήσεων και αγροτών.

Ομοίως, η τιμή του φυσικού αερίου μειώθηκε από 339 ευρώ ανά μεγαβατώρα τον Αύγουστο 2022, στα 39 ευρώ ανά μεγαβατώρα κατά μέσο όρο τον Σεπτέμβριο του 2023, σημειώνοντας μείωση περίπου 88%. Ποιος, λοιπόν, ο λόγος ύπαρξης του Χρηματιστηρίου Ενέργειας; Για να κερδίζουν τεράστια ποσά οι μεσάζοντες των εταιρειών ενέργειας σε βάρος των πολιτών; Η «ΝΙΚΗ» θα καταψηφίσει τον Προϋπολογισμό, γιατί θεωρεί ότι είναι καθαρά διαχειριστικός και όχι αναπτυξιακός, και δεν αντιμετωπίζει τα αυξημένα προβλήματα της κοινωνίας, που έχουν να κάνουν με την καθημερινή επιβίωση των πολιτών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Κυρίες και κύριοι συνάδελφοι, ολοκληρώσαμε την πρώτη συνεδρίαση της Επιτροπής. Θα συνεχίσουμε στην ίδια αίθουσα στις 2 μ.μ..

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Καραγκούνης Κωνσταντίνος (Κώστας), Καράογλου Θεόδωρος, Καρασμάνης Γεώργιος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τσιάρας Κωνσταντίνος, Καραμέρος Γεώργιος, Μαμουλάκης Χαράλαμπος (Χάρης), Παππάς Νικόλαος, Αποστολάκη Ελένη-Μαρία (Μιλένα), Κουκουλόπουλος Παρασκευάς (Πάρις), Καραθανασόπουλος Νικόλαος, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Βορύλλας Ανδρέας, Νατσιός Δημήτριος, Καζαμίας Αλέξανδρος, Καραγεωργοπούλου Ελένη, Τσακαλώτος Ευκλείδης και Χουρδάκης Μιχαήλ.

Τέλος και περί ώρα 13.15΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**